
TEMELJNA NAČELA 


KAMO IDEMO? 

Kršćanska Objava uči nas već u prvim poglavljima Sv. 
Pisma, da je čovjek neposredno proizašao po tijelu i po 
duši iz ruku Božjih, tako da ga je Bog stvorio na sliku i pri¬ 
liku svoju. Ta istina napunja nas zdravim i spasonosnim 
ponosom, jer je u njoj sadržano i utvrđeno ljudsko dostojan¬ 
stvo i posebni položaj čovjeka u stvorenom svijetu. 

Čovjek je viši po svojoj naravi od biljke i od životinje. 
Biljka se ne može kretati i nema osjećaja. Životinja može 
gledati, čuti i osjećati; što više neke od njih imaju razvi¬ 
jenija sjetila i tjelesne sposobnosti nego čovjek. Bez po¬ 
teškoće leti i mala ptica, a lastavica bez zemljopisa i kom¬ 
pasa polazi svake jeseni u Afriku. Na povratku nalazi 
svoje staro i vješto sagrađeno gnijezdo, a da i ne zna na¬ 
ziva ulice i broj kuće. Tko se nije divio marnoj pčelici, ra- 
dljivom mravu i izvježbanom policijskom psu, koliko toga 
i kako vješto izvedu ? 

Ipak životinje daleko zaostaju za čovjekom, jer nijesu 
svijesne svojih sposobnosti. Životinja ne zna, odakle je 
— te zašto radi i živi ? Čovjek zna, jer je osoba, koja ima 
razum i slobodnu, neumrlu dušu. Dok životinju vodi u 
radu nagon ili dobro uvježbano sjetilo, čovjeka vodi razum i 
volja. Mi nijesmo sveznajući kao Bog, ali možemo saznati 
mnogo istina i osjećamo u sebi želju i težnju za istinom. 
Preko razuma osposobio se čovjek za gospodara skoro či¬ 
tave prirode. Prekopao je utrobu zemlje i izvukao drago¬ 
cjenosti, da sebi poljepša život; upotrebio je paru i elek¬ 
tričnu snagu, leti po zraku, a svakim danom iznalazi no¬ 
vija i korisnija otkrića. U svim tim darovima razuman 
čovjek gleda odraz premudre promisli Božje i upotreb¬ 
ljava svoje naravske duševne i tjelesne sposobnosti, da 
hvali i slavi Boga, svoga stvoritelja i uzdržavatelja. 

Ali kod krsnog zdenca, u sakramentu sv. krštenja, 
primio je kršćanin i drugu narav: postao je dijete Božje. 
U sv. krstu smo se preporodili za novi vrhunaravni život, 


3 




jer smo primili na se dio božanske naravi i snage. (2. Pet. 
1, 4.) Tu su narav po milosti posvećujućoj imali i naši pra¬ 
roditelji Adam i Eva, ali su je grijehom izgubili. Taj njihov 
grijeh prešao je na sve ljude, koji naravskim putem potječu 
od praroditelja (istočni grijeh) osim na BI. Dj. Mariju. Mi 
se svi rađamo bez posvetne milosti. Ali naš božanski Spasi¬ 
telj Isus Krist stekao nam je ponovo izgubljeni nadnaravni 
život smrću na križu, vratio nam je dio božanske na¬ 
ravi i opet smo postali posinjena djeca Božja: „Gle,” 
poučaje nas sv. Ivan (1. Iv. 3, 1.), „kako nam je veliku 
ljubav iskazao Otac i mi se zovemo djeca Božja i doista 
jesmo.” Kad je čovjek zadobio nadnaravni život po po- 
svetnoj milosti, onda je po nauci sv. Pavla (1. Kor. 3, 16.) 
čovjek živi hram Božji, gdje boravi Duh Sveti i presv. 
Trojstvo. 

Apostoli su u svojim pismima ovakim izrazima i slič¬ 
nim prispodobama rado isticali prvim kršćanskim opći¬ 
nama istinu o našem nadnaravnom posvećenju, koju je 
Krist zaodjenuo u onu lijepu i poučnu prispodobu o lozi i 
čokotu : „Ja sam čokot, a vi loze. Tko ostane u meni i ja u 
njemu, taj donosi mnogi rod; jer bez mene ne možete ništa.” 
(Iv. 15, 5.) Kao što loza rodi grozdom, ako sokove prima 
iz čokota, tako i mi živimo vrhunaravnim životom, ako 
ostanemo povezani s Kristom u posvetnoj milosti. I loza 
uvene i ne donese roda, ako je odrežu od čokota. Ako se 
mi teškim grijehom udaljimo od Krista, koji je vrelo nad¬ 
naravnog života, gubimo milost Božju i u dušu se šulja 
hladna smrt. Po milosti Božjoj postajemo djeca Božja, a 
prema tomu s punim pravom i baštinici kraljevstva nebe¬ 
skog : „Ako smo mi djeca Božja, onda smo tađođer i bašti¬ 
nici Božji i Kristovi.” (Rim. 8, 17.) Odilazeći s ovog svijeta 
u posvetnoj milosti dolazimo k Bogu, svome Ocu, u ne¬ 
besko kraljevstvo, koje nam je Krist zaslužio. Isto tako, 
kako se i dijete iza dulje odsutnosti prirodno vraća k rod¬ 
noj kući i k svome ocu, ako je ostalo s njim u sinovskoj 
vezi. Dakle uz naša naravska svojstva, po kojima smo slika 
Božja, mi posjedujemo i svrhunaravski život, po kojem 
smo prilika Božja. I baš po tom vrhunaravskom životu, što 
ga nosimo u svojoj duši po posvetnoj milosti, dijele se ljudi 
u dva tabora: u sinove i kćeri Božje i u sinove i kćeri svi¬ 
jeta. Ne pita se: jesmo li bogati ili siromašni, mladi ili 
stari, zdravi ili bolesni, školovani ili neškolovani, već da 
Ii živimo nadnaravnim životom, životom djece Božje i da 
li težimo svim svojim djelovanjem prema nebu k Bogu. 

Ako smo dakle po primljenom naravnom i nadnaravnom 
životu određeni, da se povratimo nakon zemaljskog života 
k Bogu, svome Ocu, od koga smo dobili vrhunaravski i na- 
ravski život, onda nam je dužnost, da u svim svojim dje¬ 
lima tražimo slavu Božju. Mi smo na ovom svijetu zato, 
da Bogu služimo i da po toj službi u nebo dođemo. Božan¬ 
ski Učitelj kaže: „Hoćeš li ući u život vječni, drži zapo¬ 
vijedi.” (Mat. 19, 17.) 

Mnogi uopće ne znaju, zašto žive. Njima se događa isto, 
što se dogodilo znamenitom isusovcu Hattleru, dok je 
još bio đak. Uz njegov stan imao je svoju radionicu neki 
stolar. Hattler dođe k stolaru u radionicu na razgovor, ali 
je majstor baš bio odsutan. Što da počne ? Uzme dasku, 
stavi je u stroj i stade vrtjeti. Pila reže, a triješće odskače. 
Uto nadođe i majstor, a Hattler mu se potuži, da ne može 
ništa izdjelati. Majstor se uozbilji i zapita: „Pa što biste 
zapravo htjeli izraditi ?” Hattler nije znao da na to pita¬ 
nje odgovori... 

Naš je život kao neka neprestana radionica s potreb¬ 
nim oruđem i gdje svaki radnik mora da zna, što ima izradi¬ 
ti, inače će izgubiti u ludo sve radno vrijeme, sav alat i 
svu dobit. A to se događa onim ljudima, koji su nezado¬ 
voljni u životu, pa se prihvaćaju sad ovog ili onog posla i 
izgube vrijeme i ne postignu ni za dušu ni za tijelo ništa. A 
ima i takvih, koji jedino paze na to, da razviju svoje na- 
ravske, duševne i tjelesne sposobnosti, pa uče dan za da¬ 
nom sve nauke, drugi marljivo sakupljaju novac, treći 
brižno odgajaju svoje tijelo, a pri tom svi možda zane¬ 
maruju ono, što je više od svega toga: u svemu služiti Bogu. 

Razuman čovjek vidi, da ne živi za to, da uživa, 
već za nešto više i savršenije, što nadilazi svaku prolaznu 
sreću i ugodnost. Već je premudri kralj Salamun u obilju 
svoga bogatstva i moći uskliknuo, da je sve prolazna ta¬ 
ština osim ljubiti Boga i služiti mu... I njemačkom pje¬ 
sniku Geteu (Goethe) sipala je sreća iz obadva rukava obilje 
svojih darova. Pa ipak je i on u 75. godini života priznao, 
da nije bio u svoj slavi ni četiri tjedna sretan... Car Karlo 
V. bio je jedan od najmoćnijih evropskih vladara. Vla¬ 
dao je punih 25 godina u carstvu, gdje sunce ne zalazi; 
njegova je naime vlast sezala i u Ameriku. Karlo priznade, 
da je u tih 25 godina bio jedva četvrt sata sretan. Odreče 
se ogromnog carstva i ode u neki španjolski samostan, 
gdje se pripravljao na smrt. A i sam je božanski Spasitelj 
doviknuo onakvim, koji traže cilj života u prolaznim 

dobrima ovoga svijeta : „Luđače I Još danas će tražiti tvoju 
dušu. A kome će pripasti tvoje blago ?” (Luka 12, 20.). 

Cilj ljudskog života jest povratak k Bogu, na 
čiju smo sliku i priliku stvoreni. Sve ljudske naravske i vrhu- 
naravske sposobnosti treba da služe tome najuzvišenijem 
cilju, jer s pomoću Božjom dana je nama vlast, da za- 
gospodujemo čitavom prirodom i da je svladamo tako s na¬ 
šim naravskim sposobnostima, da je možemo potpuno 
podvrgnuti službi Božjoj. Vratiti se u očinsku kuću, gdje 
nas čeka vječna radost, veselje i sreća u Boga — ima li 
što ljepšega i zanimljivijeg za čovjeka ? Tu uzvišenu svrhu 
života izrazio je sv. Augustin nakon dugog lutanja za na¬ 
ravnom i prolaznom zemaljskom svrhom u onom kra¬ 
snom uzdahu: „Ti si nas, Bože, za sebe stvorio i nemirno 
je naše srce, dok se ne smiri u Tebi!” 

Kako je naprotiv jadno i kukavno, baš prava lakrdija 
i poruga na svrhu ljudskog života onaj prizor, koji se odi¬ 
grao na smrtnoj postelji prvog i najsilnijeg rimskog cara 
Augusta. Car zatraži ogledalo, poravna svoje kose i zapita 
prisutne: „Zar ne, ja sam komediju života dobro odigrao? 
Stoga mi plješćite, a zastor neka se spusti!” I umre, a da 
nije znao, zašto je živio. Njemu su slični svi oni stari i 
novovjeki pogani, koji nemaju životnog cilja ili ga traže 
izvan Boga i njegove volje. Naš boravak na ovom svijetu 
vrlo je kratka vijeka. Naša domovina nije ovdje; naše ze¬ 
maljsko putovanje vodi dalje — k nebu! Od Boga smo 
stvoreni i k njemu se moramo vratiti. Zato ćemo i tako 
živjeti, da uzmognemo doći u nebo: služit ćemo Bogu po¬ 
dvrgavajući se odredbama njegove svete volje. 

ZAKON I SAVJEST 

Božja je volja vrhovno pravilo za naš život. Bit ćemo 
sretni sada i u vječnosti, ako vršimo njegovu svetu volju. A 
Bog ima pravo tražiti od nas poslušnost i pokornost, jer nam 
je dao sve, što imamo : dušu i tijelo sa svim naravskim i 
vrhunaravskim darovima. 

Već u Starom Zavjetu pozivaju proroci izabrani narod 
na poslušnost zapovijedima Božjim, jer je tako naložio 
Svevišnji Bog ili rekao Gospod. A u Novom Zavjetu Spa¬ 
sitelj je izričito zajamčio, da će se samo onaj spasiti, koji 
vrši volju nebeskoga Oca. (Mat. 7, 21.) Krist se sam 
do zadnjeg daha pokoravao Ocu u svim prilikama svoga 
skrovitog i javnog života. Služiti Bogu je prva i najviša 

dužnost svakog čovjeka u svakom času života, pa zbilo 
se što mu drago. Obdržavanje volje Božje je ono „jedno 
potrebito”, po čemu već ovdje na zemlji vladamo i kralju- 
j'emo. 

Božja se volja očituje ponajprije u naravskom 
ćudorednom zakonu, po kome već i dijete, čim 
dođe razumu, razlikuje dobro od zla i shvaća, da mu valja 
dobro činiti, a kloniti se zla. Taj se zakon ne može izbrisati 
iz našeg srca, niti ga mi možemo samovlasno mijenjati. 
On vrijedi jednako za svakoga čovjeka svih vremena, bio 
kršten ili nekršten, Evropejac ili Amerikanac, crvene ili 
smeđe puti. Nema naime naroda, koji bi istinitost, zahval¬ 
nost, poštenje, vjernost i milosrđe držao za zlo. 

Do spoznaje naravskog ćudorednog zakona dolazi čo¬ 
vjek vlastitim umovanjem. Ali ljudski um je premalen, da 
shvati čitav naravski zakon i vrlo je prevarljiv, da lako 
pane u zabludu. Kako može razum zalutati i pogriješiti, naj¬ 
bolje dokazuju neznabožački narodi i ćudoredne nauke nji¬ 
hovih mudraca, kad su ljudi tako duboko pali, da su neke 
ljude i životinje štovali kao bogove i prikazivali im ljudske 
žrtve. Toj našoj nemoći pomogao je milosrdni Bog u obja¬ 
vama preko patrijarka i proroka, a onda preko Isusa Krista 
i apostola, gdje je jasno očitovao svoju volju. Objavljeni 
Božji zakon je sabran u Deset Zapovijedi, koje je Bog 
dao preko Mojsije svim ljudima. Spasitelj je ponovio te za¬ 
povijedi, istumačio i dopunio. U tom su zakonu sadržane 
naše dužnosti prema Bogu, bližnjemu i samome sebi. 

Svaki kršćanin podložan je još dvjema vlastima: 
crkvenoj i državnoj. Obje imaju po pisanom i nepisanom 
božanskom pravu vlast, da postavljaju zakone. Ti su za¬ 
koni ljudski zakoni. 

Vjera i ćudoredno zakonodavstvo tako su usko među¬ 
sobno povezani, da se ne mogu odijeliti jedno od drugoga. 
Tko ima živu i istinsku vjeru u pravednoga Boga, taj će i 
živjeti ćudoredno. Ako tko doista živi ćudoredno, taj vje¬ 
ruje u Boga. Bezvjerje uništava ćudoredni život, jer uzima 
čovjeku vjeru u pravednog Boga, koji je najčvršći temelj, 
na koga će se čovjek osloniti u buri života. Ako se drvetu 
posij eče korijenje, nema hrane, pa zato nema ni roda ni 
života. Katolička ćudoredna nauka otklanja samo pouku 
u građanskom ćudoređu (laički moral), jer takva pouka 
zabacuje prve tri od Deset Zapovijedi Božjih, a ostale tu¬ 
mači po miloj volji. A zašto da strpljivo podnosimo bolesti, 
nevolje i slušamo poglavare, zašto da se uzdržajemo od ne- 

čistih djela, od krađe i laži, ako nijesmo odgovorni praved¬ 
nom Bogu ? Laičko zakonodavstvo ubija postepeno poje¬ 
dince i narode, jer otvara širom vrata svakom poroku i 
nećudoređu, kako se vidi iz velikog broja kaznionica, bol¬ 
nica i samoubojica u zemljama, gdje vlada laičko zako¬ 
nodavstvo. 

Da možemo u pojedinim slučajevima u životu prosu¬ 
diti, što nam treba raditi i što zahtijeva od nas volja Bo¬ 
žja, to nam kazuje savjest. Savjest je glas Božji u nama. 
Savjest se prije djela javlja u nama kao neka nevidljiva 
i nepodmitljiva sila. Ako je djelo dobro, svjetuje, potiče i 
hrabri nas, da ga izvršimo ; ako je djelo zlo i grešno, odvraća 
nas od njega. A kad smo je poslušali, srce nam se puni za¬ 
dovoljstvom i miljem; a ako smo sagriješili, osjećamo 
nemir i nezadovoljstvo, kao da nas neki crv podgriza ili 
vatra peče. 

Nitko se ne može oteti, a da ne čuje glasa savjesti. 
Osjeća ga dijete, kad se zacrveni nakon laži ili krađe, a i 
iznemogli starac, kad okajava grijehe mladosti. Osjećao 
ju je i kralj David u najboljoj muževnoj snazi, kad je nakon 
počinjenog preljuba zavapio Gospodu: „Smiluj mi se. 
Bože, po svom velikom milosrđu.” (Ps. 50.) Stari Grci 
i Rimljani predočivali su savjest kao strašne božice osvete, 
kao zlosretnice. A i naši pradjedovi, dok su još bili pogani, 
znali su za savjest, jer su je gledali u vješticama, morama, 
vilama i vukodlacima. 

Tko radi po savjesti, savjestan je čovjek; a tko ne radi 
po njoj, jest besavjestan. Sv. Pismo nam nalaže, da uvijek 
radimo po glasu savjesti, koju zove pučkim izrazom dušom, 
srcem i vjerom. Tko ne radi po savjesti, griješi: „Sve, što¬ 
god nije po vjeri (t.j. po savjesti), grijeh je.” (Rimlj. 14, 23.) 

Samo živa vjera daje nam jedino snagu, da uvijek 
slijedimo glas savjesti. Naobrazba, bogatstvo, čast i poro¬ 
dica ne pomažu mnogo u časovima teške kušnje, ljute boli 
i gorke smrti. Engleski kralj Henrik Vili. proglasio se 
vrhovnim vjerskim poglavicom u svom kraljevstvu i pri¬ 
silio, podanike, da ga zakletvom takvim priznaju. Mnogi su 
se tome zahtjevu oduprli, jer im savjest nije dopuštala, 
pa su bili smaknuti. Među njima i državni kancelar Toma 
Mor i stari kardinal Jon Fišer. Pokušalo se sve, da se kance¬ 
lara nagovore na otpad i zakletvu. Varali su ga, da kar¬ 
dinal već zakleo. Poslaše u zatvor i drugu mu kćerku Mar¬ 
garetu, da ga sklone na popuštanje. Ali je kancelar Toma 
odgovarao: „Radi deset ili dvadeset godina, što ću još 

proživjeti, ne ću da gubim vječnost.” Mirno i veselo uspne 
se na stratište i pogibe kao mučenik zajedno s kardinalom 
Fišerom. 

Savjest treba odgajati slušanjem riječi Božje, čita¬ 
njem duhovnih knjiga, poukom umnih i revnih duhov¬ 
nika, dnevnim ispitivanjem savjesti prije noćnog počinka, 
zatim ispovijedanjem i obavljanjem duhovnih vježbi po na¬ 
činu sv. Ignacija. Time ćemo omogućiti, da nam savjest 
bude budna, istinita i sigurna. Budna je savjest kao brižna 
majka, čijem oku ne izmiče ništa, što bi bilo korisno ili šte¬ 
tno za nedoraslo čedo. Istinita savjest vrši u čovjeku slu¬ 
žbu neprevarljivoga Božjega glasnika. Kao što su sretni 
članovi obitelji, čijom sudbinom upravlja sigurna ruka 
mudroga oca, tako je sretan i onaj, kojemu se savjest ne 
koleba, već stalnom presudom ravna tokom njegova života. 
Istinita i sigurna savjest jest mjerilo za naša djela. 


SLOBODA VOLJE 

Neki je kršćanski mudrac lijepo kazao : ,,U čovječjoj 
volji leži nebo ili pakao.” U toj je rečenici ukratko izrečena 
katolička nauka : o čovječjoj slobodnoj volji ovisi, hoće li 
se čovjek pokoravati volji Božjoj i tako doći u nebo, ili će 
joj se usprotiviti i onda zauvijek propasti. 

Jedini je čovjek slobodan na zemlji. Zvijezde, 
biljke i životinje nužno se pokoravaju zakonima, koje je 
Stvoritelj dao. Čovjek bira slobodno između dobra i zla. 
To je dar Božji, koji resi čovjeka i uzdiže ga nad najsavrše- 
nijim životinjama. Neki su ljudi i prije naučavali, a i danas 
naučaju, da čovjek nema slobodne volje. Štogod čovjek 
čini, vele oni, radi nužno i prisiljeno, pa mu se zato izvr¬ 
šeno djelo ne može uračunavati ni u dobro ni u zlo. Ova je 
nauka vrlo lagodna i nama bi vrlo dobro došla, ali nije isti¬ 
nita, jer se protivi nauci Sv. Pisma, a i dnevnom iskustvu. 

U starozavjetnoj knjizi Crkvenici (31, 10.) jasno Go¬ 
spodin hvali čovjeka, „koji je mogao zgriješiti, a nije zgrije¬ 
šio ; učiniti zlo, a nije učinio”. Takva bi hvala bila neisti¬ 
nita i nezaslužena, ako je čovjek primoran da čini dobro. 
Spasitelj reče bogatom mladiću: „Ako želiš ući u život, 
drži zapovijedi..., ako hoćeš da budeš savršen, idi i prodaj, 
što imaš.” (Mat. 19, 20.) A drugom zgodom kaže Krist: 
„Jerusalime, koliko sam puta htio okupiti oko sebe tvoju 
djecu..., ali ti nijesi htio.” (Mat. 23, 37.) Ne bi Isus mogao 

tako govoriti i ostavljati tobože čovjeku na volju i izbor 
za njegovu budućnost, ako čovjek nema slobodne volje. 

Ah mi imamo i vlastito osvjedočenje, da se slobodno odlu¬ 
čujemo za pojedino djelo. Radi toga razmišljamo prije odlu¬ 
ke, a za mnogu se zlu odluku kajemo i žao nam je, da nije- 
smo drugojačije odlučili i uradili. Sve bi to bilo badava, ako 
bismo bili primorani onako odlučiti i činiti, kako smo učinili. 

Osim toga su svi ljudi u dnevnom, običnom životu 
dubokog uvjerenja, da su slobodni kod svojih odluka i 
djela. Dapače i oni, koji riječima niječu slobodu volje, rade 
i postupaju kao onaj, koji ima slobodnu volju. I oni raz¬ 
mišljaju, nagovaraju i svjetuju druge, hvale dobro djelo, 
a kore rđavo. Sve bi to bilo bez razloga, da nijesu sami uvje¬ 
reni, da imaju slobodnu volju. 

Lijepo veli duboki kršćanski mislilac sv. Augusti n: 
„Oduzme li se čovjeku sloboda, sav se ljudski život uništuje; 
uzalud se grade zakoni, uzalud se upotrebljavaju kazne, po¬ 
hvale, ukori, pa se nepravedno dobri naplaćuju, a zli kazne.” 

Po katoličkoj nauci naša je volja ostala slobodna i iza 
istočnog grijeha. Luter, otac protestantizma, naučavao je, 
da je čovjek istočnim grijehom izgubio slobodu svoje volje 
i da sve čini iz neodoljive unutrašnje potrebe. Sv. Crkva je 
tu nauku zabacila naučavajući, da je istočni grijeh samo 
oslabio našu volju, ali joj nije oduzeo slobodu izbora i odlu¬ 
čivanja. 

Razne okolnosti mogu ipak ograničiti, a katkada i 
sasvim dokinuti slobodu ljudske volje. Te su okolnosti 
daljnje posljedice istočnog grijeha. Ponajviše umanjuju 
ćudorednu odgovornost zle sklonosti, koje su stečene navi¬ 
kom, odgojem i baštinjenjem — pa strah i nasilje. Pod 
utjecajem takvih okolnosti volja slabi i lakše popušta. 

Svaki kršćanin može, a i dužnost mu je, da pobija u 
sebi zle sklonosti, a jača dobra nagnuća. Kao što vježbač 
na spravama jača svoje mišice, srce i pluća, kolikogod vježba 
na spravama, tako se ojača i volja, kad se svladavaju zle 
napasti i pogubne želje. Ali nije dosta za sigurna vježbača, 
ako se tu i tamo uspne na sprave i vježba, nego je potrebno, 
da dan za danom odlučno i smjelo vježba. Takva je odluč¬ 
nost potrebna i u pobijanju grešnih sklonosti. Vara se, 
ako tko misli, da je iskorijenio strasti, ako se samo koji put 
svlada. Potrebna je žilava i odvažna svagdanja borba. 
Ako takvoj odlučnosti i svladavanju pristupe još dvije 
svrhunaravske sile: molitva i sveti sakramenti, onda volja 
postaje čvrsta za svaku borbu. 

Svoju volju podvrgavajmo slobodno po primjeru od- 
važnih i svetih muževa i žena jedino volji Božjoj. U svim 
našim djelima uskladit ćemo našu volju sa Božjom. To će 
biti za nas najviša čast i najveća sreća... Sv. Lovro umro 
je 10. kolovoza godine 258. za vjeru. Mjesto da preda po¬ 
ganskom srcu crkveno blago, razdijelio ga je siromasima. 
Sudac se rasrdio tako silno, da ga je dao ispeći na užarenom 
roštilju. U strašnim mukama bila je Lovrina volja tako 
jaka, da je doviknuo mučitelju: ,,S jedne je strane već 
tijelo dosta ispečeno, okreni ga na drugu stranu.” — Sv. 
Jadviga bila je knjeginja po rodu i po duši. Bog ju je teško 
iskušao. Jedan joj sin umre u cvijetu mladosti. Između 
druga dva, Konrada i Hinka, dođe do rata, u kom pogibe 
Konrad. A u bici protiv Mongola pade i Hinko godine 
1241. Jadviga je podnosila te udarce govoreći: „Volja je 
Božja. Kako Bog odredi, tako je najbolje.” 

Pravo rekoše već poganski mudraci, da je samo kre- 
postan čovjek doista slobodan. 

DOBRA I ZLA DJELA 

DOBRA DJELA. Ako slijedmo glas savjesti i pod¬ 
vrgavamo se volji vrhovnog zakonodavca — Boga, onda 
vršimo dobro djelo. Bog rado pomaže svakom čovjeku 
vršiti dobra djela svojom milošću. Štoviše, daje mu i obilje 
milosti, jer „Bog hoće, da se svi ljudi spase.” (1. Tim. 2, 4.) 

Naša dobra djela moraju proizlatiti iz duše, koja živi 
u posvetnoj milosti, ako će biti zaslužna pred Bogom, jer 
je samo za takva djela Spasitelj obećao neminovnu vječnu 
nagradu. Stvoritelj nas ne će prevariti, jer je vjeran i pra¬ 
vedan. Dobra djela, koja činimo, dok nam je duša mrtva 
t. j. bez posvetne milosti, nemaju zasluge za nebo (Iv. 15, 
4.), ali nam ih Bog u svojoj dobroti ipak naplaćuje dajući 
milost za pokoru i obraćenje. 

Što je plemenitiji razlog i savršenija nakana, radi čega 
tvorimo dobra djela, tim više stičemo zasluga, jer su djela 
vrednija. Ako vršimo zakon radi samog zakona ili poradi 
dužnosti, tvorimo dobro djelo; ali ispunjavanje Božje volje 
biva daleko savršenije, ako joj se podvrgavamo iz plemeni¬ 
tog i sinovskog straha pred vječnom kaznom ili iz svete 
nade u nebesku nagradu. Dakako, da je naše djelovanje 
najsavršenije, ako potječe iz ljubavi prema Bogu. Isus je 
u propovijedi na gori (Mat. 5, 48.) baš tražio, da naša djela 
proizlaze iz ljubavi, koja se očituje u dobroj nakani: slava 

Božja... Sv. Pavao govori zorno u prvoj poslanici Korin- 
ćanima (I. 10, 31.) baš o toj uzvišenoj nakani — i tumači 
je ovako: „Ako jedete, ako Ii pijete, ako li što drugo činite, 
sve činite na slavu Božju.” — Veliki osnovatelji crkvenih 
redova uzeli su lijepe izreke za geslo kao poticaj svojim 
redovnicima u dobroj nakani. Tako Benediktinci imaju 
načelo: Neka bude u svemu slava Božja; Franjevci: Bog 
moj i sve moje, a Isusovci: Sve na veću slavu Božju. 

Dobru nakanu, kojom posvećujemo Bogu svoj 
dnevni rad, valja probuditi naročito ujutro kod ustajanja 
i jutarnje molitve i obnoviti preko dana kod svakog važnijeg 
djela. Dobra nakana daje oduševljenje i jakost za revnu 
službu Božju. 

Ako tko trajno vrši volju Božju čineći dobra djela 
svake ruke, velimo mu, da je k r e p o s t a n. Krepost 
nije u tome, da hodamo spuštene glave, da zanemarujemo 
svoju vanjštinu i da izbjegavamo pametno i dobro društvo. 
Krepost nam baš daje sposobnost i veselje da dobro činimo. 
Nema sumnje, da treba mnogo truda, napora i pregaranja, 
dok se steče krepost. Ali su zato njezini plodovi to slađi 
i korisniji... Kaže se u narodu: tko je krepostan, taj je 
vječito mlad, ili: tko je krepostan, najveći je bogataš, ih : 
krepost je kažiprst, koji nikoga ne zavede... U propo¬ 
vijedi na gori naziva Isus kreposne ljude blaženim i sret¬ 
nim. Pa tako i jest u punoj mjeri. Jer gdje su strasti i požude 
podvrgnute razumu, tu vlada red i poštuje se ljudska čast 
i dostojanstvo. U kreposnoj je duši duboki mir i zadovolj¬ 
stvo s onim, što je Bog dao. 

Do zdravlja, bogastva, učenosti i časti rijetko tko i s naj¬ 
većim trudom dolazi u punoj mjeri. A tko je ovakva dobra 
i djelomično postigao, mori ga neprestana bojazan, da će 
izgubiti ono, za što se dane i godine krvavo mučio. Krepostan 
može svatko biti, jer krepost nije vezana ni na stalež, ni na 
narod, niti na tjelesne i duševne sposobnosti. Krepost je 
pristupačna svakome u svako vrijeme. 

0 GRIJEHU. Čovjek griješi, kad hotimice i znajući 
prestupa zakon Božji. Ako tko krši zakon Božji iz neznanja 
ili nehotice, onda ne griješi. Ako lovac oprezno nosi pušku, 
ali posrne, te ga puška ubije, nije počinio samoubojstvo. 
Pa i ono, što se u snu zbiva, nije grijeh, niti smo potpuno 
odgovorni za djela počinjena u polusnu. 

Zloća i krivnja nije ista i jednaka u svakom grijehu, 
već različna te je u jednom grijehu veća, a u drugom manja. 
Zato razlikujemo teške i lake grijehe. 

Teški grijeh povređuje zakon Božji u velikoj 
stvari. On unosi u dušu smrt, jer joj otima posvetnu mi¬ 
lost. Zato ga i nazivaju sv. Oci smrtnim grijehom. Tko umre 
u smrtnom grijehu, umre kao neprijatelj Božji i propada 
zauvijek u pakao. Takvi „ne će imati dijela u kraljevstvu 
Božjem”, niti će „unići u život vječni.” (Mat. 25, 41.) 

Jedino zlo na svijetu je grijeh, jer nas odvaja od našeg 
zadnjeg cilja i svrhe — od Boga. Teškim grijehom nanosimo 
Bogu neizmjernu uvredu, budući da ga zapostavljamo 
prolaznoj nasladi i iskazujemo se nepokornim i nezahval¬ 
nim, makar da nam dan za danom daje bezbrojna tjelesna 
i duhovna dobra. Krist je podnio najtežu i najgrozniju 
muku i smrt kao Sin Božji, samo da šatre vlast đavolsku. 
A grešnik prezire beskrajnu Kristovu ljubav i sklapa najuže 
prijateljstvo s đavlom... Bog teško čovjeka kazni radi 
grijeha, kako znamo iz Sv. Pisma za neposlušne anđele, 
praroditelje i ostale grešnike iz starozavjetne Objave Bo¬ 
žje. Zato „svi, koji čme grijeh i bezakonje, neprijatelji su 
svojoj duši.” (Tob. 12, 10.) 

Neka nikoga ne smete pojava, da baš grešnicima često 
ide dobro ovdje na zemlji: zdravi su, bogati i slavni. Možda 
nam samo vara oko vanjski sjaj i bljesak. Kako im je u duši ? 
Prividna i vanjska njihova sreća na zemlji jest nagrada 
za bilo koje učinjeno dobro djelo. Tim im je stalnija i groz¬ 
nija kazna u vječnosti. 

Lakim se grijehom onda griješi, kad se pre¬ 
stupa zakon Božji u manjoj stvari ili u velikoj stvari, ali u 
polusvijesti ili s nepotpunim pristankom. Istina je, da svi 
nebrojeni maleni grijesi, zajedno zbrojeni, ne čme nikad 
veliki, smrtni grijeh. Ali mali grijesi pripravljaju put ve¬ 
likom grijehu, jer slabe i ranjavaju dušu, pa kad dođe ve¬ 
lika napast, lakše se podlegne. „Tko ne mari za malu stvar, 
pomalo propada.” (Crkv. 19, I.) 

Bolest, siromaštvo, raznovrsne nevolje nijesu zlo, nego 
pružaju čovjeku priliku, da u tim jadima izvrši mnogo 
zaslužnih djela. Zlo je samo grijeh, pa bio to velik ili malen 
grijeh. Ovdje vrijede riječi osiromašjelog i iskusnog Tobije 
upravljene sinu : „Ne boj se, sine moj ! Ubog život doduše 
provodimo, ali ćemo mnogo zaslužiti, ako se budemo bojali 
Boga, uklanjali svakom grijehu i činili dobro.” (Tob. 4, 6.) 

Tko je u smrtnom grijehu, može moliti i vršiti dobra 
djela, da zadobije milosti potrebne za spasenje, ali ne može 
vršiti djela, s kojima bi imao pravo na vječnu nagradu u 
nebu. 

POŽUDA I NAPAST 

U priči o pšenici i kukolju, što ju je Spasitelj pri¬ 
povijedao učenicima, nalazimo odgovor na pitanje, koje 
nam se nameće, kad bacimo pogled na grijeh u svijetu: 
Odakle toliki kukolj ? „Učinio je to neprijatelj." (Mat. 
13, 27.) Bog nije grijeh htio, nego ga je pripustio. Đavao 
ga je donio na svijet, kad je zaveo naše praroditelje na 
grijeh neposlušnosti i oholosti. Taj grijeh praroditelja nije 
škodio samo njima nego i svima nama. Iz tog grijeha 
(istočni grijeh) proistječe sve zlo i sve nevolje, koje nas 
biju i tište. 

Ponajprije nam je potamnio razum i izgubio svoju 
prvotnu bistrinu u raspoznavanju dobra i zla. Kako je naša 
volja slijepa moć i povodi se za razumom, oslabila je i ona 
naklanjajaući se sve više zlu nego dobru. Dok je tijelo 
bilo prije grijeha pokorno duhu, u čovjeku je vladao sklad, 
a iza istočnog grijeha nastade nesklad i borba između duha 
i tijela, između kreposti i nagona, između dužnosti i sklo¬ 
nosti. Sv. Pavao opisuje taj rascjep i borbu ovako: „Vi¬ 
dim drugi zakon u mojim udovima, koji se protivi zakonu 
duha i zarobljuje me pod zakon grijeha”. (Rim. 7, 28.) 

0 volji ovisi, hoće li se čovjek prikloniti grijehu ili ne će. 
Volja bi se trebala ravnati jedino po naputku razuma, 
koji joj u obliku savjesti kazuje pravi put. Ali na razum i 
volju utječu još i neke druge sile, pa se zna u ljudskoj duši 
zametnuti teški boj. Te se sile zovu STRASTI i potječu 
iz sjetilne POŽUDE, a javljaju se kao jaki pokreti prema 
sjetilnim dobrima. Cesto puta očituje se jakost strasti i 
na našem tijelu. 

Spominjem samo dvije glavne strasti i neke njihove 
ogranke. To su ljubav i mržnja — te želja, nada, žudnja, 
veselje ili odvratnost, žalost, bojazan i očaj. Dok te stra¬ 
sti djeluju u skladu s razumom i savješću, mnogo pomažu 
volji u težnji za kreposnim životom. Ali ako potisnu savjest 
i za jedan čas, postaju grešne i zavedu volju na na gora 
djela, pa ih zovemo neurednim strastima. Evo prim era: 
Ako su djeca zla i roditelji ih ne kore, onda je s rodite jima 
zavladala strast neuredne roditeljske ljubavi. Kad nas veže 
dužnost da prisustvujemo sv. Misi, a mi je propustimo 
radi društva iz bojazni, da nam se tko ne naruga, prevladao 
je u nama grešni strah pred dužnošću zapovijedi. 

Lošem utjecaju strasti na volju pridružuje se još veliki 
utjecaj mašte (fantazije) na ljudsku volju. Ona nam 

ono, za čim žudimo, prikaže lijepim, a ono, čega se bojimo, 
tamnim. Mašta je nestalna, nemirna i promjenljiva moć, 
te preko svojih lijepih ili crnih slika zavarava volju i po¬ 
vlači je na krivi put. Duhovni pisci kažu, da je od svih 
njezinih predodžaba jedna četvrtina samo istinita. Koliko 
je već mlađarije bilo zavedeno na grešna djela, jer im se ma¬ 
šta punila slikama iz nevaljalih kinematografa, zlih knjiga 
i bljutavih kazališnih komada 1 

Osobito vrelo napasti je neukroćeni duh sebe- 
I j u b 1 j a. Naš „ja” je onaj potajni zločinac, koji kopa 
i ruje poput velikog crva u ljudskoj nutrini i stvara nered 
i bunu protiv Božjeg zakona... Sveta redovnica Barat 
znala je reći o sebeljublju : „0 kad bih ga mogla s obje 
ruke zgrabiti, udavila bih ga 1” 

Taj duh sebeljublja očituje se u glavnim ličnim 
manama, koje su izvor tolikim grijesima. Neki na- 
ginju lakomosti i površnosti, pa na lako shvaćaju i najteže 
dužnosti molitve, polaska crkve, ispovijedi i pričesti. Drugi 
su rasrdljivi i bez poteškoća stvaraju rascjepe i svađu. 
Treće naduvava pohlepa i zavist, pa su u neprestanom 
nemiru sami sa sobom i s drugima. Četvrti naginju oho¬ 
losti, a koliko je već ljudi tjelesno nastradalo radi podviga 
oholog narodnog vođe, a i duševno, jer su vođe krivovjerja 
uvijek bili oholice. Mnogi naginju uživanju, a iz takve te¬ 
žnje već su toliki došli u tamnicu i unesrećili se za vječnost. 
Puno ih je, kojima lako zagospoduje putena sjetilnost, a 
zbog nje mnogi su mladić i djevojka pogazili i najobičnije 
ljudsko dostojanstvo i tolike su rascvale obitelji bile uni¬ 
štene. 

Samo je po sebi razumljivo, da ni đavao, stari neprija¬ 
telj Božji, iz mržnje prama Bogu i zavisti prama ljudima 
ne može mimo gledati sreću Adamovih potomaka. Zato 
on ulaže sve svoje znanje, da Božje namjere osujeti i na sva¬ 
kom koraku postavlja čovjeku zamke, NAPASTI. 

Njegova je sila velika kao u kakvog lava: „Đavao, 
naš protivnik, obilazi kao ričući lav i traži, koga bi pro- 
ždro.” (1. Petr. 5, 8.) Ne može se nikako podcijeniti ni 
đavlova prirodna oštroumnost i nadarenost. Bio je jedan 
od najsposobnijih duhova i takav je ostao još i danas, makar 
da je izbačen iz neba. Povrh toga u njega je izvrsno pozna¬ 
vanje ljudske ćudi, jer na temelju dugog iskustva pozna do¬ 
bro sve čovječje mane i slabe strane i zato je vrlo opasan 
neprijatelj. Da mu Bog dopusti, on bi nas i tvorno napao 
i uništio. Bog mu je samo pripustio, da nas može samo 

napastovati do određene granice. On uzbunjuje maštu 
grešnim i zamamljivim predodžbama, pravi nered u stra¬ 
stima i može da nas po našim sjetilima zavede na zlo. 

Osim đavla prouzrokuje nam i naša prirođena pohota 
u vezi sa zlim navikama i nesmotrenošću mnogo napasti. 
U borbi za vršenje volje Božje svi neprijatelji ne mogu čo¬ 
vjeka prisiliti, da griješi. Čovjek je stvoren slobodnim. Ne¬ 
prijatelji nas mogu samo napastovati. Ali napast, pa bila 
i najjača, nije grijeh. Istom po našem slobodnom privoljenju 
na napast postaje napast grijehom. 

Protiv napasti treba se odlučno i ustrajno boriti, pa do¬ 
šla ma bilo na koji način do nas. Ne valja se s njom upuštati 
u pregovore, jer ćemo se prevariti. Ako možemo, odstranimo 
sliku iz naše glave, a ako ne možemo, onda strpljivo pri- 
zovimo ponizno u pomoć svoje nebeske zaštitnike kratkim 
takozvanim strelovitim molitvama ili zazivima te se s većom 
revnošću i sabranošću prihvatimo redovitog svog posla 
i dužnosti. Osobita su sredstva za svladavanje napasti: 
molitva, sakramenti (sv. ispovijed i sv. pričest) i prezir đavla. 
Napast će minuti, jer Bog ne kuša čovjeka preko njegovih 
redovitih sila. Ako Bog pripušta napast, daje i dovoljno 
milosti, da je svladamo. „Pod tvojom vlašću stoje tvoje 
strasti i moraš ih obuzdati.” (I. Mojs. 4, 7.) Krivo je mi¬ 
šljenje, da će udovoljenjem napasti one minuti. Iz zla 
rodit će se gore; đavao će povući svoju žrtvu još dublje u 
blato. Udovoljenje napasti ne čini čovjeka nikako sretnim 
nego beskrajno bijednim i jadnim, jer mu srce ostaje pra¬ 
zno ; javlja se crv savjesti i stid, da ga je pobijedila časovita 
i prolazna strast. Ako tko nadvlada napast, taj osjeća 
u sebi ponos, neutaživu radost i zadovoljstvo, što je samo 
predokus nebeske sreće, a koje slasti mi zemaljski stanov¬ 
nici, ovakvi kakvi jesmo, ne bismo mi mogli podnijeti. „Po¬ 
bjedniku dat ću jesti sa stabla života, koji je zasađen u raj'u 
moga Boga,” veli sv. Ivan. (Obj. 2, 7.)... Egipatski Josip 
osjetio je zamamljivost napasti bogate i lijepe Putifarove 
žene, ali je ostao pobjednik nad putenom strasti... Franjo 
Saleški bio je od naravi sklon srdžbi i oholom ponosu, pa je 
dnevnim svladanjem postao uzor poniznosti i blagosti. 

NA NADNARAVNIM VRELIMA JAKOSTI 

Katolici su sretni u svojoj vjeri, jer ih ona privodi 
do nenadoknadivih vrela životvorne snage. Tko se na njima 
napaja, može se odgojiti do savršenog Božjeg sluge. Ugod- 
nici Božji, kojih ima u katoličkoj Crkvi iz svih vremena i 
iz svih staleža, što su drugo radili penjući se teškom stazom 
kršćanskog života i savršenosti, nego da su marljivo crpli 
iz zdenca, koji je Krist predao, da nikada ne presuše u nje¬ 
govoj Crkvi ? A pristup do tih vrela nije ni težak, niti za¬ 
htijeva posebnih sposobnosti. Ta su vrela : molitva, sv. ispo¬ 
vijed i sv. pričest (oltarski sakramenat). 

MOLITVA. Najbolje je učio moliti i najsavršenije je 
molio sam božanski Spasitelj, koji je znao cijele noći prob¬ 
djeti u molitvi. (Luk. 6, 12.). Isus i nama nalaže, da se mo¬ 
limo. „Molite i dat će vam se ; tražite i naći ćete; kucajte 
i otvorit će vam se” (Luk. 11, 9.) — ili „treba uvijek moliti 
i ne prestati”. (Luk. 18, 1.) Osim Kristove zapovijedi i 
nutarnja naša potreba goni nas da molimo. Po istočnom 
grijehu već smo ranjeni i oslabljeni na duši, a silne strasti 
i moćni neprijatelj đavao digli su se, da nam ometu ulaz 
u vječnu sreću. Stignu li nas još i vremenita zla, kamo ćemo 
se obratiti, ako ne Spasitelju, koji reče: „Bez mene ne mo¬ 
žete ništa učiniti.” (Iv. 15, 5.) Bez milosti Božje ne možemo 
nadvladati svojih neprijatelja, a milost se daje po molitvi. 
Kao što rosa s neba oplođuje suha polja, tako po molitvi 
dolazi s nebesa blagoslov. 

A ima li što ljepšeg i uzvišenijeg, nego kad se čovjek 
diže do svog Boga, da s njim razgovara, da se svjetuje i 
da ga hvali. Taj uzvišeni čin vrši se u molitvi, jer se u njoj 
diže um i srce Bogu. Kao što se Mojsiju nakon razgovora 
s Bogom svijetlilo lice, da Izraelci nijesu mogli u nj gledati, 
tako i nama ostaje duša svijetla iza dobre molitve radi 
blizine Božje. Nestaje ogorčenosti, umornosti, nesređenosti 
i žalosti, „je li tkogod žalostan, neka moli,” potvrđuje sv. 
Jakov. (5, 13.) 

U molitvu ulazi pripravan, da ne budeš „kao čovjek, 
koji iskušava Boga”. (Crkv. 18, 23.) Istom kad se prije 
molitve saberemo, molit ćemo ponizno i pobožno. Svoje 
misli usredotočit ćemo u Bogu ili u svecu, čiji zagovor tra¬ 
žimo. Možemo misliti i na stvar, koju ištemo, ili na riječi, 
kojima izrazujemo svoju molitvu. Čedno držanje u svakom 
pristojnom položaju bit će odraz našeg uvjerenja, da ra¬ 
zgovaramo s Bogom i Bogu ugodnim bićem. Moleći predat 

ćemo se posvema u providnost Božju uvjereni, da je Božja 
odluka doista najbolja za spas naše duše. Ovo je najveća 
poteškoća, kad molimo za tjelesna ili vremenita dobra, 
ali se ugledajmo u Spasitelja, koji je svoju molitvu Ocu, 
da bi ga mimoišli teški časovi gorke smrti, zaključio rije¬ 
čima : „Ali ne moja, nego tvoja volja neka bude!” (Luk. 
22, 42.). 

Ako tražimo molitvom duhovne darove kao n. pr. 
napredovanje u kreposti i svetosti, a nalazimo se u posvet- 
noj milosti, bezuvjetno ćemo ih dobiti, jer je Krist svečano 
kazao: „Zaista, zaista vam kažem, da štogod uzištete Oca 
u ime moje, dat će vam I” (Iv. 16, 23.). Nitko ne moli uza¬ 
lud ; ako se i ne postignu željkovani darovi, Bog zna u svo¬ 
joj premudrosti obdariti molitelja onakvim darovima, koji 
su za nj većma potrebni. 

Kao što dobar otac zna, što mu manjka djetetu, pa 
svejedno traži od djeteta poniznu prošnju, tako i Otac ne¬ 
beski hoće da mu mi u molitvi pokažemo svoju odanost 
i pouzdanje. A neka se ne kaže, da je molitva suvišna, jer 
da je Bog već od vijeka odredio sve, što će biti i kako će 
biti. Bog je odredio sve, što će biti, ali je i predvidio i naše 
molitve te odredio, koja ćemo dobra primiti baš radi naše 
molitve. 

Kod molitve priklonimo svoje uho sv. Crkvi, jer ona 
poslije Spasitelja najviše i najbolje moli u svojem veličan¬ 
stvenom bogoslužju (liturgija) u blagdane i obične dane. 
Drugojačije nam osjećaje, misli i želje stavlja Crkva u srce 
i na jezik u Adventu i Božiću, kad s radošću očekujemo 
Spasitelja svijeta; drugojačije u ozbiljno doba korizme, 
u pomlađenom veselju Uskrsa, Duhova i Tijelova. A crkvene 
su molitve kratke i sočne; svećenik ih moli u ime svih nas 
sakupljenih kod bogoslužja tako, da nam nije potrebno 
ništa drugo nego se u duhu priključiti svećeniku ili ga pra¬ 
titi iz zgodnih priručnika i molitvenika, kao što je n. pr. 
Rimski misal.* 

Nauči se već od rane dobe da pohađaš crkvene pobož- 
nosti, koje se tokom crkvene godine obavljaju u župnoj 
ili drugoj mjesnoj crkvi. U duh molitve lako će se katolik 
uputiti u vjerskim ili crkvenim društvima, koja su pod ra¬ 
znim imenima odobrena od sv. Crkve i obdarena mnogim 
oprostima. Treći Red, Marijina Kongregacija, Apostolstvo 


* Kod nas se dobije Rimski misal, uređen od dra Dragutina 
Knievvalda, kod dra Stjepana Markulina — Zagreb. 

Molitve, Društvo Srca Isusova vode po svojim pravilima 
članove k revnijem kršćanskom životu. 

Dobar kršćanin rado se molitvom obraća Gospodinu. 
Čini to pogotovu jutrom u jutarnjoj molitvi, da se čitav 
posveti dobrom nakanom Bogu i da isposluje njegov blago¬ 
slov za dnevni posao i dužnost. A naveče u večernjoj 
molitvi zahvaljuje se Svevišnjem na primljenim darovima, 
ispita ukratko svoju savjest, kaje se za grijehe i preporu- 
ča se u pomoć i zaštitu ove noći. Ovih molitava nikada ne 
zapusti nikome za volju, već ih vrši, pa trajale samo koji 
čas i nalazio se gdje mu drago. 

Mnogi savjesni kršćani nađu priliku da preko dana, 
a najrađe u jutro, posvete neko vrijeme razmatranju. Uči¬ 
telji duhovnog života živo preporučuju razmatranje. Sv. 
Bernardo kaže: „Razmatranje čisti duh, uređuje sklonosti 
i običaje, ravna radom, popravlja pogreške i posvećuje 
život.” Sv. Terezija dodaje: „Obećaj mi, da ćeš dnevno 
razmatrati četvrt sata, a ja ti obećajem nebo!” Razmatra¬ 
nje počne s molitvom za Božju pomoć. Zatim se iz dobre 
priručne knjige (pitaj župnika ili ispovjednika za takve knji¬ 
ge) čita redak po redak ili odsjek za odsjekom. Ostaneš 
pri svakom pročitanom dijelu neko vrijeme, zalaziš dublje 
u pojedinu misao i ispituješ, jesi li se sam tako vladao i 
mislio, te odmah stvaraš odluke za budućnost. Konačno 
dovršiš razmatranje molitvom za Božji blagoslov nad stvo¬ 
renim odlukama. 

Sv. Crkva preporuča, da se dnevno moli barem jedan 
dio sv. Krunice Gospine. U krunici osobito častimo Djevicu 
Mariju, našu najmoćniju zagovornicu kod Boga, ali pred 
našu dušu dolazi i božanski Spasitelj u radosnim časovima 
svoga skromnog života, u danima pregorke muke i u svojoj 
slavi. Lijep je običaj, skopčan s osobitim blagoslovom 
Božjim, ako kućna družina obavlja neke molitve, osobito 
sv. krunicu, zajedno. Kod toga treba paziti, da se u moli¬ 
tvi ne žuri i da se riječi ne gutaju. Krunicu valja tako moliti, 
da se misli na pojedino otajstvo svake desetice, pa će biti 
mislena molitva i otpast će prigovor, da je duga i dosadna. 

Već je od davnine posvećen običaj, da se moli prije 
i poslije jela ili da kućedomaćina u ime Isusovo sazove 
Božji blagoslov na jelo i sustolnike. Pod uplivom krive na¬ 
obrazbe nestaje ovakve kućne pobožnosti, osobito u građan¬ 
skim obiteljima, te se sjeda k stolu poput nerazumnog stvora. 
I kad si na putu ili u gostionici, metni barem na sebe znak 
sv. križa. Ako takve molitve izostavimo, nije grijeh. 


2 « 


19 



Uopće za dobar život molitve nabavi si i sprijatelji se 
s dobrim molitvenikom i u njemu ćeš naći mnogo najrazli- 
čitijih molitava i poticaja za posebne vrste molitava. Časovi 

F iosvećeni revnoj molitvi nijesu gubitak vremena nego ve- 
iki kapital snage za dnevni život. Sv. Augustin je kazao: 
„Tko zna dobro moliti, zna i dobro živjeti.” Veliki ljudi, 
koji su doista svojim radom koristili čovječanstvu, znali 
su uz svoj ogromni posao naći vremena i za razgovor s Bo¬ 
gom po čitave satove. Takvi su bili n. pr. veliki elektri¬ 
čari Volta i Amper te glasoviti liječnik Paster. 

SAKRAMENAT SV. POKORE. Prvi dar, što ga je 
božanski Spasitelj iza svog uskrsnuća donio svojoj zaručnici 
Crkvi u svijetu, bila je ustanova sv. ispovijedi: „Primite 
Duha Svetoga ; kojima oprostite grijehe, oprostit će im se ; 
a kojima zadržite, zadržat će se.” (Iv. 20, 23.) Toliki se lijepo 
koriste tim darom i osjećaju u svome srcu nenaplativu i 
neizrecivu radost poslije dobre sv. ispovijedi, da pred ispo- 
vijedaonicom izdrže i po nekoliko sati, dok dođe na njih 
red za ispovijed. Neupućeni se opet toliko plaše ispovijedao- 
nice, da ih neka jeza hvata već kad prolaze mimo nie. A 
baš je ta drvena ■ zabačena ispovijedaonica uz drvo križa 
i svetohranište najviše donijela blagoslova u odgoju mladića 
i djevojke, žene i muža, za javnu ćudorednost i sigurnost, 
za zajednički i državni život. 

Mi smo katolici sretni, što se možemo ispovijedati. Po 
Božjoj osnovi istočni grijeh i sve kazne izbrisali smo sv. kr- 
stom. Utvrdili smo se, čim smo došli k razumu, u sv. potvrdi 
za prave Kristove vojnike, a sv. pričest podržavat će u nama 
milost i prijateljstvo Božje. Ali je božansko Srce Isusovo 
predvidjelo našu slabost i lijenost te jakost naših neprija¬ 
telja i vidjelo, da ćemo pasti u teške grijehe te izgubiti 
milost i prijateljstvo Božje. Da opet postanemo djeca Bo¬ 
žja i Isusovi prijatelji, naredio je Isus sakramenat pokore. 
U sakramentu pokore opraštaju se grijesi počinjeni iza kr¬ 
štenja. To je drugi sakramenat mrtvih, jer povraća grešni- 
cima (duhovni mrtvaci) posvetnu milost, ako su dobro 
pripravljeni. 

Sveta pokora obuhvata četiri dijela: 

1. Kajanje, bez koga nema nikada oprošten ja. 
Bogu ne dopušta njegova svetost, da oprosti neraskajanom 
tvrdoglavcu grijeh i uvredu. 

2. Ispovijed svih barem teških grijeha svećeniku 
ovlaštenom od biskupa. Mogu se ispovjediti i laki grijesi, 
da iščupamo korijen grijeha i radi veće pokore. Ispovijeda¬ 

nje teških grijeha obvezatno je za svakog katolika jedam- 
put godišnje po odredbi IV. općenitog sabora u Lateranu, 
god. 1215. Ispovijed je nevaljana i svetogrdna, ako se za¬ 
taji ma i jedan teški grijeh. U takvom slučaju treba slijedeći 
put opetovati čitavu ispovijed. Đavao nas puti na krivi 
stid, kad zatajujemo na ispovijedi teški grijeh. Svećenik 
je u ispovijedaonici mjesto Spasitelja i vezan je pečatom 
šutnje na kazane grijehe, zato nemaš razloga za stid!... 
Ako slučajno zaboraviš kazati koji teški grijeh, ispovijed 
je valjana i grijesi su ti oprošteni i samo taj zaboravljeni 
grijeh podvrgni kod slijedeće sv. ispovijedi pod ključanu 
vlast Crkve t. j. ispovjedi ga. 

3. Odrešenje svećenikovo. 

4. Zadovoljština, ili barem dobra volja da iz¬ 
vršimo pokoru, koju nam je naložio ispovjednik. 

Ako si pao u grijeh, ne čekaj do slijedeće redovite 
ispovijedi. Ispovjedi se čim prije; a ako ne možeš do sveće¬ 
nika, probudi u sebi savršeno pokajanje. Pokaj 
se, što si uvrijedio dobrog Spasitelja, koji je toliko za tebe 
trpio i ljubio te, da je bio za tvoj spas i razapet: „Moj Isuse, 
smiluj mi se”. Kod savršenog pokajanja ne gleda Isus na 
riječi. Ako je savršeno kajanje bilo dobro, opet smo postali 
djeca Božja, ali nam ostaje svejedno dužnost, da taj grijeh 
kažemo na slijedećoj ispovijedi. U savršenom pokajanju 
treba se često vježbati, osobito valja ga kod večernje moli¬ 
tve probuditi. To je zlatni ključ u raj kod nenadane smrti. 

Često ispovijedanje vanredno će nam olakšati duhovni 
život, a po njemu unaprijediti i vremenitu sreću. Za blag¬ 
dane bilo Gospodnje, bilo BI. Gospe ili Svetaca tvojih za¬ 
govornika pripravi se dobrom ispovijedi. Tko ikako može, 
neka se priuči na mjesečnu ili nedjeljnu ispovijed kod stal¬ 
nog ispovjednika. 

Da bude ispovijed korisna, treba se pripraviti na nju 
savjesnim ispitivanjem i kajanjem. U ispitiva¬ 
nju prolazimo dane svoga života od zadnje ispovijedi po 
naputku iz kojeg dobrog molitvenika ili ogledajmo dušu 
u zapovijedima Božjim i Crkvenim. Dvojimo li o pristanku 
na koji grijeh, ispovjedimo ga, da bude savjest mirna. Kome 
je savjest bojažljiva (skrupulozna) i time mu baš oteščaje 
ispitivanje savjesti te oduzima i ispovjednu radost, neka se 
posavjetuje sa svojim ispovjednikom i potpuno se pokorava 
njegovim odredbama. 

U dobro kajanje uložit ćemo najviše vremena. Za va¬ 
ljanu ispovijed dosta je nadnaravno, ali nesavršeno kaja- 

nje. Biva to onda, kad se kajemo, jer nam je žao, što smo iz¬ 
gubili nebo, a zaslužili vječne paklene muke. U kajanju 
ležat će i dobra i čvrsta odluka za bolji i Bogu ugodniji 
život, za čuvanje od grešne prigode i za nadoknađivanje 
učinjene štete. 

Koliko je blago sv. ispovijedi, naj-vidljivije su pokazali 
seoski momci nekog tirolskog sela za vrijeme pučkih misija. 
Došli su na ispovijed, ali je ispovijedaonica bila već okru¬ 
žena pobožnim ženama. Kako se ispovijedaonica mogla 
nositi, izmijeniše mladići značajne poglede, proturaše se 
nježno do nje i digoše je u zrak sa svećenikom. Odnesoše 
svoj plijen do pokrajnog oltara i ispovjediše se oni, junaci, 
najprvi. Ovo je i najbolji odgovor za sve prigovore, koje 
ljudska slabost diže protiv ispovijedi. Treba se ispovjediti 
i osjetit će se sva njezina neopisiva korist i otpast će odje- 
damput svi prigovori i sumnjičenja.* 

Veoma je smiono i pogibeljno, kad tko odlaže s v. po¬ 
koru do smrti misleći, da će se na smrtnom času pomiriti 
s Bogom. Ali smrt može doći nenajavljena kao tat, a što 
onda ? I ako se najavi preko svoga glasnika teške bole¬ 
sti, onda će čovjek biti baš najmanje sposoban da se kaje, 
jer će mu bolovi, muke i vremenite brige zaokupiti dušu 
tako, da se ne će moći kajati kako treba. Sv. Pismo opo¬ 
minje takve: „Ne zakasni obratiti se Gospodu i ne odgađaj 
od dana do dana, jer će iznenada doći srdžba Gospodinova 
i upropastit će te u vrijeme osvete.” (Crkv. 5, 8.) 

SVETA PRIČEST. Od dobre ispovijedi prirodan je 
i nije težak korak do sv. pričesti. Kao što tijelo treba izda¬ 
šne i redovite hrane, da budu zdravo i da vrši svoju službu 
u ljudskom životu, tako i duša treba hrane, da uzdrži u 
sebi nadnaravni život posvetne milosti. A kud će bolje 
hrane do primanja samoga Onoga, koji je izvor svake milo¬ 
sti, Isusa Krista ? U presvetom Oltarskom sakramentu 
najuže se spajamo sa Spasiteljem u ljubavi. Ta veza ljubavi 
umnožava u nama odmah posvetnu milost, ništi lake grijehe 
i obuzdaje požude. Zato je sv. pričest zalog vječnog spase¬ 
nja. „Tko jede tijelo moje i pije krv moju, ima život 
vječni.” (Iv. 6, 65.) 

Sv. pričest tako je potrebna hrana za dušu, da je Go¬ 
spodin izjavio, da se nitko ne može održati u milosti i spasiti 
se, ako ne blaguje njegovo tijelo: „Ako ne blagujete tijelo 


• O sv. ispovijedi napisao je lijepu i poučnu uputu isusovac 
Nikola Buljan, Zagreb. 

Sina čovječjega i ne pijete krvi, ne ćete imati života u sebi”. 
(Iv. 6, 54.) Sv. Crkva je protumačila ovu zapovijed božan¬ 
skog Spasitelja tako, da smo se dužni pričestiti svake godine 
jedamput i to u uskrsno vrijeme. Ona je tumačeći nepogre¬ 
šivo Spasiteljevu želju dopustila preko pape Pija X. na 20. 
prosinca godine 1905., da vjernici smiju i dnevno pristupiti 
k stolu Gospodnjem uz dva uvjeta: da su u stanju posvetne 
milosti (t. j. bez svijesnog teškog grijeha) i da imaju dobru 
nakanu (t. j. da se pričešćuju na slavu Božju.)* 

Tim je sv. Crkva obnovila stari kršćanski običaj. Vjer¬ 
nici su naime u prvim stoljećima dnevno prisustvovali 
sv. nekrvnoj žrtvi t. j. sv. Misi, gdje se pod oblikom kruha 
i vina zgotovio Oltarski sakramenat, te bi se pod sv. Misom 
i pričestili. Kasnija teška vremena za velike seobe naroda 
i za burnih ratova, pa krive vjerske nauke (Luterovci i Jan- 
zeniste) sprečavali su vjernike u primanju ovog sakramenta, 
makar je učiteljstvo sv. Crkve neprestano kroz sva stoljeća 
poticalo vjerni puk na ovaj najjači vrutak, kršćanskog života. 

Posvetna milost i dobra nakana potrebne su priče- 
sniku, da bude pričešćenje dostojno. Ali da bude sv. 
pričest korisnija i obilatija u milostima, potrebna je s a- 
vjesna priprava i zahvala. U pripravi ćemo 
po uputi dobrog molitvenika probuditi vjeru, ufanje i lju¬ 
bav k Spasitelju, pokajati se i pristupiti čedno do oltara. 
Primivši Spasitelja vratit ćemo se sabrano na svoje mjesto, 
da u razgovoru proboravimo sa dragim gostom barem 
četvrt sata. U tom razgovoru zamolit ćemo Isusa za razne 
milosti i srdačno mu zahvaliti za ovaj pohod. 

što se tiče tjelesne priprave na sv. pričest, dostojan¬ 
stvo ovog najčasnijeg sakramenta zahtijeva, da se pristupi 
u čitavom i čistom odijelu i na tašte. Prama tome nije po¬ 
trebno novo ili nedjeljno odijelo, a može biti i pokrpano. 
Kad se kaže: na tašte, misli se, da se ne jede i ne pije od po¬ 
noći, ali se smije na pr. progutati pljuvačka i oprati zube. 
Ako tko boluje više od mjesec dana bez izvjesne nade, 
da će ozdraviti, može jedamput ili dvaput tjedno primiti 
sv. pričest, ako i jest uzeo prije lijek ili štogod pio. U ovom 
neka se posavjetuje sa svojim ispovjednikom. 

Oltarski sakramenat (euharistija) je sakramenat nad 
sakramentima i kao neko središte, kamo svi drugi sakra¬ 
menti vode, jer sadržaje u sebi samog početnika milosti: 


• Knjižica o čestoj i svagdanjoj sv. pričesti dobije se kod 
Uredništva Glasnika presv. Srca Isusova, Zagreb. 

Isusa Krista, Gospođina našega, njegovo Tijelo i njegovu 
Krv, njegovu Dušu i njegovo Božanstvo. Po sv. pričesti 
Isus kao da se utjelovljuje u svakom pojedinom pričesniku. 
Sakrio je svoje veličanstvo i čovječanstvo pod male, neznatne 
i kao mrtve prilike kruha, samo da može ući u ljudsko srce, 
da ga usreći, počasti i obogati. Davši nam sebe za hranu 
nije nas doista ostavio siromasima, kako je uoči gorke muke 
na zadnjoj večeri kazao. Kao što je njegova ruka, dok je još 
živio, bila izvor zdravlja i života za bolesne i za mrtve, 
tako je i taj sakramenat još na milosniji način vrelo naše 
sreće. Dajući pričesniku svoje Tijelo daje nam Krist svoje 
Božanstvo sa svim svojim zaslugama i milostima. Zar nam 
može dati što veće ? 

Ako opet s druge strane osjećamo silovitost napasnika 
đavla, da zavlada s nama učinivši nas svojim duhovnim 
robljem, ili ako pogledamo izdajnički posao naših nutarnjih 
neprijatelja strasti, dolazimo do uvjerenja, da u sv. pri¬ 
česti nalazimo najlakšu i najjednostavniju obranu i zalog 
pobjedi i spasa... Tako je sudio i sv. Augustin, koji nije 
bio uvijek svetac. Već u 16. godini zalutao je najgorom 
stramputicom. U njemu je gorjela vatra nečistih strasti. 
Dugo je i dugo trebalo, da skupi u sebi snagu, da ostavi 
zli način življenja. I nakon što se krstio, nije ga nečisti 
duh ostavio na miru, nego mu je podjarivao strasti, činilo 
mu se, da nije moguće provoditi čisti život. Ali nebeski 
Kruh dao mu je jakosti, da je iza obraćenja mogao živjeti čist 
kao anđeo. Primao ga je svaki dan, dok je još bio učeni govor¬ 
nik i profesor svjetovnjak, a kasnije svećenik, biskup i svetac 

Ali ima i krštenih ljudi, koji odnemariše nebrojena 
vrela blagoslovenog i sretnog života i iskopaše druge, 
ali zamuljene izvore, odakle će tobože crpsti životnu snagu. 
Sva ta vrela primaju svoju vodu iz jedne žile : i z prazno¬ 
vjerja. A tako se redovito i događa. Tko nema prave i 
žive vjere, taj pada u praznovjerje. 

U prvom redu to su oni, koji nose zapise, hamajlije i 
neblagoslovene svetačke likove držeći, da će ih to saču¬ 
vati od bolesti ili nesreće, ili smatraju neke dane, na pr. 
utorak ili petak, za kobne i nesretne dane, kad ne valja za¬ 
početi posao ili poći na put. 

Amo pripada gatanje ili vraćanje u svim svojim naj¬ 
raznovrsnijim oblicima, kao što je otkrivanje budućnosti 
iz sanja, iz karata ili kocaka, te brazgotina na dlanu. 

Najgora je vrsta dozivan je duhova (spiriti- 
zam). Istina je, da se duhovi mogu javiti i da nam kadikad 

mogu objaviti djelomično budućnost. Ali nijesu to duhovi 
naših milih pokojnika, nego obična obmana posrednika 
(medija) ili đavla. Đavao upotrebi grešnu ljudsku radozna¬ 
lost i namami je kakvim istinitim otkrićem budućnosti, 
koju on kao savršeniji duh od nas može već i naravskim 
putem doznati. Zatim u svoje objave, koje se kasnije ispostave 
kao lažne, upliće mnogo krivih vjerskih i ćudorednih nazora, 
da zavede svoje slušače. Bavljenje spiritizmom slabi živce 
i volju, pa đavao postigne konačno potpunu vlast nad takvim 
ljudima. Takvi ljudi žalosno svrše: ili u ludnici ili u samo¬ 
ubojstvu. 

Vrlo je pohvalan crkveni običaj, da se vrše devetnice ili 
trodnevnice u čast Božju i svetaca ili da se nosi škapular, 
blagosloveni kipić i svete moći. Na tim predmetima po¬ 
čiva osobiti crkveni blagoslov. A molitve, koje se opetuju 
kroz običajem posvećeni razmak, n. pr. trodnevnica ili de- 
vetnica, uvećavaju samo u nama pobožnost i pouzdanje 
u Boga. 

NARAVNA ODGOJNA SREDSTVA 

U borbi za održavanje milosti Božje u duši upotrebit 
će katolik uz nebrojena nadnaravna sredstva i neka narav- 
ska sredstva. Milost i narav podudaraju se i ne isključuju 
se, jer obje potječu od Stvoritelja. Ima mnogo naravskih 
sredstava, kojima se može pospješiti rad u borbi protiv 
grijeha. Napominjemo samo neka. 

SPOZNAJ SAMOGA SEBE! Ovo su pravilo već i stari 
pogani tako uvažavali, da su držali, da ga je izreklo kakvo 
božanstvo, i zato su ga metnuli na pročelje slavnog proročkog 
hrama u Delfima, da bude opomena onima, koji ulaze u 
hram na žrtvu i molitvu. Najteža nam je stvar poznavati 
sam sebe, jer se svatko boji pogledati u svoju dušu. 
Ali nam je od najveće koristi, jer i Sv. Pismo živo preporuča, 
da nastojimo spoznati sami sebe. Mudri Salamon kaže, 
da je „mudrost pametnoga u tome, da pazi na svoje pu- 
teve”. (Pr. Salam. 14, 8.) A sv. Pavao opominje kršćane: 
„Sami sebe okušajte, sami sebe gledajte.” (2. Kor. 13, 5.) 
Tko želi spoznati samoga sebe, taj će promatrati svoje do¬ 
bre i zle osobine, mane i pogreške. On će ih omjeriti sa na¬ 
šom konačnom svrhom te zakonima Božjim i ljudskim i 
uvidjet će, koliko mu pomažu ili odmažu u vršenju tih za¬ 
kona. U poznavanje samoga sebe uvodi nas: 

ISPITIVANJE SAVJESTI. Ova vježba mnogo će 
pridonijeti čistoći duše. Preko nje istrijebit će se one na oko 
male pogreške, koje su uzrok kasnijim velikim nesreća¬ 
ma, ako se zanemare. I poganski mudraci su uvidjeli velike 
blagodati te vježbe, pa su preporučivali svojim učenicima, 
da svaki dan ispituju svoju savjest, a osobito uveče. 

Kod ispitivanja prolazimo u duhu sve satove dana i 
promatramo svoje želje, misli, riječi, djela. Naročito ćemo 
ispitati svoje dužnosti prema Bogu, bližnjemu i samom 
sebi. Treba pretražiti i ona dobra djela, koja smo zanema¬ 
rili učiniti. Ispitivanje počinje se molitvom, a završuje 
kajanjem, zahvalom i molitvom za pomoć. Osobitu pažnju 
svratimo svojim glavnim i upadnim pogreškama. To je 
posebni ispit savjesti. 

Nakon dnevnog marljivog vježbanja bit će dostatno 
i nekoliko časaka, da se obavi samo ispitivanje savjesti. 
Važnije je kajanje za pogreške i stvaranje stalne i određene 
odluke za sutrašnji dan. 

Poznati izumitelj munjovoda Benjamin Franklin svake 
je večeri prije spavanja za svojim pisaćim stolom ispitivao 
savjest i bilježio svoje pogreške i pobjede. Mnogo ćemo do¬ 
brih poticaja za ispitivanje savjesti zadobiti kod slušanja 
propovijedi, a osobito kod pučkih misija i zatvorenih duhov¬ 
nih vježbi. U tim prigodama oštri nam se duhovni vid, 
a vječne istine zasjaju u našoj duši punim sjajem i ljepotom. 
Duša se ojača i ohrabri za daljnje pobjedonosne borbe Go¬ 
spodnje. 

SVLADAVANJE SAMOGA SEBE. Da napasti ne dođu 
ili da naša otporna snaga proti njima bude jača, treba da 
krotimo sve svoje neuredne sklonosti. Opasne životinje za¬ 
tvaramo za veliku i jaku ogradu. Ne pouzdajemo se ni u 
pripitomljene. I u čovjeku kao da živi jedna životinja. 
Nema ništa prostoga i niskoga, što ne bi čovjek mogao po¬ 
činiti, kad se u njega raspale neuredne sklonosti. Tu zvijerku 
u sebi krotimo vanjskim i unutarnjim mrtvenjem. U vanj¬ 
sko mrtvenje ubrajamo raznovrsni post, bdijenje i mrtve- 
nje sjetila. U unutarnje ubraja se pobijanje površnosti, 
lijenosti i oholosti razuma te neurednih sklonosti volje. 
Ukoliko ćemo se služiti većim vanjskim mrtvenjem, treba 
nam se propitati kod ispovjednika. 

Odmah za mlada, još u doba prvog odgoja moramo 
se početi sa razumnim mrtvenjem. Obuzdavati jezik, čuvati 
oči i uši od zavodljivih slika i govora — bezuvjetno je po¬ 
trebno za održanje čiste savjesti. „Tko hoće da ide za mnom, 

neka se odreče sebe i uzme križ svoj,” veli Spasitelj (Mat. 
16, 24.), a to vrijedi za svakoga, tko je došao k razumu... 
Neki ubojica smio je primiti u zatvoru posjet svoje majke 
i u dvorištu kaznionice s njom šetati. Za posjeta reče joj 
pokazavši na hrast: „Prelomi ovaj hrast, ako možeš 1” 
Majka odvrati: ,,To je nemoguće 1” Zatim je odvede do neke 
mlade stabljike i reče: „Ona se dade još savijati; tako si 
i ti mene trebala savijati i odgajati, dok sam još bio mlad, 
pa ne bih bio amo prispio.” 

Nema nikakve sumnje, da je ova vježba jedna od naj¬ 
težih, ali zato najpotrebnija za duševni napredak. Ostaje 
uvijek istinitom riječ bogodanog T. Kempenca u knjižici 
„Nasljeduj Krista” : „Toliko ćeš napredovati, koliko sam sebi 
naneseš sile. Kao što je zlo za nas postalo navikom kao drugi 
zakon po riječima sv. Pavla (1. Rim. 7, 23.), tako nam i 
svladavanje, hoćeš ne ćeš, mora preći u krv, jer se navika 
navikom tjera. Svladavanje će obuhvatiti čitavu dušu i 
tijelo, pojedine sposobnosti, razum, volju, strasti. Svaka 
nesavladana strast naš je potajni neprijatelj i može nam 
zakrenuti glavom. 

MAŠTA (FANTAZIJA). Snaga je mašte na ljudsku 
volju silna. Osebujna mašta može biti vrelom nezadovolj¬ 
stva i razočaranja, ako je prepustimo samoj sebi, da s nama 
vlada. Ako je mašta uredna te se podvrgava sudu razuma, 
mnogo će nam obogatiti nutarnji život. Maštine predodžbe 
ovise o onom, što smo mi preko dana vidjeli ili čuli. Iz svega 
toga mašta stvara nove veze. Valja dakle pripaziti, što se 
preko dana čita, gleda i sluša. Ako kroz osjetila uđu u maštu 
dobre predodžbe, nema dvojbe, da će vrlo povoljno uplivati 
na osjećaje, želje, čuvstvo i volju. 

SAMOODGOJ ZNAČAJA. Kolikogod se drugi po svom 
zvanju budu trudili, da se odgajaju, njihov trud će biti 
okrunjen tek polovičnim uspjehom, ako ne bude u svakom 
pojedincu čvrsta odluka, da sam neprestano radi na vlasti¬ 
tom odgoju. Makar da se ljudi razlikuju po tjelesnom ustroju, 
ipak imaju mnogo zajedničkih crta. Jednako tako, unatoč 
mnogih razlika u ćudi, imaju svi ljudi svejedno dovoljno 
zajedničkih crta. Znanost je ljude podijelila po ćudi u četiri 
vrste: sangvinike, flegmatike, melankolike i kolerike. 

S a n g v i n i k (vatren) vrlo je podvrgnut promjenama 
u shvaćanju i mišljenju. Za čas se oduševi i za najtežu stvar, 
ali već kod manje poteškoće sustane. Sad plače, da se za čas 
opet smije. Nestalan je i hvata se sad ovog, a sad onog 
posla, da nijednog ne dovrši valjano. — Takve osobe neka 

se osobito trude, da mnogo promišljaju i obuzdavaju maštu 
i čuvstva. Započeti posao neka strpljivo i ustrajno izvode, 
jer će im se u tom ojačati slaba volja. 

F 1 e g m a t i k (spor) ne oduševljava se tako i ravnodu¬ 
šan je za cijeli svijet. Sviđa mu se mirni i lagodni život. 
Dugo treba, dok se rasrdi, ali se onda teško umiri.—Tko ima 
takvu ćud, neka se bori sa tromošću i sa težnjom za la¬ 
godnim životom radeći mnogo preko dana i točnošću u 
obdržavanju dnevnog reda u kući i poslu. Svoju sklonost 
za polagani rad upotrebit će za temeljitost kod rada. 

M e I a n k o 1 i k (tugaljiv) duboko prima svaki vanjski 
utisak. Svagdje gleda tamniju stranu, sumnjiči, potcjenjuje 
vlastitu snagu i zapada rado u malodušnost, klonulost i 
očaj. — Ovakav neka rado posjećuje dobra društva, da mu se 
na primjeru drugih ojača volja. U dobrim knjigama i usrdnoj 
molitvi naći će mu duša okrepe i veselja za radini i plodni 
život. Valja mu se čuvati samotnih puteva i tuđenja zajed¬ 
ničkom životu ; neka bude Ijubezan i požrtvovan prama bli¬ 
žnjemu. 

K o 1 e r i k (žilav) posjeduje čvrstu i ustrajnu volju, 
koja ne miruje, dok ne izvrši, o čemu ju je um uvjerio, da je 
dobro. Zato je takav kadikad tvrdoglav, uobražen i odbojan. 
Zahtijeva mnogo od sebe i bezobzirno postupa sa drugima. 
U kolerika je čuvstveni život slabo razvijen i manjka mu 
srca za druge. Ako se kolerik bude vježbao u samilosti 
dijeleći dobročinstva i otvarao oči za tuđe jade i brige, mnogo 
će izgubiti u odbojnosti i krutosti svoje naravi. Neka se oba- 
zre i na savjet starijih i iskusnijih ljudi, da pobije samovolju 
i tvrdoglavost. 

Nitko nema isključivo jednu ćud od te četiri vrsti; 
svaki čovjek ima ponešto od pojedine vrsti, samo kod jed¬ 
nog više izbija jedna, a kod drugog druga ćud. Pojedinac 
je dužan, da ispitivanjem samoga sebe pronađe svoje do¬ 
bre i zle strane ćudi, pa da dobre još usavrši, a zle da od¬ 
strani. Taj posao bit će spor i težak, ali ga prati sreća i bla- 
golsov Božji. 

UGLEDAJ SE U DOBRE PRIMJERE! Već je stari 
mudrac Seneka kazao, da se učenje iz knjiga otegne, ali 
učenje na dobrom primjeru da je brzo i vrlo uspješno. Zato 
se i kaže, da riječi privlače, ali primjeri kao da upravo ne¬ 
odoljivo vuku. Te snage, koja leži u dobrom primjeru, bio je 
sebi svijestan i starac Eleazar, kad su mu svjetovali, da hini 
blagovanje svinjetine. Odlučno je odbio svoje napasnike 
govoreći: „Tako ću se pokazati vrijednim svoje starosti, 

a mladićima ću ostaviti junački primjer.” Spasitelj je isto 
tako pripisao ugledu veliku važnost, kad je učenicima 
preporučio svetost života, jer ju ljudi primijete i slave Oca 
nebeskoga. (Mat. 5, 14.) 

Najljepše i najplemenitije uzore za nasljedovanje 
pruža nam sv. vjera. Njezini uzori nijesu kule u zraku, koje 
nas samo omamljuju i zavaravaju, nego doista postoje, 
te im se možemo prema silama i približiti. Svako ugledavanje 
u njih donosi nam vrlo mnogo zadovoljstva i sreće. 

Najviši je uzor Bog. Ima li što ljepše, ugodnije i 
radosnije nego mudrost, ljepota, život i bogatstvo. A 
eto u Bogu je sve to združeno u nedokučivom skladu. I 
da nas ne plaši neizmjerna Božja udaljenost, Bog se utje¬ 
lovio u osobi Isusa Krista i pred oči nam stavio sve savr¬ 
šenosti, da ih nasljedujemo. Najviše su se Bogu približili 
sveci i svetice Božje, a na čelu im BI. Dj. Marija. Njihov ži¬ 
vot upoznajemo iz crkvene liturgije i čitanja njihovih vjero¬ 
dostojnih životopisa. Najviše ćemo se ugledati u onoga Bo¬ 
žjeg ugodnika, čije ime dobismo na krstu. Sv. Augustina 
je iz grešnog života trgnuo primjer svetih ljudi pa je usklik¬ 
nuo : „Mogli su i ovi i oni postati svetim, zašto ne bi ti, 
Augustine ?...” Sv. Ignacije Lojolski oduševio se za krepo- 
stan život čitanjem svetačkih životopisa u bolnici. 

USTRAJNOST nam je konačno potrebna, da na za¬ 
početom dobrom putu ustrajemo. Ne valja klonuti na prvom 
koraku. Put kreposti je uzak i trnovit. Ali jaka duša posto¬ 
jano nadvladuje sve napasti i nevolje, koje je snalaze. Bez 
muke nema nauke i o muci grozdovi vise, kaže naš narod. 
Kad toliki ulažu mnogo truda i dan za danom se vježbaju, 
samo da budu dobri igrači, gombači, lijepi pelivani — što 
će starost ionako brzo uništiti — ili troše mnogo snage u 
druga poduzeća, samo da im prolazni zemaljski uspjeh bude 
bolji, zašto da ne radimo ustrajno na napretku vlastite duše, 
koja je besmrtna, a vrijedi neizmjerno ? 

Upri stoga iz dana u dan, da svladaš sve napasti i da 
obaviš dnevno mnogo dobrih djela. Kaplja vode razbija 
stijenu, ali ne po svojoj unutarnjoj snazi nego time, što 
trajno na stijenu pada. Kao značajni primjer ustrajnosti 
služi još i danas čitavom svijetu Krištof Kolumbo, koji je 
nakon tolikih poteškoća kod kuće i na moru uspio da otkrije 
novi svijet. Pa još i danas stanovnici Sjeveroameričkih 
Sjedinjenih Država vrijede kao primjer za ustrajnost 
nesamo u športu i poslovanju, nego i u vjeri i pobožnosti. 

OSOBNE DUŽNOSTI 


0 POŠTOVANJU BOGA 

Kršćaninu je prva i najsvetija dužnost, da štuje Boga, 
koji ga je stvorio, otkupio i posvetio. A kako čovjek ima 
i tijelo i dušu od Boga, obvezan je, da Boga poštuje dušom 
i tijelom. 

Dušom štujemo Boga, ako u njega vjerujemo, ufamo se 
i ljubimo ga. Sv. Pavao hvali Solunjane (I. Sol. I, 3.), jer 
je kod njih našao djela, koja pokazuju njihovu vjeru, ljubav 
i nadu. 

VJERA je svrhunaravna krepost, koju mi ne stječemo 
svojom snagom, nego nam je Bog daruje u sv. krstu. Po 
njoj smo sposobni i spremni, da držimo istinitim svu objavu 
Božju, kako nam je Učiteljstvo Crkve predlaže vjerovati. 
Razlog našoj čvrstoj vjeri jest Božja istinitost; Bog je vječna 
istina i ne može niti sam pogriješiti niti nas prevariti. Vjera 
je osnovica našem nadnaravnom životu i uzrok našega 
spasenja. Ona nas sjedinjuje s Bogom, jer nam pokazuje 
Boga i daje puteve do njega te daje snagu i utjehu u te¬ 
žnji k Bogu. 

Bez vjere mi se ne bismo mogli spasiti. Sv. Pavao kaže: 
„Bez vjere nije moguće ugoditi Bogu.” (Hebr. 11, 6.) 

Kršćanin će svoju vjeru i javno priznavati pred dru¬ 
gim ljudima živeći u javnom i privatnom životu po načelima 
sv. vjere, a i riječima, kad treba. Osobita mu je dužnost 
javno priznati svoju katoličku vjeru, kad od njega to traži 
zakonita vlast; kad treba da dade dobar primjer ili da 
obrani vjeru, kad je drugi napadaju i pogrđuju. Isus je ka¬ 
zao : „Kojigod prizna mene pred ljudima, priznat ću i ja 
njega pred Ocem svojim nebeskim ; a tko se odreče mene 
pred ljudima, odreći ću se i ja njega pred Ocem svojim ne¬ 
beskim.” (Mat. 10, 32.) Veliki umovi na polju ljudskoga 
znanja i umijeća vjerovali su i živjeli po vjeri i bili su 
ponos vjeri. 

Mnogi kršćani ipak na razne načine griješe i ne prizna- 
vaju svoje vjere. Jedni kršćani sumnjaju i dvoje o istinitosti 
katoličke vjere ; drugi primaju neke katoličke vjerske članke, 

ali za to ostale hotimice i tvrdoglavo odbacuju i ne drže 
ih istinitim. Ima ih i takvih, koji ostavljaju sasvim kato¬ 
ličku vjeru (otpadnici — apostate) i prelaze drugoj vjer¬ 
skoj sljedbi ili uopće sasvim odbacuju svaku vjeru i živu 
kao potpuni bezvjerci. Svakako je najveći broj onakvih, 
koji krivo drže, da su sve vjere jednake i da jedna vrijedi 
toliko, koliko i druga, pa živu, kao da ne nose kršćansko 
ime ili kao da ne pripadaju katoličkoj Crkvi (indiferentiste). 
Svi ovakvi povređuju istinitost Božju i čupaju iz svoje duše 
korijen vremenite i vječne sreće. Dobar će vjernik često 
zahvaljivati Bogu za dragocjeni dar vjere, čuvat će se du¬ 
hovne oholosti i izbjegavati ljude i knjige, koje pogrđuju 
ili šire sumnju o katoličkoj vjeri. 

UFANJE je svrhunaravna krepost, koju nam Bog 
daruje u sv. krstu. Po ufanju mi smo sposobni da očekujemo 
od Boga vječno spasenje i sve, što nam je potrebno za spa¬ 
senje, jer je Bog to obećao. „Uzdajte se u Gospodina,” 
veli sam Bog. (Ps. 4, 6.) U prvom redu mi se nadamo primiti 
od Boga vrhunaravska i spasonosna dobra pa zatim i zemalj¬ 
ska i vremenita, ali samo, ukoliko su nam korisna za dušu. 

0 ufanje se može ogrešiti preuzetnim ufanjem u milo¬ 
srđe i dobrotu Božju. To biva onda, kada tko misli, da će 
ga Bog spasiti ili izbaviti iz bilo koje tjelesne nesreće i onda, 
ako sam ništa ne radi. Takav je preuzetan. Griješi dakako 
i onaj, koji očajava te drži, da mu Bog ne može ili ne će po¬ 
moći u duhovnoj i tjelesnoj nevolji kao na primjer: Juda 
i toliki samoubojice iz očaja zbog vremenitih nevolja. 

Teško je kadikad obuzdati želje srca i oteti se uplivu 
zle okoline. Ali eto nadođe kraljica svih kreposti: LJUBAV 
prema Bogu i oboje postaje lako. Jedini je Bog, koji može 
da potpunoma zasiti sve ljudske želje i težnje i da čovjeku 
dade potpunu sreću. A Bog je ljubav. 

Ljubav k Bogu je svrhunaravna krepost, koju nam 
Bog ulijeva u dušu u sv. krstu. Po njoj mi postajemo sposo¬ 
bni i spremni, da Boga cijenimo više nego sav svijet, a sebe 
i druga stvorenja da ljubimo poradi Boga. 

U tom svrhunaravskom daru ljubavi k Bogu uklopljena 
je ljubav prema bližnjemu i prama samomu sebi. A naš bli¬ 
žnji je svako razumno stvorenje: bilo da je već blaženo 
u nebu (anđeli i sveci), bilo da je još na zemlji ili u čistilištu. 
Jedino je isključen đavao i svi stanovnici pakla, jer su oni 
zauvijek izgubljeni za vječno blaženstvo. 

Promatramo li ljepotu i dobrotu božanskog Spasitelja, 
kako nam ga predočuje Sv. Evanđelje osobito u muci Go- 

spodinovoj, probudit će se u nama ljubav, koja je svrhuna- 
ravska i savršena. Takva ljubav k Bogu može u nama po¬ 
ništiti sve teške grijehe (savršeno kajanje). Ako se sjetimo 
pojedinih dobročinstava, što nam ih je Bog dao, ili mislimo 
na one, koje se još nadamo dobiti, pa zato ljubimo Boga, 
tada je u našem srcu još uvijek dobra i svrhunaravna lju¬ 
bav, ali nije savršena, da bi nam mogla pribaviti posvetnu 
milost, ako smo u teškom grijehu. 

Krist nam je jasno kazao, da su u Novom Zavjetu dvije 
glavne zapovijedi: „Ljubi Gospodina Boga svojega svim 
srcem svojim, svom dušom svojom i svom snagom svojom. 
To je prva i najveća zapovijed. A druga je kao i ova: 
ljubi bližnjega svoga kao sama sebe. Druge veće zapo¬ 
vijedi od ove nema.” (Mat. 22, 37.) 

Takva ljubav potrebna je za vječno spasenje, jer smo 
po njoj spremni, da prije pretrpimo sve pa i sam život iz¬ 
gubimo, nego da teško uvrijedimo Boga. Nije nam uvijek 
potrebno, da Boga najviše ljubimo svojim osjećajima; 
niti je to uvijek moguće, jer osjećaji i čuvstva nisu vazda u 
našoj vlasti. Zato se nitko ne će uznemirivati, ako ne osjeća 
u srcu kakve osobite topline ili ne lije suza, kad misli na Boga. 
Svatko će se više brinuti da sačuva, utvrdi i umnoži u sebi 
ljubav k Bogu dobrim djelima i da je pokaže držeći njegove 
zapovijedi. „Ovo je ljubav k Bogu,” uči sv. apostol Ivan 
(I. Iv. 5, 3.), „da njegove zapovijedi držimo.” 

Neki su tako lijeni, da se ni malo ne trude, da sačuvaju 
u duši Božje prijateljstvo. To je grešna duhovna lije¬ 
nost. Drugi upravo mrze Boga i očituju ovaj strašni i 
paklenski grijeh time, što pogrđuju Boga i njegove uredbe. 
To je mržnja na Boga. 

Na osobiti način ogrešuje se kršćanin h u 1 e n j e m 
o dužno poštovanje Bogu. To biva, kad se govorom, pisa¬ 
njem, slikanjem, nepristojnim držanjem izvrgava ruglu 
Bog, sveci ili posvećene stvari. To je težak grijeh i u 
Starom Zavjetu bijaše određena kazan smrti za hulitelja. 

1 kletva je upravo veliko zlo našega hrvatskoga 
naroda i uzrok, da nas nebo pohađa tako teškim i osjetlji¬ 
vim kušnjama. Hulitelji i koji kunu, kao da sipaju oštre i 
otrovne strijele na veličanstvo Božje. Rijetko da koji narod 
ima tako ogavnih i strašnih kletva kao naš narod. Tko kune, 
pokazuje, da ima neobuzdanu i surovu ćud. Kletva je to veći 
grijeh, što je promišljenija i što daje veću sablazan. Kletva 
se odstranjuje posebnim ispitivanjem savjesti i štovanjem 

presv. Srca Isusova. Upiši se u Vojsku presv. Srca Isusova 
protiv kletve, da dobiješ više milosti za boj protiv toga zla. 

Svetogrđe se vrši zlostavljanjem osoba posvećenih 
Bogu (svećenici, klerici, redovnici i redovnice); zatim obe- 
ščašćivanjem mjesta posvećenih Bogu (crkve, groblja) vanj¬ 
skim grešnim djelima (bludom, krađom, ubojstvom itd.) 
te konačno nedostojnom upotrebom svetih sakramenata, 
sv. posuđa, sv. moći, ruganjem sv. obredima itd. 

Ispade proti vjeri, kletve i svetogrđa trebala bi i dr¬ 
žavna vlast da pobija zgodnim zakonima i naredbama i 
budnom pažnjom, da se ti propisi i vrše. 


SVETKOVANJE NEDJELJE I BLAGDANA 

Kao što je Bog gospodar života pojedinca čovjeka, 
tako je i gospodar javnog društvenog života. Stoga je pri¬ 
rodno, da se Bog javno i zajednički poštuje. On je gospodar 
ljudskoga vremena pa ima pravo, da čovjek određeno vrijeme 
Bogu posveti. Sv. Crkva je prirodnu ljudsku potrebu javnog 
štovanja Boga svela na neke stanovite dane u jednoj gra¬ 
đanskoj godini: na nedjelje i blagdane. 

Nedjelju je izabrala zato, jer je taj dan Isus uskrsnuo 
i Duh Sveti sašao nad Apostole. Blagdani su spomendani 
iz života Spasiteljeva, Majke Božje i svetaca. Zapovijedani 
su blagdani Gospodinovi: Božić, Obrezanje (Noga Godina), 
Sv. Tri kralja, Tijelovo i Spasovo. Od Marijinih svetkovina 
svetkuju se: Velika Gospa i Bezgrešno Začeće ; od svetaca 
se slave Sv. Josip, ako je uobičajeno, Sv. Petar i Pavao i 
Svi Sveti. 

Crkveni zakonik naređuje, da se nedjeljom i blagdanom 
prisustvuje sv. Misi i da se ne rade težački poslovi. 

Kako smo sretni, da možemo barem u te dane da pri¬ 
sustvujemo službi Božjoj! Po riječima sv. sabora u Tridentu 
nema tako svete i uzvišene službe Bogu, kao što je sv. Misa. 
„Ona je”, veli sv. Franjo Saleški, „kao sunce svih duhovnih 
vježba, središte kršćanske vjere, srce i duša pobožnosti, 
bezdan božanske ljubavi i neiscrpivo more svih milosti.” 
Kako sv. Misa nije ništa drugo nego žrtva Isusova na križu, 
ne ćemo li s njom najbolje dati Bogu dužno poštovanje 
kao njegovi grešni stvorovi ? U njoj ćemo dobiti snage i 
odvažnosti za jade i nevolje, koje nas prate u životu ; po 
njoj ćemo steći obilno milosti za pomirenje s Bogom i za 
odvraćanje kazne njegove pravedne desnice. 

Samo treba dakako da prisustvujemo s razumijeva¬ 
njem službi Božjoj. Valja unići u hram Gospodnji, a ne ostati 
na razgovoru pred crkvom ; ne smije se zakasniti ili ranije 
otići, nego prisustvovati barem svim glavnim dijelovima 
sv. Mise. Nada sve je nužno, da se pred sv. činom ne ogleda¬ 
vaš, razgovaraš i smiješ, nego da pažljivo po svom molitve¬ 
niku (n. pr. Rimskom Misalu) pratiš svećenika na oltaru 
ili da moliš svoje zasebne molitve kao: krunicu, litanije, 
razmatranje i t. d. Tko pobožno pjeva na koru ili pobožno 
prati pjevanje u crkvi, živo sudjeluje kod službe Božje. 

Svojoj nedjeljnoj dužnosti možeš udovoljiti u svakoj 
crkvi i kod svake sv. Mise. Najbolje bi bilo, ako ti prilike 
dopuštaju, da sudjeluješ u župnoj crkvi kod župske službe 
Božje. Time će se bolje istaknuti svijest župske zajednice 
u duhovnim i tjelesnim potrebama. Vrlo je spasonosno, 
ako prisustvujemo propovijedi, da nam ogladnjela duša 
primi za čitav tjedan hrane u pouci i poticaja za dobar 
kršćanski život. 

Nedjeljna dužnost veže svakoga, tko ima sedam godina. 
Ali sv. Crkva ne će da nas veže baš uz naše velike žrtve. 
Tako smo ispričani od sv. Mise, ako smo udaljeni od crkve 
preko sat hoda ili su zli i neprohodni putevi. Ispričani su 
bolesnici, njihovi dvoritelji, namještenici, sluge u poslu, 
putnici, te koji vrše u vrijeme sv. Mise svoju službu, pa ioni, 
koji nemaju pristojna odijela. 

Tko iz bilo kojeg valjanog razloga ne može prisustvovati 
kod službe Božje, neka se kod kuće moli Bogu i ode na sv. 
Misu u koji dan preko tjedna. Uopće može se samo iz va¬ 
ljanog i teškog razloga izostaviti sv. Misa, jer je nedjelja 
jedamput na tjedan. Ugledajmo se u savjesnom pohađanju 
službe Božje u lijepe primjere novoobraćenih pogana, kojih 
nas revnost sjeća na mar i revnost prvih kršćana, koji su 
dnevno u noći prisustvovali sv. tajnama u tamnim i mra¬ 
čnim prostorijama. 

U Tihom Oceanu nalazi se skup otoka, koji se zove 
Samoa otočje. Pred nekoliko godina vladao je tamo kralj 
Josip, obraćenik i revan katolik, a pogotovu revan u vr¬ 
šenju nedjeljne dužnosti. Tako je neke nedjelje rano ura¬ 
nio sa svojom dvadesetpet-godišnjom kćerkom na put 
k misijskoj crkvici. Imali su preći preko rijeke. Radi 
silnih kuša nabujala je rijeka i odnijela most. Unatoč toga 
htjeli su na službu Božju. „Danas je nedjelja i mi moramo 
pribivati kod sv. Mise.“ Najprije skoči u valove kralj, pa kako 
je bio dobar plivač, ispliva za nekoliko časova na drugu 

stranu. I princesa se povede za očevim primjerom, ali je za- 
nese jaka struja. Kralj se ponovo baci u vodu, da pomogne 
kćeri. Voda ih odnese do ušća u more. Nakon četverosatne 
borbe i okolišanja ipak su stigli na misijsku stanicu, sasma 
iscrpljeni, da prisustvuju u osam sati službi Božjoj. 

Nedjelja je određena za tjelesni počinak iza teškog 
rada preko tjedna. Da, tako je i pravo! Od trajnog rada 
smalaksa čovjeku tijelo i tjelesna snaga. Valjanim počin¬ 
kom i odmorom opet se prikupe i osvježe tjelesne sile i rad 
se započinje s većom voljom i ljubavlju. Koncem devetnaestog 
stoljeća napravili su ovakav pokus: na prelaz preko Sa- 
hare odvažile se tri skupine ljudi sa potrebnim životinjama 
Prva je skupina počivala svaki sedmi dan, druga se odma¬ 
rala svaki deseti dan, a treća je putovala bez odmora. Pa 
ipak su prvi došli na cilj članovi prve skupine — bez većeg 
napora i sačuvani, a zadnja prispije treća skupina bolesna 
i izmučena. 

Neka se ne kaže, da se svetkovanjem nedjelje i blag¬ 
dana oduzima narodu prilika za stjecanje zemaljskih dobara, 
ili da svetkovine koče industriju, a radnicima onemogućuju 
plaću. Sve zemaljsko blago i sva industrija ne čini narod 
sretnim, ako takvo sticanje kvari narodu tjelesnu snagu 
i zdravlje, zatire vjeru i društvene kreposti, te pomalo ubija 
tijelo i dušu. Što bi se steklo radom na blagdane, ionako 
ne bi išlo u korist naroda nego pojedinaca i kapitalizma. 

Svetkovanje Bogu posvećenih dana osobito potpomaže 
gajenje obiteljskog života. Svetkovine su dani, kad je sva 
obitelj zajedno, jer u radne dane svatko ide žurno za svojim 
poslom. Koliko toga imaju u radne dane roditelji da kažu 
sinovima i kćerima, a ovi opet njima ili braća i sestre među 
sobom! Kako su krasne one zajedničke igre u obitelji ili šet¬ 
nje u Božju prirodu ! Iz njih se rađa ljubav k rodnom og¬ 
njištu, k domovini i prirodi. 

Najbolje su proveli nedjeljni odmor Američani i En¬ 
glezi. Kod njih prestaje rad već u subotu i traje do pone¬ 
djeljka ujutro. 

Blagdanski odmori omogućuju tolikima, koji su preko 
dana prezaposleni, veću brigu za duševni odgoj. Mogu se 
posvetiti čitanju dobrih romana i časopisa, poučnih knjiga, 
gledanju dobrih kinematografskih prikazivanja, odgoj¬ 
nih glumačkih komada i slušanju pučkih predavanja. Taj 
će se dan stariji porazgovoriti u zadrugama o potrebama 
sela, a momci će i djevojke u svoja zasebna vjerska i crkvena 
prosvjetna društva. Tko zna koji glazbeni instrumenat ili 


3 * 


35 



dobro pjeva, olakšat će sebi čas dalnjim usavršivanjem. Svi 
su ti poslovi dopušteni nedjeljom i blagdanom. 

Briga za odmor tijela ne smije biti opet tako velika, 
da se radi športa, gozbe, zabave i izleta izostavi sv. Misa. 
Naprotiv valja se baš u te dane posvetiti većem duhovnom 
životu, da nadoknadimo ono, što smo preko tjedna zanema¬ 
rili. Taj dan neka se pročita štogod iz koje bogoljubne knjige, 
posluša se pripovijed, a po podne se pođe na večernju ili 
blagoslov. Kao što se nedjeljom oblačimo u čisto svetačko 
ruho i bolji zalogaj pojedemo, tako treba na svetke da ope¬ 
remo i dušu u sv. ispovijedi i da je nahranimo u sv. pričesti. 

Na zapovijedane blagdane možemo vršiti i težačke 
poslove, ako dobijemo dopuštenje od crkvenog poglavara 
ili kad traži potreba za službu Božju. Ako nam je bližnji 
u opasnosti (požar, potres, oluja itd.) ili je nužda takva, 
da se rad ne može odgoditi, smije se raditi. Po tom smiju 
raditi zanatlije, da dovrše žurni posao, služinčad, da udo¬ 
volji poslu ili da zgotovi što korisno za sebe ; dopušteni su 
poslovi željezničarski, poštarski, vojnički i tvorničko-in- 
dustrijski. Tko nameće bez razloga drugome teški posao, 
griješi, kao da ga sam vrši. 

Većina naših prošteništa rasijanih po svim hrvatskim 
katoličkim krajevima jesu podigle marljive ruke starih 
vjerom prožetih vladara ili pobožnog seljačkog naroda kao 
darak Bogu i svecima za podijeljene osobite milosti. I danas 
su svetišta riznice posebnih i obilnih milosti, pa je potrebno, 
da se kršćanski puk brine svojim doprinosima za njihovo 
uzdržavanje i ukrašivanje. Hodočašća u kršćanska prošte¬ 
ništa imaju svrhu da podignu vjeru i pouzdanje u Boga 
i da nam donesu posebnih milosti. Hodočastiti valja u duhu 
pokore i samozataje izbjegavajući svako grešno veselje. 
Kruna je hodočašća molitva u svetištu, čišćenje duše u sv. 
ispovijedi i sjedinjenje s Gospodinom u sv. pričesti. 


ZAKLETVA I ZAVJET 

O ZAKLETVI. Zakletva je Bogu ugodno djelo, jer 
priziva Boga za svjedoka, da je istina, što kažemo, ili da 
ćemo učiniti, što obećajemo. Možemo se zakleti evanđeljem, 
križem, vjerom, svecima, uopče svime, što je u blizoj 
vezi sa Bogom. Kod svečane zakletve (na pr. na sudu, žup¬ 
nom uredu u vojsci) obično se dignu tri prsta uvis (palac, 
kažiprst i srednji prst), da se prizna vjera u sv. Trojstvo, 

zapale se pred raspelom dvije svijeće i izgovaraju se riječi: 
„Tako mi Bog pomogao." Mogu se izgovarati i druge riječi, 
kao što se može položiti na evanđelje i ruka. 

Makar da među kršćanima ne bi trebalo zakletve, 
nego bi morala biti dostatna naša potvrda sa: da — ili nije¬ 
kanje sa: ne, ipak su i kršćani toliko nesavršeni, da su se 
za vjerodostojnost svojih riječi i čina morali prizvati na 
Boga. I božanski Spasitelj dopustio je zakletvu, jer ju je 
prihvatio i odgovorio na nju, kada ga je veliki svećenik 
zakleo živim Bogom, da kaže, je li Krist ili nije?... Sv. 
Pavao zaklinje se više puta u svojim poslanicama i priziva 
Boga za svjedoka. 

Ipak se ne može bez grijeha zaklinjati za svaku stvar. 
Ovdje vrijede riječi druge zapovijedi Božje: Ne izusti imena 
Božjeg uzalud ! Zakletva je samo onda bogoštovno djelo, 
ako se kunemo za istinitu stvar i ako imamo ozbiljni razlog 
za zakletvu ili ozbiljnu volju, da ćemo izvršiti obećanje. 
Ako bi se tko kleo za neistinu, bio bi krivokletnik i pogrdio 
bi Boga, jer ga je pozvao za svjedoka za neistinu i laž. Taj 
teški grijeh proganja i država svojim teškim kaznama, jer 
zaštićuje u svom zakonodavstvu svetost prisege. 

Ozbiljan je razlog za zakletvu, kad to ište zakonito crkve¬ 
no ili svjetovno poglavarstvo, te kad je mnogo do toga stalo, 
da se dođe do istine. Ne može se zakletvom potvrditi ono, 
što je grijeh i zlo; tako n. pr.: ne može netko klevetu po¬ 
tvrditi zakletvom ili se zakletvom vezati na kakvo zlo, na 
pr. na krađu, ubojstvo i slična zla djela. 

Zakletva je samo onda istinita i ugodna Bogu, ako o 
stvari ništa ne sumnjamo ili mislimo, nego smo posvema 
sigurni, da je onako, kako pod zakletvom govorimo. Nika¬ 
kav strah ili pohlepa za vremenitim probitkom neka nas 
ne zavedu na krivu, lažnu zakletvu. Pravedni Gospodin 
već je na ovom svijetu teško kažnjava. 

0 ZAVJETU. I zavjet je dobro i bogoljubno djelo, 
jer obećajemo Bogu na čast kakvo dobro djelo. Tako možemo 
zavjetovati neku stvar, na pr. post, milostinju ili molitve; 
možemo se zavjetovati na čitav život ili na kraće vrijeme, 
ili možemo svoj zavjet vezati uz pogodbu. U ovom zadnjem 
slučaju vezat će nas zavjet samo, ako se pogodba izvrši. 
Tako na pr.: ako ozdravim, postit ću u čast sv. Antuna 
trinaest utoraka redom. 

Redovnici polažu redovito zavjete pred licem Crkve, 
a ostali vjernici zavjetuju obične zavjete. 

Zavjet veže pod grijeh svakoga, tko je promišljeno 
i svojevoljno učinio zavjet, koji može izvršiti. Sv. Pismo kaže : 
„Kad učiniš zavjet Gospodu Bogu svojemu, ne oklijevaj 
ga ispuniti, jer će ga tražiti od tebe Gospod, Bog tvoj, i bit 
ne tebi na grijeh.” (5 Mojs. 23, 21.) 

Ako se netko naglo i bez promišljanja zavjetovao ili 
je zavjetovao nemoguću ili grešnu stvar, nije se zapravo 
ni zavjetovao. Zavjet prestaje vezati, ako nas crkveni po¬ 
glavar riješi zavjeta. Zavjet se može zamijeniti i jednakim 
ili boljim zavjetom. Otac može dokinuti zavjet nedorasle 
djece i žene ; ali ženi samo one zavjete, koji se tiču zajednič¬ 
kih dobara. Tako joj na pr. ne može dokinuti zavjet milo¬ 
stinje, ako žena daje od svoga miraza ili posebne zaslužbe, 
ili ako zavjetuje post, molitve i druge duhovne stvari. 

Crkva živo preporuča vjernicima zavjet, jer je kao 
molitva, kojom zahvaljujemo Bogu na primljenim dobro¬ 
činstvima ih molimo nove blagodati. Zavjetom utvrđujemo 
u sebi veliko pouzdanje u ljubav, svemogućtvo i dobrotu 
Božju, pa postajemo u svom radu čvršći i postojaniji. 

Ako se zavjetujemo kojem svecu na slavu, isto je, kao 
da smo se zavjetovali samom Bogu, jer slava svetaca pre¬ 
lazi na Boga. Naša su Isusova i Gospina svetišta puna da¬ 
rova za uslišane zavjete. 

O POSTU I NEMRSU 

Crkveni zakon o postu naređuje, da se na posni dan 
smije jedamput dosita najesti. Po vremenu primio se običaj, 
da se glavno jelo uzima u podne, a ujutro i navečer četvrti 
dio onoga, što bi čovjeka zasitilo. Zakon o postu nikako ne 
propisuje vrstu, nego količinu hrane, koju smijemo blago¬ 
vati. Vrstu hrane propisuje zakon o nemrsu, koji nam 
u stanovite dane brani jesti mesa toplokrvnih životinja. 
Smije se dakle u nemrsni dan jesti riba, jaja, sir, mlijeko i 
začinjati mašću, a ne smije se uživati na pr. mesna juha, 
mesne konzerve i t. d. 

Mrsiti nije dopušteno sve petke u godini. 

Post i nemrs padaju zajedno u ove dane: na Čistu 
srijedu, u korizmene petke i subote, u kvatrene dane te 
uoči ovih blagdana: Duhova, Velike Gospe, Svih Svetih i 
Božića. 

Post bez nemrsa pada u ostale dane korizme. 

Proljetni kvatri padaju u prvoj korizmenoj, ljetni u 
duhovskoj nedjelji, jesenski iza 14. rujna (sv. Križ), a zimski 

u trećoj adventskoj nedjelji. Biskupi imaju vlast od Svete 
Stolice, da izdadu još posebne odredbe za olakšanje ili uve- 
denje posta i nemrsa, koje župnik oglasi u crkvi. Zakon ne¬ 
mrsa veže svakog katolika, koji je navršio sedmu godinu, 
a zakon posta obvezuje sve, koji su navršili dvadeset i prvu, 
a nijesu započeli šezdesetu godinu života. 

Ako tko ima posebnih razloga, da ne posti, neka ili 
saopći svom župniku ili ispovjedniku, da mu ishode od crk¬ 
vene vlasti olakšicu. Nalazi li se pak tko u nuždi ili nevolji, 
gdje je postiti ili nemrsiti teško, prestaje mu dužnost posta 
ili nemrsa. Tako su riješeni posta ili nemrsa: bolesnici, sla- 
bići, prosjaci, svi, koji naporno rade duševno ili tjelesno. 
Putnici, gosti ili posluga mogu jesti i mrsno jelo, ako se to 
jelo poslužuje za stolom. 

Svojom naredbom o postu, koja je dandanas vrlo olak¬ 
šana, ako se omjeri sa starim kršćanskim običajem posta 
i nemrsa, hoće Crkva da nas uputi, da mi budemo gospodari 
nad svojim požudama. Čovjek se dade lako zavesti na ne- 
umjerenost u jelu i pilu. A taj grijeh teško šteti tijelu i dušu, 
kako nam to pokazuju ludnice, bolnice, kaznionice i siroti- 
šta i stoga treba kršćaninu u razumnoj mjeri obuzdavati 
nagon za jelom i pilom. Od preobilne i probrane hrane kupe 
se u našem tijelu sokovi, koji su legla za kasnije najteže 
bolesti. Naročito liječnici upozoravaju na opasnost uživa¬ 
nja mesa. Istočni narodi (Japanci, Kitajci) malo se hrane 
mesom, zdraviji su i dulje živu. Pustinjaci i sveci, koji su 
imali jednostavnu i nemesnu hranu, nijesu znali, što su 
današnje bolesti probavila, i život im je bio dug. Glavni krš¬ 
ćanski post (korizma) pada baš u proljeće, kad se pričinja 
da se i inače priroda i čovjek čiste i pomlađuju. 

Pretjerano uživanje alkoholnih pića (vina, rakije) još 
brže razara naš tjelesni ustroj. Želudac gubi zdravi oblik 
i sokove potrebne za probavu hrane, crijeva se razdražuju, 
jetra se povećaju (kod pive), ili se grče (kod vina i rakije). 
Slično obole i bubrezi. Uslijed pojačanog djelovanja naznače¬ 
nih organa raširi se i srce te pri tom trpi mozak i živci. Sve 
te bolesti uzrokuju strašne i neopisive boli. 

I druga se zla nagomilavaju uz grijeh neumjerenosti, 
jer grijeh rađa grijehom. Tko se obilno i probrano hrani i 
pije, trpi više i jače napasti proti čistoći i lakše im popušta, 
jer je putena pohota podjarena. 

Tko rado i obilno pije, mnogo troši novca, zanemaruje 
mnoge svoje vjerske i zvanične dužnosti, a često baca sebe 
i obitelj na prosjački štap. U piću se rado kune, svađa i 

tuče. Najviše je svađa i ubojstva na blagdane, kad ljudi 
zalaze u gostionice. 

Tko ikako može, neka se posvema odrekne uživanja 
alkoholnih pića. U toj odluci neka ga vodi sveta misao, 
da tom žrtvom zadovolji donekle Spasitelju za uvrede, 
koje mu se nanose opijanjem. Da lakše ustraje, neka se 
upiše u društvo „Sveta Vojska”, gdje su se okupili članovi 
katoličkog protualkoholnog pokreta. U uživanju hrane 
neka svatko od svoje volje, uz propisani post, vrši male 
žrtve odričući se prigodice i dopuštenih jela. 

U današnje vrijeme, kad je zavladala pretjerana njega 
tijela i razvila se nepokornost crkvenim odredbama, vršenje 
posta ili nemrsa znak je duševne jakosti i ujedno je javno 
priznavanje vjere. 


DJECA I RODITELJI 

Po Božjoj odredbi, koja dopire već iz raja zemaljskog, 
obitelj je prva i glavna stanica, u kojoj se djeca jačaju i 
odgajaju do potpune duhovne i tjelesne zrelosti. Obitelj 
sačinjavaju djeca i roditelji. 

Djeca su jasnom i stalnom zapovijedi Božjom obvezana, 
da poštuju, ljube i slušaju svoje roditelje ili njihove zamje¬ 
nike. „Poštuj oca i mater, da dugo živiš i da ti dobro bude 
na zemlji.” (2. Mojs. 20, 12.) 

Prva je dakle dužnost dobre i kršćanski odgojene djece, 
da poštuju roditelje. To se štovanje pokazuje u pristoj¬ 
nom i uljudnom držanju, govoru i postupanju. Toma Mor, 
engleski državni kancelar i mučenik za istinitost katoličke 
nauke, svako bi jutro poljubio u ruku svog oca i primio 
od njega očinski blagoslov. Mladi Špartanci, makar da su 
bili pogani, ustali su u skupštini sa svojih sjedala, kad bi 
dolazio stariji čovjek, i ponudili mu mjesto. 

Grijeh je prezirati roditelje, prkositi im, ismjehivati 
ih i rugati se, mane im naglašivati, psovati ih ili tući. Teške 
je kazne Gospodin odredio preko Mojsija za takve grijehe: 
„Tko opsuje svojeg oca ili mater, neka se pogubi.” (2. Mojs. 
21, 17.) „Proklet da je, koji se ruga ocu ili materi svojoj." 
(2. Mojs. 27, 16.) Iz poštovanja rađa se ljubav. Rodite¬ 
lji su djecu rodili, odhranili i od zla obranili, pa zar će djeci 
biti teško ljubiti ih, t. j. željeti im od srca svako dobro i raz¬ 
veseliti ih dobrim vladanjem i napredovanjem? Tko svoje 
roditelje ljubi, taj se njih ne srami, makar bili siromašni. 


40 



bez škola i neugledni. Dobar sin ili odana kći mole se Bogu 
za roditelje, te se brinu za njih, kad obole, ostare ili padnu 
u bijedu. „Dobro, što učiniš ocu, ne će se nikad zaboraviti.” 
(Crkv. 3, 14.) 

Najteže je djeci slušati. „Nijesam više dijete”, ili 
„znam, što mi je raditi,” odgovaraju često roditeljima i ne 
slušaju ih. A ipak su roditelji od Boga postavljeni poglavari 
i odgojitelji. 

Sv. Pavao piše: „Djeco, slušajte svoje roditelje u sva¬ 
čemu, jer je to ugodno Gospodu.” (Kol. 3, 20.) 

Ipak nije ni roditeljska vlast neomeđena. Roditelji se 
ne smiju slušati, ako nalažu, što je grešno ili nepošteno. 
Tu vrijedi riječ Kristova: „Tko ljubi oca ili mater više 
nego mene, nije mene dostojan.” (Mat. 10, 37.) Kad si odra¬ 
stao te postao samostalan, ili si osnovao svoju obitelj, nijesi 
vezan, da slušaš svoje roditelje, ali ih i nadalje moraš pošto¬ 
vati i ljubiti. 

Posluh je zlatna krepost, jer donosi blagoslov Božji i 
vodi k Bogu. Primjer Kristov olakšava vršenje posluha: 
„Bijaše im (Mariji i Josipu) poslušan” (Luk. 2, 5.), i bijaše 
Isus „poslušan sve do smrti na križu.” (Fil. 2, 8.) 

PRIJATELJSTVO I DRUGOVANJE 

PRIJATELJSTVO. Narodna poslovica veli: „Kaži mi, 
s kim se družiš, i kazat ću ti, tko si.” Zato je za ćudorednu 
izobrazbu omladine vrlo važno, s kim se prijateljuje. 

Prijateljstvo je velika i puna značenja riječ, jer ostavlja 
tragove sve do vječnosti. Sv. Pismo ga ovako ocjenjuje: 
„Prijateljstvo je snažna obrana ; tko ga je našao, našao 
je zalog. S pravim se prijateljstvom ne može ništa omjeriti. 
Zlato i srebro manje su vrijednosti nego vjernost prijateljeva.” 
(Sir. 6, 14.) 

Zli ljudi ne mogu biti prijatelji; oni su ortaci. Pravo se 
prijateljstvo osniva na poštenju, poštovanju i čistoj ljubavi. 
Ako se dvoje približuje jedno drugomu, da postignu kakvu 
grešnu svrhu, nema ni govora o prijateljstvu; takvi su 
međusobni najgori neprijatelji. 

Prijatelj je prijatelju vjeran, pouzdan i postojan u prija¬ 
teljskoj vjernosti. Prisni prijatelji dijele svake radosti i 
žalosti prema onoj narodnoj: prijatelj se u nevolji kuša. 
Ne drži za vjerne prijatelje one, koji hvale, štogod si rekao 
ili učinio, nego one, koji će te prekoriti i pokuditi radi tvojih 
mana. 

Kako ljudi nijesu uvijek onakvi, kakvi se pokazuju, 
zato valja biti vrlo oprezan u izbiranju prijatelja. Neka te 
u tom izboru ne vodi samo naklonost (simpatija). Jedino 
razborit, pošten i krepostan čovjek može biti vrijedan prija¬ 
teljske ljubavi i povjerenja. Primjećuješ Ii, da tvoj drug 
vodi tašte i nečiste razgovore, da te puti na zlo, ili da te 
želi izrabiti, izbjegavaj ga, jer ti takav ne može biti prijate¬ 
ljem. Nastoj, da ti otac i majka i dušobrižnik budu prvi i 
najpovjerljiviji prijatelji! Plemenito prijateljstvo između 
djevojke i mladića nije doduše nemoguće, ali je vrlo rijetko. 
Zato mladići prijateljuju s mladićima, a djevojke s djevoj¬ 
kama ! Ljubav ili sklonost mladića prema djevojci ne računa 
se više u prijateljstvo. 

VITEŠTVO. Kadikad se ova riječ pridodaje onakim 
mladim ljudima, koji su to najmanje zavrijedili. Nije vi¬ 
teško (kavalirsko) vladanje u tom, da se znaš spretno okre¬ 
tati i ugodno zabavljati žensko društvo i to često na račun 
svojega i njihova poštenja. Svijet je vremenom iskrivio 
značenje viteštva. Mladići su morali dugo vježbati kod 
odraslih vitezova i moliti, da ih se proizvede za viteza. Uoči 
primanja u vitešku družinu trebao je mladić postiti, probdjeti 
noć u molitvi i slijedeći dan primiti sv. sakramente. Prije 
nego je veliki meštar viteškog reda spustio na njega svoj mač, 
morao se mladić zakleti, da će braniti pravicu, štititi udovice 
i sirote, častiti Crkvu i braniti žensku čast. To je pravo vi¬ 
teštvo ! 

Ti si u sakramentu sv. potvrde proizveden za viteza 
najvećeg kralja — Isusa Krista. Zato poštuj svaku ženu ! 
U svakoj ženi gledaj svoju majku i sestru ili priliku BI. 
Dj. Marije. Ne čini im ništa nažao, a najmanje njihovoj 
ženskoj časti i poštenju. Sva vanjska uglađenost i dotjera- 
nost u kretnjama, riječima i odijelu jest obična krinka, 
ako nije srce čisto. Takva uglađena vanjština muškaraca 
prevari neiskusne djevojke. 

Svi naši sveci bili su odabrani vitezovi, ali ovdje navo¬ 
dimo primjer iz života poganina Aleksandra Velikoga, 
velikog vojskovođe, ali i viteškog mladića. Kad je pobijedio 
perzijskog kralja Darija, zarobi Darijevu majku i ženu mu, 
koja je vrijedila kao najljepša žena u Aziji, i druge dvije 
princeze, kod kojih su se uporedo razvijale ljepota i krepost. 
Aleksandar je u to vrijeme bio u potpunoj mladenačkoj 
snazi i ljepoti. Makar da je bio poganin, vladao se prema 
njima tako pošteno, da mu je takvo ponašanje doista do¬ 
nijelo veću slavu, nego da je potukao još devet vojska i 

osvojio mnoga kraljevstva. Naredio je svojim vojskovođama, 
da postupaju s kraljicama vrlo obzirno i neka paze na njihovo 
dostojanstvo i čistoću. A sam je dao najodličniji primjer. 

Kad isporedimo vladanje tog plemenitog poganina 
sa svim onim, čim današnji kršteni svijet blati u knjigama, 
slikama i predstavama čast i dostojanstvo žene, onda vidimo, 
kako smo pali na niske grane; a ti pisci, slikari i predstavljači 
hoće da budu vitezovi i kavaliri. Najgore je pri svemu tome, 
da mlade djevojke kupuju i čitaju takve knjige, časopise, 
slike i pohađaju predstave, mjesto da s prezirom odbiju 
otimače ženskog poštenja i glasno branile svoju žensku čast. 
Onda bi se manje takvih stvari štampalo i prikazivalo. 
Pošteni muški svijet rado će ih u takvoj borbi pomoći, jer 
će se ugledati u vrhovnog uzora Isusa Krista. Krist je posve¬ 
tio djevojaštvo, jer je ljudsku narav primio od Djevice 
Marije. Pale žene digao je iz baruštine grijeha (Mandalena, 
žena Samaritanka), odvažne i junačke žene sakupljao je 
kao prve pomoćnice za svoju Crkvu, a obični ženidbeni 
ugovor digao je na vrijednost sakramenta i tako posvetio 
jedinstvo i nerazrešivost obiteljske zajednice. 

Treba znati, da se prije Krista u poganstvu žena smatrala 
za ropkinju muževljevu i samo stvorenu, da ugađa pohoti 
muškarca. Nažalost i danas mnoge tobože prosvijećene 
žene i nehotice se vraćaju natrag poganstvu, kad same ili 
preko svojih ženskih društava traže takve sloboštine, koje su 
očito u opreci sa naravnim pozivom žene i izričitim odred¬ 
bama Božjim. Ženski svijet neka se ugleda u Mariju, Majku 
Božju, koja je uzor svim ženskim krepostima u potpunoj 
mjeri, jer je živjela kao djevica, osjetila je majčinske radosti 
u Nazaretu i majčinske boli kod muke i smrti svog Jedinca. 


LJUBI NEPRIJATELJA! 

Neprijateljem zovemo onu osobu, koja nas mrzi i vrijeđa 
te nam nastoji naškoditi. Ako se tko takmi s nama za ka¬ 
kvu čast ili službu, ili drugojačije misli nego mi, nije nam 
neprijatelj, nego samo takmac i protivnik. Dakako, da se 
iz toga zna često razviti neprijateljstvo. 

Krist nam je zapovjedio ljubiti neprijatelje već u 
onoj zapovijedi, u kojoj nam je naložio ljubiti svog bližnjega. 
Jer naš bližnji svaka je osoba, bila nam prijatelj ili neprija¬ 
telj. Ali jer je ta dužnost osobito teška, a i važna za život, 
zato je Spasitelj na više navrata spominje: „Ljubite svoje 

neprijatelje, činite dobro onima, koji vas mrze, i molite se 
za one, koji vas progone i napadaju.” (Mat. 5, 43.) On je sam 
oprostio krvnicima i mučiteljima pa se za njih i molio 
nebeskom Ocu. Prema Kristovim riječima oprostit će i nama 
Bog uvrede, ako uzljubimo svoje neprijatelje: „Otpusti 
nam duge naše, kao što i mi otpuštamo dužnicima našim.” 
(Mat. 6, 12.) 

I Apostoli naučavaju ovako poput sv. Pavla: „Blago- 
siljajte one, koji vas mrze i gone, biagosiljajte i ne prokli¬ 
njite.” (Rim. 12, 14.) Ta teška zapovijed ne ište od nas, 
da u svom srcu ne osjetimo boli i uvredu, kad nas je neprija¬ 
telj uvrijedio. Te bi bilo proti naših naravskih sila. Niti ie 
potrebno, da uvijek popuštamo svome neprijateljiu. To bi 
bilo što više i zlo, jer bi on zlorabio našu dobrotu i svoju 
slobodu, te nam zadavao još više jada i nanio veću nepravdu. 
Mi možemo potražiti zaštite kod zakonitog poglavarstva. 
Ta nam zapovijed nalaže, da neprijatelja ne isključimo 
od onih dobročinstava, koje iskazujemo i osobama, s kojima 
se po prvi put susrećemo u životu. 

Odlučno nam zabranjuje Kristova zapovijed: mržnju, 
zavist i osvetu. 

MRŽNJA je osuđena u Sv. Pismu : „Svaki, koji mrzi 
na brata svojega, krvnik je ljudski; i znajte, da nijedan 
krvnik nema u sebi vječnoga života.” (Iv. 3, 15.) Mržnja 
je povod velikim nemirima i dovodi do tučnjava, ubojstva, 
svađa po sudovima i zatvaranja do uništenja. Takvo šta 
baš je protivno ljubavi, koja nas usposobljuje, da se miro¬ 
ljubivo klonimo svega, što bi moglo narušiti mir i bližnjega 
izgrizati. 

ZAVIST ubija u nama ljubav prema bližnjemu, jer 
budi u srcu žalost radi tuđe sreće i napretka. Zavist prikazuje 
tuđu sreću našom nesrećom. Ona se ubraja u jedan od sedam 
glavnih grijeha, jer iz nje mogu kao iz izvora proizaći i bez¬ 
broj drugih teških grijeha. Kao što trulež uništije i najjače 
drvo, tako i zavist ubija i najzdravije srce. Ako se mi oprav¬ 
dano bojimo, da će nam tuđa sreća (bogatstvo, čast) donijeti 
nesreću, onda to nije grešna zavist, nego opravdan strah. 
Mi imamo pravo, da na dopušten način zaštitimo sami sebe. 
Dopušteno je i dopuštenim se sredstvima natjecati za vre¬ 
menito i vječno dobro. 

OSVETA je mana vrlo raširena u našem narodu. To 
pokazuju i one nevaljane narodne poslovice: „Tko se ne 
osveti, taj se ne posveti”, ili „Oko za oko, zub za zub.” 
Osvetnik sam kroji nad bližnjim pravdu i kao da otima 

Bogu njegovo sudačko pravo. Zato sv. Pavao veli: „Ne 
osvećujte se za sebe, nego podajte mjesto Božjem gnjevu, 
jer stoji napisano : Moja je osveta, ja ću je vratiti, govori 
Gospod." (Rim. 12, 19.)... Kad bi se toga držali kod nas, 
koliko bi bilo manje paleža, ubojstva i umorstva! Razorna 
snaga osvete (krvne) leži i u tome, što se ona zna prenijeti 
iz koljena na koljeno i iskorijeniti čitave obitelji, ili ih svađ- 
đom dovesti na prosjački štap. 

Kad se tko s r d i, jer vidi nepoštena, nepravedna djela, 
a ne prelazi u srdžbu preko mjere, onda mu je srdžba ple¬ 
menita revnost za slavu Božju, te takav vrši zaslužno djelo. 
Ali ako se srdi na bližnjega bez dovoljna razloga, ili prelazi 
u srdžbi pravu mjeru, onda je ta drdžba grešna i izvorom 
tolikim drugim grijesima. Priviknimo se na mir srca i ugle¬ 
dajmo se u božanskog Spasitelja, koji je bio krotak i poni¬ 
zan srcem. 

Kršćanstvo je uvijek propovijedalo i odlikovalo se 
snošljivošću (tolerancija) prama svima, koji su nam 
nepoćudni zbog svojih duševnih ili tjelesnih mana, ili zbog 
druge vjere, ili zbog tuđeg mišljenja, ili zbog druge narodno¬ 
sti. Takve ljude nije dopušteno prezirati, već treba s njima 
Ijubežljivo postupati i strpljivo podnostti njihove pogreške. 
Ako su nam takvi odurni zbog njihovih ćudorednih mana, 
te ćemo mane osuditi i prekoriti, ali ne ćemo mrziti greš- 
nika i krivca. 


POVREDE DRUŠTVENOG ŽIVOTA 

Da život ljudi u društvu i u raznim zajednicama, kojima 
pripadamo po zahtjevu naše naravi, bude uredan, treba 
da se čuvamo nekih stanovitih djela. Među ta spadaju: 

SABLAZAN I SURADNJA U ZLU. Ako tkogod zlo 
čini ili govori i time drugoga zavodi na grijeh, čini grijeh 
sablazni. Taj je grijeh to veći, ako baš hoće da drugoga 
zavede na zlo bilo zapovijedanjem, svjetovanjem ili sličnim 
načinom... Spasitelj je taj zločin na duši bližnjega osudio 
najtežim riječima: „Teško svijetu od sablazni!... Teško 
onome čovjeku, kroz koga dolazi sablazan ! Koji sablazni 
jednoga od ovih malenih, koji u me vjeruje, bolje bi mu 
bilo, da se objesi kamen vodenični o vratu njegovu i da po¬ 
tone u dubinu morsku.” (Mat. 18, 6.) Sablaznik je naj¬ 
uži pomoćnik đavlov, jer uvaljuje u grijeh i propast dušu 
otkupljenu Kristovom krvlju. Takav je nakon kajanja 

i ispovijedi dužan popraviti počinjeno zlo tako, da zavede¬ 
noga dobrim primjerom i riječju dovede opet na pravi put. 

Dobro je ispustiti kadikad i redovita dobra djela, samo 
da ne dademo bližnjemu prigodu da sagriješi. Ima ljudi, 
koji se sablažnjuju i kod najboljih djela, jer ih iz pakosti 
zlo tumače; tako su radili i Farizeji s djelima našeg Spasi¬ 
telja. Na takve se ljude nijesmo dužni obazirati u svom 
djelovanju. Surađuješ u grijehu, kad pomažeš, bližnjemu 
da izvrši zlo djelo. Ako surađuješ hotimice, na pr. dajući 
tatu ključ od kuće da pokrade, ili mu čuvaš ulaz, griješiš 
jednako kao izvršitelj. Ako nehotice pomažeš, t. j. ne znaš, 
da grešnika pomažeš u zlu n. pr. prodavajući mu oružje 
za ubojstvo i t. d., tvoja je suradnja daleka i nije grešna. 

Nebrojeno sablazni i zla poput kuge zarazuje svijet 
psovka, pijanstvo roditelja, nećudoredna nošnja u dvora¬ 
nama, ulici i kupalištima, besramni govori, nečedni plesovi, 
prljave slikovnice, knjige, kinematografska i kazališna pri¬ 
kazivanja. 

LAŽ 1 NEVJERA. Istinitost je temelj svakoga zajed¬ 
ničkog života, jer bez nje nema zajedničkoga života. U 
društvu lažljivaca nitko ne želi biti. Istinitost traži od nas, 
da se uvijek u govoru i u činu pokažemo onakvi, kakvi 
uistinu jesmo. Istinitost nam uvijek zabranjuje laž i laga¬ 
nje. Ali krepost istinitosti ne traži od nas, da uvijek i svuda 
istinu trubimo. Kaže narodna poslovica: „Tko istinu gudi, 
gudalom ga po prstima bije.” Mi treba da smo šutljivi i 
da čuvamo tajne, koje znamo iz službe, ili smo obećali šu¬ 
tjeti, ili bi ožalostili ili oštetili bližnjega, kad bi ih izdali. 
Ako je stvar već razglašena, ili nas pita poglavar, onda 
prestaje i dužnost čuvati tuđu tajnu. Ako je tko suđen na 
sudu, ili nam je onaj, čija je tajna, sam dopustio govoriti, 
ne veže nas obaveza na šutnju. Tko tuđe tajne otkriva bez 
prava, vrši grešno djelo proti ljubavi k bližnjemu. Što je 
veća tajna, veći je i grijeh. 

Vjernost nas nuka, da održimo zadanu riječ, ispu¬ 
nimo obećanje, dakako ako stvar nije grešna. Vjernost 
je znak poštene duše. Na njoj se osniva međusobno povje¬ 
renje i složni društveni život. 

Kad namjerno drugo kazuješ govorom ili vladanjem, 
nego što misliš i osjećaš, onda 1 a ž e š. Lagati se može na 
više načina: pretvaranjem, laskanjem, hvalisanjem i t. d. 
Netko kaže od šale, netko iz koristi, a netko da ošteti bliž¬ 
njega. Zabranjeno je i grešno svako laganje, pa makar 
se samo šalili i ne oštetili bližnjega. Dakako, da je grijeh 

čanstva na bližnjega svoga.” (2. Mojs. 20, 16.) Njegov grijeh 
raste prema veličini klevete i nanesene štete. Zato je dužan 
klevetu opozvati i naknaditi bližnjemu štetu. Onaj, koji 
je ogovorio bližnjega, ne može ništa opozvati, jer je istinu 
govorio. Neka na drugi način popravi glas bližnjega na pr. 
hvaleći u granicama dobra svojstva bližnjega. 

Uopće kad dođeš u društvo, gdje se ogovara ili kleveće 
bližnji, nastoj obraniti bližnjega ili svrnuti razgovor na druge 
ozbiljnije i pametnije stvari. Ako ti je zgodno, najbolje je, 
da se udaljiš ; ako ne možeš, onda šutnjom pokaži, da ne odo¬ 
bravaš te razgovore. Jer tko rado sluša ogovaranje i kleve¬ 
tanje, i sam sudjeluje u istom grijehu. 

UBOJSTVO. Ubojstvo se računa među najteže povrede 

? rava Božjega, jer hotimice i nepravedno oduzima bli- 
njemu najveće zemaljsko dobro — život. Zato ubojstvo 
zabranjuje Božji i ljudski zakon i strogo ga kazni. Državni 
zakon traži glavu za glavu. Sv. Pismo kaže, da je ubojstvo 
tako velik grijeh, da upravo viče za osvetom Božjom. A 
teško je pasti u ruke Boga pravednoga! 

Ubojica povređuje Božje pravo, jer je Bog dao čovjeku 
život i Bog ga jedini može oduzeti. Povređuje i pravo obi¬ 
telji, kojoj je ubijeni pripadao kao i ljudsko društvo, jer mu 
se oduzima člana. Još je veći grijeh, ako ubiješ bližnjega, 
koji ti je u rodu (otac, majka itd.) ili ti je poglavar (kralj itd.). 

Nije dopušteno ubojstvom pospješiti teškom bolesniku 
smrt, makar i sam bolesnik to tražio, jer nije gospodar svoga 
života. Niti je dopušteno u materi sasjeći dijete, da se majka 
spasi. Dijete je već osoba nevina i nije krivo, da je u utrobi 
materinoj, a nevinog brani i naravsko pravo ubiti. Nikad se 
ne smije činiti zlo, da se postigne dobra svrha, na pr. spasiti 
majku. 

Nije dopušteno ni izravno pometnuće (abortus) izvesti, 
pa makar se izvelo i po liječnicima, a i za spas majke, 

J er je pometnuće jednako umorstvo nevine osobe. Ovaj zlo- 
in kazni i sama narav, jer uslijed raka i otrovanja krvi 
umiru mnoge majke. Ne umiru majke, jer rode djecu, nego 
umiru zato, što ne će da rode. Njemački državni statistički 
ured javio je god. 1930., da u Njemačkoj pomre uslijed po- 
bacivanja 54.000 žena, a njihov broj penje se i do 100.000, 
jer se svako pobacivanje ne može nadzirati. 

Tko škodi nepravedno životu bližnjega, bilo da ga je 
ranio ili da mu je narušio zdravlje nezdravom hranom, 
opterećivanjem u poslu, sakaćenjem, navođenjem na raspoja¬ 
san život, griješi i dužan je bližnjemu štetu naknaditi, koju 

je takvim postupanjem prouzročio. Kod ubojstva dužan je 
ubojica da naplati svekoliku štetu zakonitoj rodbini ubijenoga 
po presudi ispovjednika ili državnog suda. 

Ubiti čovjeka nije grijeh, ako ga ubiješ nehotice i bez 
ikakve svoje krivnje. Ako ubiješ bližnjega iz grešne nepaž¬ 
nje, kriv si smrti bližnjega utoliko, ukoliko je bila i nepa¬ 
žnja grešna. Osim toga nije grijeh ubiti zločinca, koga 
je sud osudio na smrt, kao ni u ratu, kad je rat pravedan. 
Da li je rat pravedan ili nije, nema odlučivati pojedinac, 
nego vrhovna državna vlast. 

Dopušteno je ubojstvo i u samoobranu, ako se ne možeš 
drugačije obraniti od nepravednog napadača. Možeš li napa¬ 
dača onemogućiti za svaki navalu time, da ga samo raniš, 
ili ako zovneš druge u pomoć, ili bijegom, ne smiješ ga ubiti. 
Nije dopušteno ni preteći navalom protivnika. 

DVOBOJ. Prije je bilo u običaju, da se neka pitanja 
časti ne rješavaju na sudu, nego da se povrijeđeni dogovorno 
pobiju međusobno na stalnom mjestu, u stalno vrijeme i 
jednakim oružjem pred svjedocima, do prve rane ili do smrti. 
Danas je dvoboj manje u običaju, jer ga zabranjuju državni 
i crkveni zakoni posebnim kaznama. Tako Crkva izopćuje 
sve, koji dijele dvoboj, gledaoce, prisutne, liječnike i svjedoke. 
Ubijenom brani crkveni pokop. A i pravo je tako, jer je dvo¬ 
boj težak grijeh. U dvoboju se meće na kocku tuđi i vlastiti 
život. Ruši se društveni poredak, jer imamo za međusobne 
svađe građanska sudišta. Dvobojem se uvodi i osveta. 

SAMOUBOJSTVO. Ukoliko je jenjalo mahnitanje za 
dvobojem, utoliko se raširila pošast samoubojstva radi 
raznih uzroka. Glavni je razlog u tome, što svijetu ponestaje 
žive vjere. Uslijed toga oslabila je volja i sprema za život. 
Dobar dio samoubojica dokončao je život u ludilu i ne- 
ubrojivu stanju. Ovakvima se taj grdni čin ne uračunava 
u grijeh. 

Samoubojstvo je onda kažnjivo, kad tko svijesno i 
samovoljno ubije sam sebe. Oduzimanje života može biti 
naprasito n. pr. ubojstvom ili otrovanjem, a može biti po¬ 
stepeno n. pr. razuzdanim životom. Vršilo se samoubojstvo 
na bilo koji način, težak je grijeh. 

Među naravskim i od Boga darovanim dobrima život 
je najveće blago, jer je temelj i uslov svim ostalim dobrima. 
Taj nam je dar dao Bog na čuvanje i uporabu do njegove 
volje. Kad se ispuni po njemu određeni čas, zatražit će od nas 
natrag taj dar. Samoubojica nasilno vrijeđa Božje pravo, 
jer pretječe Božju odluku i miješa se u Božje vlasništvo. 

Povrh toga zemaljski je život priprava za vječni život. 
Dok živimo, mi smo kao sijači, koji sijemo dobro sjeme za 
vječnost, kao radnici u vinogradu, koji obrađuju vinograd 
za dolazak gospodarev. Po odredbi Božjoj ovaj rad prestaje 
samo smrću, koja će slijediti po prirodnom razvoju. Nasilna 
smrt skraćuje vrijeme priprave za budući život i oduzima 
nam mogućnost stjecanja zasluga i spremanja za sretnu 
smrt. 

Po zapovijedi Božjoj dužni smo u prvom redu ljubiti 
sami sebe. Ta je ljubav tako usađena u našu narav, da trajno 
težimo za uzdržavanjem svoga života i zdravlja i branimo 
se nesvijesno protiv svakog napadača i protiv svake nesreće. 
Tko se dakle ubija, bori se protiv prirođene težnje sa srećom. 

Samoubojstvom se nasilno kida i ona obiteljska i druš¬ 
tvena veza, koja je ljude međusobno povezala. Naročito 
se time čini šteta, ako bi samoubojica morao prehra¬ 
njivati obitelj ili rodbinu, ili bi ostavio neplaćene dugove 
i neizvršene obveze. Takav nanosi svojima neizbrisivu sra¬ 
motu i ostavlja potomstvu zao primjer teškog neposluha 
prema Bogu. Peta zapovijed osuđuje samoubojstva, a Crkva 
brani pokop u posvećenoj zemlji. 

Nije dopušteno ni sebe raniti ili osakatiti, osim ako je 
to potrebno, da ostaneš u životu. 

Ima ih, koji bi htjeli samoubojstvo predočiti kao junačko 
djelo. Ali to je varanje sebe i drugih. Samoubojica je kuka¬ 
vica, koji ne može podnijeti teške križeve života i zato se 
utječe smrti kao jedinoj izbaviteljici od tog zla. 

Nije samoubojstvo ni onda opravdano, kada bi tko htio 
da se izbavi iz neizlječive bolesti, teškog siromaštva ili 
velike sramote. Ako su nas te nevolje stigle nevine, onda 
ćemo ih do volje Božje strpljivo podnijeti i steći još većih 
zasluga za sretniji život onkraj groba. Ako smo sami skrivili 
zla, koja nas stigoše, podnesimo ih strpljivo za pokoru. 
Bolje je, da ih ovdje pravovremeno okajemo, nego da nas 
neumitna pravda Božja stigne na drugom svijetu. Neka u 
ljudima zavlada vjera u dobrostivu providnost Božju i 
spasonosni strah Božji, pa će se podrezati korijenje i toj 
pošasti samoubojstva. 

Život je dar Božji i zato ga treba upotrebljavati po volji 
Božjoj, na slavu Božju i spasenje vlastite duše. Radi ovog 
cilja može čovjek kadikad da stavi na kocku svoj život, 
kad se radi o općem dobru ili koristi bližnjemu. Tako je 
dopušteno raditi u teškim tvornicama i rudnicima, koji su 
opasni za život, jer je takav rad potreban i koristan za opće 

dobro. I ko hoće, može se izvrći smrtnoj pogibelji, da spasi 
bližnjemu život prema riječi Spasiteljevoj: „Od ove ljubavi 
nema veće, da tko dušu (život) svoju položi za prijatelje 
svoje.” (Sv. 15, 13.) 

Ali kršćanin treba da svoj život izvrgne pogibelji, 
kada to traži njegovo zvanje ili potreba da se sačuva od 
grijeha, jer je svetost zakona Božjeg veća nego ljudsko 
zdravlje i život. 


ZVANJE I RAD 

Čovjek je društveno biće. U društvu ima raznovrsnih 
služba, zvanja i staleža, koja na svoj način stječu i pribav¬ 
ljaju, što je potrebno za opću korist. Naš je život kao ljudsko 
tijelo, koje ima više udova. Svako udo vrši svoju posebnu 
dužnost, a sav njihov rad zajedno koristi tijelu. 

Pa mi i ne bismo mogli sami da prigotovimo sve, što 
je potrebno za život, nego smo upućeni jedni na druge. 
Među staležima i zvanjima treba da vlada mir i poredba 
uz plemenitu utakmicu na boljitak ljudskoga roda. Stoga 
kršćansko ćudoređe osuđuje svaku borbu među staležima 
(klasnu borbu, duh kaste). Mi smo svi sinovi jednog nebeskog 
Oca, a Krist je za sve ljude umro na križu i kazao riječi, 
koje ne poznaju staleških ili narodno-državnih granica: 
„Što ste učinili najmanjemu od moje braće, to ste meni 
učinili.” (Mat. 25, 40.) 

Svi su staleži, koji imaju poštenu svrhu i poštena sred¬ 
stva, dobri. Kako je naš život dandanas mnogostran, tako je 
u njemu i mnogo staleža. Seljački je stalež brojčano 
najveći stalež. Njegovi žuljevi hrane svijet. Uza sav napor 
pun je jednostavnosti i čara, što mu ga daje zemlja, šuma i 
životinje, na koje je upućen i s kojima živi od rane mladosti. 
Obrtnik je od davnine vrlo poštovan, pogotovu ako 
poznaje dobro i stručnjački svoj zanat. U industrijskim kra¬ 
jevima preuzima maha radništvo raznih struka, koje 
diže raznovrsna industrija. Trgovac se brine za prepro¬ 
daju industrijske robe i zemaljskih proizvoda. Činovnik 
uređuje po stalnim zakonima i nadgledava tu preprodaju. 
On čuva pravdu i ustaljuje sigurnost. Učitelji (odgoji¬ 
telji) potrebni su, da mlađem naraštaju podadu temeljitu 
izobrazbu uma i oplemene mu srce. Svećenik posreduje 
između Boga i čovjeka, nosi istinu i pravdu te nas usred 
prolaznih zemaljskih dobara sjeća na vječna neprolazna do¬ 
bra onkraj groba. On je sol zemlji i svijetlo svijetu. 


4 * 


51 



Ženski svijet ponajviše odabire takvo zvanje, 
koje odgovara ženskoj naravi. Tako i treba. Žena ne može 
u svemu zamijeniti muža, a da ne povrijedi svoju žensku 
narav sad ćudoredno, a sad opet tjelesno. Najveći se dio 
žena posvećuje kućanstvu u rođenoj kući, a druge odilaze 
za samostalne posluškinje, dvorkinje, sobarice u obitelji 
ili javna poduzeća. Ovakve se gotovo najprije udadu, jer 
muškarac želi ipak imati za doživotnu svoju drugaricu 
žensko čeljade, koje zna voditi kućanstvo, a ne kakvu 
lutku, koja se zna lijepo oblačiti i ljenčariti, a ne zna ni 
vatre zapaliti. 

Mnoge se djevojke izobrazuju za pjestinje i njegovate¬ 
ljice bolesnika ili ulaze u dućan i poduzeća za prodavačice 
i pisarice. U obrtu zastupane su žene kao švelje, krojačice, 
modistice i slično. Najmanje se preporučuje rad u tvorni¬ 
cama (osobito noćni rad). Duhovno materinstvo vrše izobra- 
žene djevojke najodličnije kao učiteljice i profesorice. 

Da dođu do svog kruha, premnoge se djevojke prisiljene, 
da ostave roditeljsku kuću i da dođu u grad, osobito vele¬ 
grad, gdje ima više prilike za zaradu. Za mnoge znači ulaz 
u grad veliku tjelesnu bijedu, a još više duhovnu za vjeru 
i ćudoređe. Da su ostale kod svojih, jele bi, istina, tvrdi kruh, 
ali u poštenju. Kad djevojke ulaze u grad, neka se najave 
kod gradskih župnih ureda, koji će ih uputiti na dobra 
udruženja, koja se posebice bave zaštitom mladih djevojaka. 

Izbor zvanja ovisi mnogo o našim naravnim 
sklonostima i izvanjskim prilikama, u kojima se čovjek od¬ 
gaja. Iza svega krije se očinska ruka Providnosti Božje, 
koja nas raznim stazama hoće dovesti do sretne vječnosti. 
Tko može od mnogo zvanja da slobodno jedno izabere, 
treba da bude u izboru ozbiljan i brižan, jer o tome ovisi 
njegova zemaljska i vječna sreća. U izboru neka ga ne vodi 
misao, gdje će lakše i udobnije živjeti, nego gdje će više 
Bogu služiti i stalnije dušu spasiti. U ovom valja pitati za 
savjet roditelje, odgojitelje i duhovnog vođu (ispovjednika). 
Ne mijenjaj izabranog zvanja bez silnih razloga. Ako ne mo¬ 
žeš preći u drugo zvanje, smiri se u izabranom i strpljivo 
snosi svoj križ. Neka ti je rad u zvanju kao stalna služba Božja. 

Za odabrano zvanje treba se čestito i temeljito pripra¬ 
viti, da ne budeš na sramotu sebi i svom stališu. Vrijeme 
priprave i učenja nije udešeno za dangubu i nerad. Valja se 
priučiti na posluh i marljivost od jutra do mraka, na toč¬ 
nost i urednost u svemu. Uguši u sebi samodopadnu osjet¬ 
ljivost i mušičavost, a budi ustrajan i obazriv prema bližnjemu. 

Svako znanje, što će ti biti potrebno u tvom staležu, 
nastoj steći. Danas se ne gleda, tko ima jaku šaku, nego tko 
ima pametnu glavu. Tko zanemari učenje, nikad ne ce biti 
od njega samostalnog i sposobnog gospodara. Čitaj svoje 
stručne knjige, posjećuj savjesno potrebne škole ili tečajeve 
i potraži u kršćanskim strukovnim ili staleškim udruženjima 
pomoći, savjeta i uzajamne drugarske potpore. Tko se sa¬ 
vjesno zaposli u svom zvaničnom poslu, ne će imati vremena 
za zle stvari. 

Može se dogoditi, da tko dotjera u znanju i vještini 
do velikog stepena i da se kod toga uzoholi i zaboravi na 
Boga i svoje dužnosti prama njemu. Takav neka se sjeti, 
da pravo znanje dovodi do Boga, a polovično da odvodi. 
Spas duše prva je dužnost, a cjelokupno ljudsko znanje 
nije pred Bogom vrijedno ni jedne besmrtne duše! Nije uvijek 
lako vjerno vršiti svoje zvanične ili staleške dužnosti, pogo¬ 
tovu ako je zvanje prenatrpano teškim zaposlenjem. Da ti 
ne bude baš tako naporno, ne smiješ gledati samo teške 
strane zvanja, nego na ugodne i radosne časove, koje daje 
svako zvanje. Ne radi zato, jer si prinuđen, niti samo da 
zaslužiš nlovaca ili ugodiš ljudima, nego da vršiš volju 
Božju. Dobrom nakanom posveti svakodnevni svoj rad 1 

Ne treba se bojati rada. U Starom Zavjetu napisano 
je u knjizi mukotrpnog Joba (15, 7.): „Čovjek je stvoren 
za rad kao ptica za let." Prvi čovjek bi postavljen u raj 
zemaljski, da ga obrađuje i čuva. (1. Mojs. 2, 15.) Rad je 
trebao biti čovjeku vrelo veselja i ugodno zaposlenje. 
Iza grijeha rad je postao mučan i tegoban. „Prokleta bila 
zemlja u tvojem dijelu... u znoju lica svojega jest ćeš 
hljeb.” (1. Mojs. 3, 17.) Zato sv. Pavao poziva kršćane, da 
marljivo rade: „Molimo vas, braćo, da gledate svoj posao 
i da radite svojim rukama, kao što vam zapovjedismo.” 
(1. Sol. 4, 11.) Krist je svojim primjerom posvetio i opleme¬ 
nio rad. Premda je bio Božji Sin i mogao je da ima sve ugo- 
tovljeno, nije držao nedostojnim, da vrši teški tesarski 
posao. Od toga vremena počiva posebni blagoslov na radu. 
Narod je taj blagoslov skupio u nekoliko bogatih i jezgro¬ 
vitih poslovica: „Tko radi, taj i gradi”, „Nema jela bez djela,” 
„Snaga kuću gradi, a pomnja vinograd sadi”, „Radiši Bog 
pomaže.” 

Razumni rad utvrđuje tjelesno zdravlje, a duši zadaje 
plemeniti ponos i samosvijest. U radu prolaze brzo i naj¬ 
gorči dani, duša nam je vedrija i veselija. Kršćanska nas 
vjera uči, da je rad kreposno djelo, ako nas vodi dobra na- 

kana. Tek rad dobiva nebesku nagradu, iako izostanu ze¬ 
maljski uspjesi. 

Osim toga stječe se radom novac, a po novcu ostala 
zemaljska dobra. Ne stječi ništa nepravedno, bilo varkom 
ili otimačinom, nego pravednim i poštenim radom. Što se 
nepravedno steče, nije trajno: oteto — prokleto. 

Čuvaj se škrtosti i rasipnosti, ali budi štedljiv i podat- 
ljiv. Ne bacaj novac za nepotrebne stvari, kao što su skupo¬ 
cjena odijela, probrana hrana, suvišno piće i ostale stvari. 
Rado podari sirotinju i nevoljnike, pomaži kršćanske zavode 
i ustanove korisne ljudskoj zajednici. Što ti ostane, uloži 
koristonosno. 

Tko je u takvom položaju, da ne mora teškim radom, 
bilo duhovnim ili tjelesnim, zarađivati sebi koru hljeba, neka 
svoje slobodno vrijeme upotrebi za duševni napredak te 
da sudjeluje u dobrotvornim društvima, kako bi svojom 
suradnjom olakšao bližnjemu život. 

SLOBODNI ČASOVI 

Ljudska snaga ima svoju granicu i zato nije dopušteno 
pretjeranim radom preći tu granicu, jer bi se oštetilo zdrav¬ 
ije. Čovjek treba odmora. Odmor osvježuje tjelesnu snagu 
i pruža novu pobudu za rad. 

Velika je šteta, kad neki ljudi traže odmora u grešnom 
veselju i nedozvoljenoj zabavi; taj se užitak pretvara u 
otrov za dušu i tijelo. Drugi opet pretjeruju u užitku i 
odmoru, pa im takva neumjerenost biva opet samo na štetu. 
Zato se odmaraj bez grijeha i drži mjeru ! 

Ponajprije znaj, da je naše tijelo najljepše Božje djelo 
u vidljivom stvorenom svijetu. U tijelu stanuje duša i služi 
se s njim, da postigne vremenitu i vječnu sreću. Radi takve 
suradnje za spasenje uživat će i tijelo pravednika iza pre- 
obraženja po posljednom sudu vječne, nebeske radosti. 
Ako nemaš teškog grijeha na duši, onda po nauci Sv. Pisma 
već sada stoluje Duh Sveti u tvom tijelu. Ne pogrđuj ga 
i ne oskvrni nikada nijednim tjelesnim grijehom. 

Ljubav prema tijelu ne smije biti pretjerana nego umje¬ 
rena i uređena. Čuvaj zdravlje kad oboliš, brini se, da ozdra¬ 
viš, jer je zdravlje više nego pola života: „Nema blaga 
nad blagom zdrava tijela.” (Crkv. 30, 16.) Zdrava duša 
neka kraljuje u zdravu tijelu. 

Jačaj svoje tijelo. Dobra, tečna i izdašna hrana 
jača tijelo. Mlađi svijet treba da se hrani i dostatnom hra- 

nom, da dovede k sebi sokove potrebne za jačanje i uzvra¬ 
ćanje snage potrošene u radu. Kod toga neka se ne zaboravi 
zazvati u početku blagoslov Božji, a kasnije se zahvaliti 
molitvom. U obitelji je najbolja zajednička molitva. 

Spavanje osvježi umorne mišiće i živce. Zdravu 
čovjeku dosta je na dan sedamsatno spavanje. Dugo spava¬ 
nje ne krijepi nego stvara tijelo mlohavim i neotpornim. 
Rano lezi spavati, jer su časovi sna prije ponoći po izvje¬ 
štaju liječnika najkorisniji za ljudski tjelesni ustroj. Kaže 
se: devet u krevet! Ali i diži se rano prema onoj drugoj 
poslovici: tko rano rani, dvije sreće grabi! Jutarnji je san, 
istina, najslađi za mlađi svijet, ali nije toliko koristan. Čim 
se ujutro probudiš, diži se i ne ostaj u krevetu, jer ti ljen¬ 
čarenje u krevetu oduzima svježinu tijela i duha, a moglo 
bi te odvesti i na grešne stramputice. 

I zabave mogu krijepiti tijelo i duh, ako su u pravo 
vrijeme i na pravom mjestu. U grešnim zabavama nema 
kršćanima mjesta pa davale se takve priredbe i pod naj¬ 
ljepšim imenom. Dobra će zabava razveseliti srce, ojačati 
uzajamnu ljubav i drugarstvo te omogućiti snažniji i sprem¬ 
niji rad. 

Ako se tko hoće zabavljati u društvu, za koje nije odra¬ 
stao ni po godinama, a niti po svom društvenom položaju, 
takav će otići praznih ruku iz takve zabave. Ne polazi za¬ 
bava, gdje se troši preko tvojih sila! 

Kao što kršćanski zakon ne traži od nas, da budemo 
tužna, namrgođena lica i zle volje, nego sv. Pavao baš po¬ 
tiče, da budemo uvijek veseli i radosni u Gospodu, tako je 
izrično protivna duhu Kristovu ona današnja prekoredna 
i neutaživa pohlepa za zabavom i razonodom. Takva tež¬ 
nja ubija zdravlje i zemaljsko ljudsko blagostanje, kao 
što i potkopava svaki smisao i volju za kreposni život. 

Zabave su vrlo različite. Za zdravlje i njegu tijela naj¬ 
više se preporučuju onakve, koje se vrše u kretnjama po či¬ 
stom i svježem zraku: kao gimnastika, šetnja, 
planinarstvo (ne zaboravi nedjeljnu sv. Misu!) i 
i g r e u slobodnoj prirodi. Ako se takva zabava gaji umje¬ 
reno ali ustrajno, sadržaje tijelo gipko i okretno. Ako se 
goje kao pretjeran i strastven sport, gubi se plemenitost 
srca, a javlja se surovost i neotesanost. 

Za razonodu duha preporučuje se lijepa pjesma i 
ugodna glazba. Današnji ples jedva se može upotre- 
biti u sredstva za zdravu razonodu. Većina ga iskusnih 
ljudi računaju u najbližu grešnu prigodu tajnih i javnih 

grijeha radi noćnog vremena, doticaja osoba, zamamne 
glazbe i slobodnog (izrezanog) ženskog odijela. Ako još 
alkohol zaigra igru, onda je grijeh doista neizbježiv. 

Davati i slušati predstave doprinosi vrlo mnogo 
za izobrazbu u javnom nastupu. Pohvalno je stoga posje¬ 
ćivati prikazivanja, koja daju kršćanska prosvjetna udru¬ 
ženja, jer si stalan, da ne će vrijeđati ćudoredna i vjerska 
uvjerenja i osjećaje. Ako se gdje daju takvi komadi, koji 
pod lozinkom lijepe umjetnosti zagovaraju i u lijepom 
svijetlu prikazuju ubojstvo, svođenje, samoubojstvo, bra- 
ćnu nevjeru, krađu i ostale prljavštine iz ljudskog života, 
onda neka tvoj korak ne pređe praga dvorane, jer bi svojim 
prisustvom odobravao i potpomagao zlu stvar... To, 
što vrijedi za glumačke komade, vrijedi i za kinematograf¬ 
ske predstave. 

Kod čitanja knjiga pazi na izbor knjiga. Krš¬ 
ćanske prosvjeta tako je opsežna, da zahvaća sve grane 
umjetnosti i znanosti. Zato ti ne će biti teško naći u našim 
katoličkim izdanjima dobru knjigu, koja će te poučiti ili 
ti skratiti časove lijepim pripovijestima. Ne čitaj nikada 
knjiga, koje samo uzbuđuju maštu, a ne pružaju ništa za 
srce i za um. Čitaj malo knjiga i dobro promišljaj, što se u 
njima kaže. Tko previše čita jeftine romane, postaje povr¬ 
šan, zbrkan i bez volje za ozbiljni i sustavni rad. Tko čita 
zle knjige, postaje sam zao... God. 1843. svršio je pod ru¬ 
kama krvnika švicarski građanin Petar Waser, jer je izvršio 
mnogo ubojstava. Tamnica ga je dovela k svijesti. Pri¬ 
znao je uzrok svojoj nesreći: „Najprije sam rado molio i 
živio sretno i zadovoljno. Zle knjige, koje sam iza toga či¬ 
tao, svega su me pokvarile." 

U tom pogledu služi svim pokoljenjima za uzor Abra- 
ham Lincoln, bivši predsjednik Američkih Država. Do dva¬ 
desete godine bio je drvosječa. Ipak je tri knjige uvijek pre¬ 
poručivao : Sv. Pismo, životopis Washingtona i tumačenje 
Zakona Američkih Država. Amerika ga računa među svoje 
najveće ljude. 

U slobodnim časovima nađi vremena za veću sabranost 
duše, za razgovor s Bogom u molitvi i sv. sakramentima i 
za ugodni boravak u krugu svoje obitelji. Iza toga će ti 
teći obilje zdravog, veselog i plodnog života. 


56 



U OBITELJI 


ŽENIDBA I NEŽENSTVO 

Ljudi nijesu nikada živjeli kao krda životinja, nego su 
od pamtivijeka imali obiteljski i družinski život, za koji 
su se muž i žena po vjerskim obredima vezali jedno uz drugo. 
Tako je Bog htio, pa je zato prvi ljudski par izišao iz njego¬ 
vih ruku: „Bog stvori čovjeka na svoju sliku ; na sliku 
Božju stvori ga ; kao muža i ženu stvori ih.” (I. Mojs. 1, 17.) 
Taj je par Bog i blagoslovio davši mu kao svrhu: „Rastite 
i množite se i napučite zemlju.” (1. Mojs. 1, 28.) 

Bila je dakle Božja volja, da muškarac uzme jednu 
žensku, a ženska jednog muškarca za bračnog druga. Tako 
je i bilo, dok nije slabost i grešnost ljudska pokvarila to 
savršeno ženidbeno jedinstvo, pa su muškarci stali uzimati 
i po više žena. Prvi je to učinio Lameh — sedmi sin Adamov 
koljenović, a za njim i ostali. 

I kod Židova su muškarci mogli da otpuste ženu, jer 
im je to Mojsije dopustio zbog njihova tvrdog srca. To je 
urodilo zlim plodovima. Spasitelj je odlučno stao na kraj 
takvu izopačivanju ženidbene zajednice i povratio joj pre- 
đašnju čistoću i svetost naredivši, da ženidba bude opet 
onakva, kakva je izašla iz ruku Gospodnjih: jedan muž i 
jedna žena živu nerazdruživo zajedno do smrti. „Zato će 
čovjek ostaviti oca i mater i prionut će za svoju ženu, i bit 
će dvoje u jednom tijelu. Tako nijesu više dvoje nego jedno 
tijelo. Sto je dakle Bog sastavio, čovjek neka ne razdvaja.” 
(Mar. 19, 5.-6.) 

Da bi ljudi uzmogli uzdržati bračni život ovako uzvi¬ 
šenim radi jedinstvenosti i nerazdruživosti, trebalo im je 
posebnih staleških milosti. Spasitelj je dobro poznavao 
silnu ljudsku spolnu strast, težinu rađanja i odgoja djece, 
zato podiže ženidbenu vezu na dostojanstvo sv. sakramenta. 
Iz tog vrela izvire kršćanima sva snaga i sav blagoslov, 
da živu u međusobnoj vjernosti, da rađaju i odgajaju djecu 
i da postanu sretni u vječnosti. Kao sakramenat ženidba 
je slika tajanstvene Kristove veze sa Crkvom. „Ovo je ve- 

lika tajna (sakramenat), a ja govorim o odnošaju Krista 
i Crkve,” uči o tom sv. Pavao. (Efes. 3, 32.) 

Jedinstvenost i nerazrešivost dva su 
biljega, koji obilježuju pravu kršćansku ženidbu. Jedin¬ 
stvenost ženidbe znači, da se ženidba može sklopiti i posto¬ 
jati u isto vrijeme samo između jednoga muža i jedne žene. 
Nerazrešivost ženidbe brani sklopiti novu ženidbu, dok 
ženidbeni drug živi. Istom smrt daje pravo na novu ženidbu. 
Krist veli izričito: „Koji pusti ženu i oženi se drugom, 
čini preljub njoj. I ako žena ostavi muža svojega i pođe za 
drugoga, čini preljub.” (Marko 10, 11.—12.) 

Jedinstvo i nerazrešivost ženidbe daju ženi ravnoprav¬ 
nost u braku. Dok je ona prije bila ropkinja muževa, sada 
mu je ravnopravna drugarica. Ona će mu sad dragovoljno 
rađati djecu, jer zna, da je muž ne može odbaciti po miloj 
volji, da u bijedi i nevolji pogiba sa svojom djecom. Djeca 
će biti dobro odgojena, jer će otac zastupati načelo stro¬ 
gosti, a majka blagosti; otac će se brinuti za prehranu 
obitelji, a majka za nutarnji obiteljski život. Kud bi nejaka 
ili neodgojena djeca rastavljenih roditelja ? Pođu li s majkom, 
bit će na teret njoj i čovjeku, za koga ona pođe. Pođu li s ocem, 
teško je vjerovati, da Ii će ih nova majka primiti kao svoju 
nejačad. Povijest nas uči, da su države i narodi stali pa¬ 
dati u broju pučanstva i da su propali, kad su jednom pre¬ 
zreli i obeščastili jedinstvo i nerazrješivost ženidbe. 

Ima ipak razloga, zbog kojih može crkveno poglavar¬ 
stvo da dopusti ženidbenim drugovima privremenu ili trajnu 
rastavu braka, t. j. da ne živu više zajedno. Tako rastavlje¬ 
nom paru nije dopušteno da sklopi novu ženidbu, jer su oni 
još uvijek međusobno vezani sakramentalnim vezom. Nitko 
se ne smije svojevoljno rastavljati. Svaka biskupija ima svoj 
nadležni ženidbeni sud, koji presuđuje o rastavama; suditi 
o sakramentima pripada samo crkvenoj vlasti. Toj je pre¬ 
sudi kršćanin dužan da se pokori. Više požrtvovnosti i više 
poštovanja među ženidbenim drugovima, pa će biti i manje 
bračnih parnica i rastava, a crkveno rastavljeni neka opet 
što prije obnove ženidbenu zajednicu 1 

Ženidbeni drugovi dužni su biti vjerni jedno drugome, 
šesta i deveta Božja zapovijed vežu ih, da se ne ogriješe 
preljubom o vjernost ni djelom, a ni mišlju. Spasitelj je tu 
Mojsijevu zapovijed ovako protumačio: „Tko pogleda 
tuđu ženu te je poželi, već je učinio preljub u svojem srcu.” 
(Mat. 5, 28.) 

Ženidba se sklapa vjenčanjem. Prije se vjenčanja treba 
ispovjediti, jer je ženidba sakramenat živih, koji se prima 
u posvetnoj milosti. Vjenčanje se mora obaviti pred žup¬ 
nikom mjesta, gdje se vjenčanju vrši, i pred dva svjedoka. 
Može se vjenčati i pred drugim katoličkim svećenikom, 
ali jedino sa dopuštenjem mjesnog župnika. Župnik (sve¬ 
ćenik) ne podjeljuje sakramenta ženidbe, ali je njegova 
prisutnost — onakva, kakvu je ju Crkva propisala, bezu¬ 
vjetno potrebna, jer je ženidba sakramenat, a ne obični 
ugovor. Svojim blagoslovom i molitvom i značajnim obre¬ 
dima svećenik izlijeva obilje milosti i Božjeg blagoslova 
na vjerenike, za njihov kreposni i sretni bračni život. Ako 
bi se dakle katolički drug vjenčao samo pred državnim 
poglavarstvom (civilna ženidba) ili pred nekatoličkim du¬ 
hovnikom, Crkva ne smatra tu ženidbu dobrom i valjanom 
— nego običnim suložništvom (konkubinat). 

Nije svako sposoban da sklopi ženidbu. Neki su pre¬ 
mladi (muškarac mora imati 16 godina, a djevojka 14 godina), 
a drugi su u rodbini i tazbini (rodbina veže do u treće ko¬ 
ljeno, a tazbina do drugog koljena); jedni su već vezani 
prvom ženidbom, svećeničkim redom ili svečanim zavje¬ 
tom, a drugi su nekršteni ili uvedeni otmicom. Gdje je po 
srijedi kakva zapreka, treba se odmah obratiti na župni 
ured ili na višu duhovnu vlast i navesti iskreno stanje 
stvari te čekati i pokoriti se odredbi crkvenog starješinstva. 

Da se mogu pravodobno doznati zapreke ženidbe, 
uvela je Crkva, da se zaručnici navijeste do tri puta zase- 
bice u nedjelju ili blagdane za pučke službe Božje. Dobar 
je običaj, da se prije ženidbe mladenci zaruče (vjere ili prste¬ 
nuju). Pred Crkvom vrijede samo one zaruke, koje su ovrše 
pismeno pred župnikom ili pred dva svjedoka. 

Ženidbeni će se drugovi iskreno ljubiti, štovati i pot¬ 
pomagati. Bračni je život vrlo težak i traži mnogo ustrp- 
ljivosti, snašanja pogrešaka svoga druga i veliku, ozbiljnu 
brigu za djecu. Oba će se druga poticati na krepostan ži¬ 
vot dobrim vladanjem i pobožnošću. 

Međusobno poštovanje i strah Božji neka ih nuka, 
da ne zlorabe svoje bračne, tjelesrte dužnosti, nego da ih 
podvrgnu zakonu Božjem i svetoj svrsi sakramenta ženidbe. 
Klonit će se teškog grijeha umjetnog zaprečivanja začeća 
i pobacivanja ploda. Crkva strogo kazni majku i sve, koji 
nagovaraju i pomažu kod pobačaja, ne dajući im odreše- 
nja u ispovijedi. Mnoge su žene rano otišle u grob i mnoga 
su sela opustjela radi tog u nebo vapijućeg grijeha. Djeca 

jesu i ostaju blagoslov Božji. Bog, koji daje djecu, dat će 
i roditeljima snage duhovne i gospodarske, da ih odgoje 
i othrane. Veliki su ljudi niknuli redovito iz mnogobrojne 
obitelji. 

Ženidba je potrebita za održanje i umnožanje ljudskog 
roda, ali nije svako dužan da se ženi. Mladić 1 
djevojka imaju pravo da ostanu neoženjeni i slobodni. 
To je kreposno djelo, kad se vrši iz ljubavi prema bližnjemu 
(na pr. da lakše uzdržava i othranjuje svoje) ili iz želje za 
savršenijom službom Božjom. Svećenici i članovi redov¬ 
ničkih zadruga ostaju svojevoljno neženje, da se mogu bolje 
posvetiti nutarnjem životu, naravskim i svrhunaravskim 
ciljevima Crkve te djelima milosrđa (bolnice, ubožnice itd.). 
Svi takvi slušaju glas Spasitelja, koji kaže: „Ima ih, koji 
su ostali neoženjeni radi kraljevstva nebeskoga. Tko može 
da primi, neka primi.” (Mat. 19, 20.) 

Tko je prisiljen vanjskim prilikama, a protiv svoje 
volje i nakane, te se ne može da uda ili oženi, neka se snađe 
u novom položaju, đa mu takav život rodi plodom za vječni 
život. Nije nikakva krepost, nego zlo djelo, koje valja osu¬ 
diti, kad netko iz samoljublja, lagodnosti, iz pomanjkanja 
požrtvovnosti ostaje neoženjen. 


POZNANSTVO I ZARUKE 

Ženidba je uzvišen i težak stalež. Valja se za njega pri¬ 
praviti valjanom pripravom na duši i tijelu. Provesti cio 
svoj život u najužoj zajednici s osobom, koja ima svojih 
slabosti i pogrešaka, ne može se bez pregaranja i odricanja 
i zdravog tijela. Potrebno je dakle, da mladić i djevojka 
prije ženidbe dobro otvore oči i promisle, s kim su se nau¬ 
mili doživotno vezati. Jedno i drugo moraju imati neka svoj¬ 
stva, koja ih čine sposobnim za ženidbu, ako hoće, da im brak 
bude sretan. Jer nijesu svi bračni drugovi sretni. 

Ne nagli u izbiranju svojeg budućeg 
ženidbenog druga! Stoga je loše, kad mladić i 
djevojka već za prvog susretaja počinju ljubakati, a tek su 
jučer ostavili školske klupe. Takva dulja ljubav razmekuši 
mladence i ubija svaki polet, te se redovito izjalovi. Dje- 
vojka izgubi dobar glas i nikad se više ne udaje. Mladić će 
najprije naučiti poljske poslove, dobar zanat ili će dobiti 
čestito i sigurno namještenje i time komad kruha; tako 
svjetuje i ona narodna: najprije štalicu, a onda kravicu. 
Zaštedi štogod novca svojim zaradom, da ne dođeš u ženidbu 

go i bos. Ženi se po izvršenoj vojnoj dužnosti i ne zateži 
iza tridesete godine, a uzimaj djevojku, koja će ti biti vršnja¬ 
kinja i ne mlađa od tebe više od deset godina. Djevojka 
treba da dobro pozna kućanstvo, da je štedljiva, radina i 
čista, te mora da se razumije u sve poslove gospodarstva, 
ako hoće biti dobra kućanica i gospodarica. Za ta svojstva 
treba marljive vježbe uz dobru majku. Takve djevojke 
nemaju vremena za polazak u gostionice i plesove, gdje se 
bez nadzora starijih u pokvarenom zraku sastaje mladež 
i pleše, a strasti se bude i prouzrokuju velike nesreće. 

Ne izaberi lakoumno! Mnogi mladić gleda 
i sudi samo po rumenom obrazu i lijepim djevojčinim ha¬ 
ljinama, pa se nasamari. Vanjština vara i vrijeme je ruši. 
Ispitaj radije djevojčine nutarnje vrline, koje će ostati u 
braku i sačinjavaju osnov za obiteljsku sreću. Poštuje li 
svoje starije, živi Ii u miru sa svojom braćom i sestrama, 
ili je svadljiva i svojeglava ? Doznaš li, da ne voli boraviti 
kod kuće uz posao i svoje, nego ju je vidjeti po ulicama, 
gostionicama i plesovima, te ne drži do svoje djevojačke 
časti, ne će biti ni za tebe žena i kloni je se. Ako je iskreno 
pobožna, požrtvovna i puna straha Božjega, bit će ti vjerna 
drugarica. Pripazi, da je zdrava, jer slabušna i boležljiva 
žena ne bi mogla ispunjati svojih dužnosti bračnih, materin¬ 
skih ni kućanskih. I djevojka neka slijepo ne pristaje uz 
mladića, koji prosi njezinu ruku. Bolje je ne udati se, nego 
ući u ženidbenu vezu sa mladićem, koji se opija, kune i 
povlači se sa palim ženama. Takav bi život bio već ovdje 
pakao i prijetila bi ti nesreća, da ćeš i dušu zauvijek izgu¬ 
biti. Ako je mladić radin, pošten i trijezan, rado u crkvu ide 
i moli, ne gubi noći, a poštuje svoje roditelje, posavjetuj 
se sa svojom majkom, da li bi takom mladiću mogla da po¬ 
kloniš svoje srce. 

Danas ima mnogo nasljednih bolesti, koje su ostale 
još nakon prošlog svjetskog rata, koje ostavljaju svoje uža¬ 
sne tragove od koljena do koljena; ima i tajnih spolnih 
bolesti, pa valja da mladić i djevojka pripaze, da nijesu 

1 'edno ili drugo time taknuti, jer bi i takav brak bio prepun 
;riževa i nesretno bi svršio za oboje, a i za njihovu djecu. 

Čuvaj se mješovitog poznanstva! U 
obitelji treba da vlada jedinstvo u mišljenju i osjećanju. 
Temelj tome jedinstvu daje vjera. Druga vjera donosi 
druge blagdane, drukčije mišljenje o sakramentu že¬ 
nidbe, o primanju svetih sakramenata i o odgoju djece. 
Time se najlakše uvlači nehaj za svaku vjeru. Sve bi to 

bilo izvorom ne blagoslova Božjeg nego svađe i prokletstva. 
Stoga katolička Crkva ne odobrava, da katolik uzme ne- 
katoličkog druga. Ako ipak ima silnih razloga, da se uzmu, 
katolička će stranka tražiti dopuštenje kod duhovne vlasti 
za takvu ženidbu. Crkva dopušta mješovitu ženidbu, ako 
se sklopi jedino i isključivo pred katoličkim župnikom 
i ako će se sva djeca krstiti i odgajati u katoličkoj vjeri. 
Ti će se uvjeti utvrditi pismeno u župnom uredu. 

Veliki broj katoličkih ženidbenih drugova ne drže se 
tih propisa katoličke Crkve, zato ih Crkva izopćuje i njihov 
brak drži nevaljanim. I roditelji griješe teško, ako su 
dopustili ili prouzročili takvu nedopuštenu mješovitu 
ženidbu. 

Krivo je mišljenje, da obavljene zaruke daju sva prava 
kao i ženidba. Dapače su zaručnici još više obvezani na žrtve 
i svladavanja, jer ih gledaju Bog i ljudi, iako imaju neka 
veća prava nego u običnom poznanstvu. Njihova ljubav 
neka je čista i poštena pred Bogom i ljudima ! Oboje je du¬ 
žno, da ostane suzdržljivo i čisto na duši i tijelu. Mladić 
neka bude pun viteškog ponosa i neka ne blati svoje duše 
putenim mislima o svojoj zaručnici, a pogotovu neka se čuva, 
da je tjelesno ne povrijedi. 

Djevojčine misli bit će upravljene oko brige za novi 
dom i za uređaj kućanstva, kome će dati svoj biljeg. Sa 
zaručnikom neka se ne sastaje nasamu niti u noćno vrijeme, 
a izbjegavat će još više nego dosad boravak uz druge mu¬ 
škarce. Dakako da sve to vrijedi i za zaručnika, jer koliko 
se grijeha počini prije ženidbe, toliko se suza prolije iza 
ženidbe. Vrijeme je zaruka opasnije za grijeh radi bliže 
grešne prilike, pa će zato mladić i djevojka sprosveti to 
vrijeme daleko od zabava i društava, u češćoj molitvi za 
jakost duše i zdravlje tijela i pripravljat će se na dobar 
primitak sv. ispovijedi i sv. pričesti kao zaloga za sretnu 
ženidbenu zajednicu. Oboje treba da marljivo posjećuju 
kršćanski nauk kod svog župnika, a zaručnica da stekne 
kod svoje majke dobre upute za porod i odgoj djece. O 
tom može dobiti i u ispovjedaonici od duhovnika oba¬ 
vijesti potrebne za savjest. Ne čitaj knjiga, koje pišu o braku 
i bračnim dužnostima, a nijesu odobrene od duhovne vla¬ 
sti, jer te mogu zavesti na krivi put, što bi se ljuto osvetilo 
tebi samoj i tvom budućem porodu.* 


*) Pročitaj knjigu isusovca O. Vanina: „Muž 1 žena“, (iz¬ 
dali oci Isusovci, Zagreb). 

SPOLNO PITANJE 

Čovjek osjeća u sebi dva jaka nagona. Prvomu je svrha, 
da uzdrži pojedinca živa i zdrava na životu. Stoga se čo¬ 
vjek hrani i od zla brani. Drugi teži za održanjem ljudskog 
roda. Zato se čovjek ženi. Stvoritelj je združio s oba nagona 
posebnu nasladu. Inače se čovjek ne bi nikako hranio niti 
rađao djecu, jer bi mu jedno i drugo djelovanje bilo teško 
i neprijatno. 

Jedan je i drugi nagon dobar, jer dolaze od Boga, koji 
je premudro načinio tako ljudsku narav, da preko nje po¬ 
stigne onu svrhu, koju je imao, kad je stvarao svijet: uz¬ 
državanje i umnožanje ljudskog roda. 

Da ne bi nagoni preoteli maha i zaveli narav na stram- 
puticu, koja bi mogla čovjeka da potpuno uništi duševno i 
tjelesno, obdario nas je Bog razumom, da razum po stalnim 
pravilima vodi i obuzdaje i ove nagone. 

Čistoća je ona krepost, koja uređuje i obuzdaje po¬ 
hlepu za putenom (tjelesnom) nasladom. Želja za pute¬ 
nom nasladom spava još kod djeteta, ali se već budi kod dje¬ 
čaka i djevojčice, kad ostave osnovnu školu, u obliku spol¬ 
nog nagona. Taj se nagon javlja uz neke pojave na tijelu, 
a različite su kod dječaka i djevojčice. Roditelji neka u tim 
danima osobito pripaze na svoju djecu, jer su ti časovi 
buđenja spolnoga života prevažni za čitav njihov život. 
Osjećajući dječak ili djevojčica te tjelesne promjene uz neko 
ugodno čuvstvo mogu da panu u tešku zabludu, da ne po¬ 
štuju svetost spolnog dozrijevanja, pa da stanu oskvrnjiva- 
njem tijela pribavljati sami sebi putenu nasladu. 

Dozrijevanje spolnog nagona ima svrhu, da pripravi 
ljudski par za zadaću širenja ljudskog roda preko stalne 
uredbe: sakramenta ženidbe Svako izrabljivanje nagona 
prije ženidbe jest grijeh, jer je mimo i protiv volje Stvori¬ 
teljeve. U ženidbenom se stanju može bez povrede zapo¬ 
vijedi Božje uživati tjelesna naslada, koja se ne protivi 
određenju ženidbe, t. j. rađanju djece. 

Nije nikakvo zlo, već naravska posljedica nagona, 
koji se razvija, sklonost muškarca prema ženi, djevojke 
prema mladiću. Samo se ta sklonost mora pravilno voditi 
i uzgajati, da donese zdravog i prirodnog ploda u braku. 
Nepravilno je i grešno, kad se umjetnim načinom podražuje 
nagon na bludna djela ili kad se na nastali podražaj pristaje 
činom, mislima ili riječima. Sva ta djela, ako se ne vrše 

našim pristankom (na pr. u snu) ili ih mi nijesmo ničim 
prouzrokovati, ne uračunavaju se u grijeh. 

Nečistoća (bludnost) tako je težak i sramotan grijeh, 
da se ne bi po riječima sv. Pavla smio ni spomenuti među 
kršćanina : „Bludnost i nečistoća da se i ne spominje među 
vama ; tako ni sramotne i lude riječi ili šale, što se ne pristoje ; 
jer ovo treba da znate, da nijedan bludnik ili nečist ne će 
imati dijela u kraljevstvu Krista Boga.” (Efeš. 5, 3.) Koji 
robuju putenom nagonu, po vremenu postanu slični životi¬ 
njama, s kojima nam je taj nagon zajednički. Dakako da 
takvi nemaju volje za molitvu, za službu Božju i za prima¬ 
nja sv. sakramenata. Postanu kao duhovno slijepi, pa ne vide 
vlastite sramote, a drugi na njih prstom pokazuju. Osramo- 
ćuju jadne djevojke, pogrđuju i otimaju tuđe zakonite žene, 
lažu i pretvaraju se; troše velike novce, do kojih dolaze 
često prijevarom i otimačinom, padaju u pijanstvo i druga 
zla. Mnogi navuku teške i neizlječive bolesti, nazvane spolne 
bolesti, kojima mogu i druge zaraziti. Bolovi, koje spome¬ 
nute bolesti donose, tako su užasni, da su mnogi poludili; 
neki su se živi raspadali (kralj Antioh), a drugi su ih do¬ 
vršili još većim zlom : samoubojstvom. Liječenje tih bole¬ 
sti skopčano je velikim troškom i silnim bolovima. 

A ako bludnik pukom srećom i ne navuče zaraznu 
spolnu bolest, njegovo tijelo strada radi razvratnog ži¬ 
vota. On daje iz sebe tvar (sjeme) najpotrebniju za jačanje 
mišića i živaca, pa živci oslabe. Otuda velika nervoznost i 
uzbuđenost. U glavi se kupe svakojake nečiste misli i ružne 
slike, volja slabi, a želja za udovoljavanjem strasti raste, 
te se jakošću podvostruči, kad nesretnik udovolji grešnom 
nagonu. 

Čist je onaj, koji odbija od sebe sve nečiste misli, želje 
i djela. Kršćanin je dužan da bude čist, jer šesta i deveta 
zapovijed Božja zabranjuje misli, želje i djela nečistoće. 
Sv. Pavao tumači ovako: „Ovo je Božja volja i svetost 
vaša: da se čuvate od bludnosti i da zna svaki od vas držati 
tijelo svoje u svetosti i časti, a ne u slasti želja kao nezna- 
bošci, koji Boga ne poznaju." (1. Solunj. 4, 3.) 

Naše je tijelo određeno u Božjoj osnovi, da nakon 
uskrsnuća i preobraženja primi slavu nebesku, pa ga zato 
ne možemo sada upotrebljavati za zla djela, koja mu one¬ 
mogućuju sjajno preobraženje, nego ga pripravljaju za 
trulež i vječnu kaznu. Tijelo neka se upotrebljava, za što ga 
je Bog odredio. Kako nam je poznato, tijelo nije nikako 
određeno, da bude sredstvo i da služi čovjeku za nasladu. 

nego đa posluži duši za širenje slave Božje. Sva bludna djela 
i misli protive se slavi Božjoj, zato ih Bog zabranjuje i kaž¬ 
njava. Tako nas razum uči, kako je grijeh udovoljavati 
strastima protiv nakane Božje. 

Održati se čistim nije lak posao, jer se valja uhvatiti 
u koštac sa najsilnijim ljudskim nagonom. Kad mine dje- 
tinjsko doba, kad se u čovjeku probudi nagon, kad stane 
osjećati podražaje izvana, onda nastaje vrijeme odlučne, 
duge i oštre borbe. Ali tko u toj borbi pobijedi, postigne 
krepost čistoće, najljepšu ćudorednu krepost. Već nam se 
tjelesno čisto i uredno biće sviđa, a koliko je ljepota i čar 
one osobe, koja uz čisto tijelo ima čistu i bijelu dušu. Stoga 
je Duh Sveti uskliknuo od zadivljenja gledajući sjaj takve 
duše riječima: „Kako je lijepo čisto pokoljenje u sjaju te 
kreposti 1 Bog i ljudi ga hvale i besmrtan je njegov spomen I” 
(Mudr. 4, 1.) 1 pogani, kao na pr. Rimljani, častili su či¬ 
stoću toliko, da su iskazivali posebne počasti i povlastice 
djevicama Vestalkama, kojih časti nijesu imali ni kra¬ 
ljevi ni vrhovni vojskovođe. 

Čisti srcem gledat će Boga (Mat. 5,8.); oni će sačinja¬ 
vati u nebeskoj povorci posebnu četu i bit će najbliži Isusu, 
jer je On bio sama presveta čistoća. 

Ako se tko za ljubav Božju odrekne i ženidbe, pa svoje 
tijelo i srce pridonese čisto kao žrtvu Spasitelju za sav 
život, onda je njegov junački čin savršenija čistoća: djevi- 
čanstvo. Pogani nijesu znali za toliku savršenost čovječje 
duše; oni su je samo naslućivali. Istom je po Kristu u nje¬ 
govoj Crkvi djevičanstvo sinulo u najljepšem sjaju. Spasi¬ 
telj je sam dao najuzvišeniji primjer djevičanstva i pozvao 
svakoga, koji ikako može, da ga u tom slijedi: „ 1 svaki, 
koji ostavi kuću, braću ili sestre, ili oca ili mater, ili ženu 
i sinove ili polja radi imena mojega, primit će sto puta ono¬ 
liko i dobit će život vječni.” (Mat. 19, 30.) Neizbrojive čete 
mladića i djevojaka iz svih staleža i iz svih stoljeća na svim 
stranama svijeta odazvaše se tom pozivu i dan danas se 
još odazivlju. Doklegod bude katoličke Crkve, naći će se 
oduševljenih srdaca, koji će stupati za Kristom, nahranjeni 
božanskim Hljebom i napojeni dragocjenom Krvi, iz kojih 
niču djevice. Te duše pružaju svijetu predivan primjer 
požrtvovnosti, opominju ga na borbu protiv nagona pute¬ 
nosti, te se redovito posvećuju junačkim djelima kršćanske 
ljubavi prema bližnjemu. 

Unatoč svega, što smo rekli, ima ljudi, koji tvrde, da 
nije moguće živjeti čisto. To su već učili neki poganski 

mudraci, koji su u uživanju nalazili svu mudrost ljudskog 
života. Naši današnji mudraci malo preokreću nauku sta¬ 
rih mudraca pa pripovijedaju, da čist život škodi zdrav¬ 
lju. Neka najprije okušaju živjeti čisto, pa će morati baš 
protivno tvrditi, da čist život veoma koristi zdravlju. U 
tom se slažu svi savjesni savremeni liječnici, koji tvrde, 
da je ljudsko sjeme baš najhranljivija ljudska staničevina 
i dobro dođe jačanju mozga, kosti i mišića. Ako ga se nabere 
previše, onda se već narav pobrinula, da ga izbaci narav- 
skim putem bez povrede čistoće, kao što narav izbacuje 
iz sebe suvišnu tekućinu i blato. Veliki su se ljudi za vrijeme 
izrađivanja svojih umjetničkih i veličanstvenih djela svoje¬ 
voljno odricali bračnog života, baš kao i atlete (hrvači)_ 

Veliki junak iz krstaških vojna i prvi osloboditelj Jerusa- 
lima Gotfrid Bujonski živio je čisto u beženstvu, ali mu 
je desnica bila tako jaka, da je mogao oklopljenog viteza 
prepoloviti od glave do sedla. 

Tko marljivo i ustrajno upotrebljuje naravna i svrhu¬ 
naravna sretstva u teškoj borbi za čistoću, moći će se održati 
čist. Svladavaj, gdjegod možeš, svoju sklonost k sjetilno- 
sti i lagodnosti, te pobijaj želju za prekomjernim jelom, 
pilom i sveopćom neobuzdanošću. Budi gospodar svojih 
strasti, a ne njihov rob 1 Kloni se pomnjivo svih izvanjskih 
prigoda, koje uzbuđuju niske strasti kao što su to: besramni 
i dvolični razgovori i dosjetke u društvu, prljave knjige i 
slike, bljutavi prizori u kinu i kazalištu, plesanje i igra¬ 
nje, koje vređa stidljivost, neoprezno druženje i prijatelje¬ 
vanje s licima drugog spola, te sve druge zamke, koje 
đavao i svijet spremaju čistom srcu. 

Kad te snađe napast, ne igraj se s njom i ne upuštaj se u 
pogađanje, nego se žuri, da je odstraniš i da svratiš svoju 
pažnju na svoj redoviti posao. Može se dogoditi, da ti na¬ 
past ne izilazi iz glave i da ti je prožela svojim zamamnim 
osjećajem sva sjetila i udove; ali nijesi nikako sagriješio, 
ako ti volja ne pristaje i nastojiš da je odbaciš. Osobito 
neka tvoja misao poleti do raspetoga Spasitelja, jer ćeš se 
sjetiti njegove silne ljubavi prema tebi i svoje dužnosti, 
da mu vratiš milo za drago ostajući mu vjeran čistim i 
neokaljanim srcem. Neka te plaši blizina suda Božjeg, koji 
visi nad svakim kao mač na jednoj niti nad glavom. Možda 
će se nit prekinuti baš u času, kad pristaneš na grijeh ? 
Onda jao tebi, za časak mutne radosti zaigrao si cijelu bla¬ 
ženu i sretnu vječnost! 


66 



Često se moli, da ne padneš u napasti. Poslušaj savjet 
bogodanog pisca knjige Mudrosti (8, 21.): „Kad sam do¬ 
znao, da drugojačije ne mogu biti uzdržljiv, nego ako mi dade 
Bog snage, pođoh Gospodinu i molih ga iz sve svoje duše.” 
Osobito se uteći prečistoj Djevici Mariji i njezinu čistom 
zaručniku sv. Josipu, Anđelu Čuvaru i drugim svojim po¬ 
sebnim zaštitnicima. 

Paneš li po ljudskoj slabosti u grijeh, ne ostani u njemu, 
da ne navale na te još jače napasti na tvoju veću propast, 
nego pođi što prije do svećenika i ispovjedaonice, da se oči¬ 
stiš od blata, u koji si upao. U dobroj, čestoj ispovijedi 
lomi se moć nagona, jer u njoj dobiva kršćanin posebne 
milosti za borbu protiv grijeha. Sv. pričest je po izjavama 
sv. Otaca i Naučitelja najsavršenije sredstvo, da se gasi 
pohota, obuzdaju strasti i očeliči volja protiv grijeha blud- 
nosti. Često stupaj k tom vrelu, ako te ubije nevolja pu¬ 
tenosti, pa ćeš imati po neprevarljivom Spasiteljevu obeća¬ 
nju u sebi vječni život. A nositi u sebi vječni život znači: 
biti pobjednikom u borbi s đavlom i njegovim pomagačima. 

MUŽ I ŽENA 

Muž je glava obitelji. Iz tog časnog naslova slijede 
za muža velike i mnogobrojne dužnosti. Njegova je zadaća, 
da se svojski brine, da mu družina stanuje u zdravom stanu 
i da zasluži toliko novca, koliko je potrebno, da nitko u kući 
ne gladuje jednostavne ali izdašne hrane, pa da su svi čla¬ 
novi obitelji obučeni u čvrsta i zdrava odijela, koja su pri¬ 
mjerena staležu i dobi. Savjesni će gospodar dobro promi¬ 
sliti, u što troši novac i da li meće štogod na stranu, da imade 
za prvu pomoć, kad nastane bolest u obitelji, ili da obitelj 
ne gladuje, ako se njemu dogodi nesreća. Nije nikakvo zlo, 
ako otac priušti sebi koju cigaretu ili čašu vina, da se odmori 
ili porazgovori u društvu sa svojim znancima ; ali je zato 
veliki grijeh pred Bogom i sramota pred ljudima, ako se 
on opija i troši novce po gostionicama za karte i vino, a doma 
gladuju žena i djeca i dršću od studeni, jer su goli i bosi. 
Jer novac, što muž zasluži, ne pripada samo njemu, nego je 
vlasništvo čitave obitelji, jer je ženu uzeo i porodio djecu, 
da ih hrani i od zla brani. Muž će ljubiti i štovati svoju ženu 
onom čistom ljubavi, kojom su vječno povezani u sakramentu 
ženidbe. Stoga će ostati vjeran svojoj ženi i udovoljavati 
bračnim dužnostima onako, kako Bog zapovijeda i kako 
traži sveta ženidbena veza. Svaka zloporaba jest težak 




grijeh, jer udovoljuje samo strasti, a ne dovodi do umna¬ 
žanja obitelji i — ljudskog roda. Kršćanska suzdržljivost 
neka vlada u kršćanskoj obitelji! 

Ako je muž nevjeran i poželi stranu žensku osobu 
ili s njom stupa u nedopuštene odnošaje, vrijeđa pravo 
svoje žene. Je li takva udata, onda i ona krnji glavna že- 
nidbena prava svoga muža. Takvi preljubni odnošaji 
prokletstvo su za obitelj, jer unose sumnju, svađu, tuč¬ 
njavu i trošak u obiteljski život. Takav je život sličan pa¬ 
klenskom životu. Preljubni grijeh tako je ogavan pred očima 
Božjim, da je Bog zahtijevao u Starom Zavjetu kazan smrti 
za preljubmka i preljubnicu. U prvo kršćansko doba takvi 
su grešnici morali vršiti petnaestgodišnju tešku pokoru. 
A i danas još vrijedi ona riječ sv. Pavla (Hebr. 13, 4.): 
„Preljubnike sudit će Bog.” Teško onome, koji padne već 
na ovome svijetu u ruke Boga pravednoga! Što će mu biti 
istom na drugom svijetu ? Zato će se muž i žena brižno klo¬ 
nuti u životu svega drugovanja sa osobama drugog spola 
i svake pohotne želje. Život muža i žene bit će zatvoren u 
obitelji i posvećen jedino obitelji i družini. Ali ako se i u dru¬ 
žini nađe kakva osoba, bilo to žensko ili muško čeljade ili 
u rodu, koja je mužu i ženi za napast, treba je odstraniti, 
dok je još vrijeme, na lijep način, ali bez obzira. 

Mir neka vlada u katoličkim obiteljima! Muž će susre¬ 
tati ženu sa pouzdanjem i povjerenjem. Ono, što joj je 
potrebno za dobro kućanstvo i za društveni položaj, neka 
joj ne zakraćuje i neka ne sakriva pred njom novac. U svoje 
poslovne tajne muž će je po udvornosti uputiti. Mir će se 
održati u najtežim časovima krotkošću i strpljivošću. I 
muž i žena imaju svojih pogrešaka, jer nijedan stvor nije 
savršen i bez greške. Ali preduzeti bračni jaram valja strp¬ 
ljivim podnašanjem zajednički vući. Srdžbom, Ijutitošću 
i udaranjem ne postizava se nikada zadovoljstvo i mir. 
Uvidi ii muž, da se u ženi prevario, to jest da ona ima po¬ 
grešaka, za koje prije ženidbe nije znao, neka bude sada mu¬ 
dar i strpljiv, kada ga je prije ljubav zaslijepila. Ne će odmah 
tražiti kod Duhovne vlasti rastavu, jer se iz takve rastave 
obično izvuče gore zlo. Muž će kao razborit čovjek ponaj¬ 
prije ispitati svoju savjest, je li sam kriv ženinim pogre¬ 
škama, a onda će poput blagog i strpljivog učitelja revno 
nastojati, da ženu oduči od njezinih mana, a sebe da priuči 
na tvrdi bračni život. 

Muž je glava obitelji. I u obitelji ne mogu biti dvije 
glave. 1 sv. Pavao (1. Kor. 11,3.) naučava tu istinu : „Glava 

svakoga muža je Krist, a glava žene je muž.” Ali zato ipak 
nema muž nikakva prava postupati svojom ženom kao s ka¬ 
kvom sluškinjom ili robinjom. Žena je muževa drugarica 
i pomoćnica, jer mu je za to od Boga dodijeljena. Muž ne će 
biti glavar obitelji strahom i silom, nego će kao glava svoju 
drugaricu osobito požrtvovno ljubiti. „Muževi,” veli sv. 
Pavao (Kol. 3, 19.), „ljubite svoje žene i ne budite tvrdi 
prama njima.” Nije stoga mužu ispod časti, ako sluša oprav¬ 
dane želje i savjete ženine i ako s njom zajedno gospodari, 
jer je kućanstvo njihovo i zajedničko dobro i jer čini sa že¬ 
nom jedno tijelo ; ona je mati njegovoj djeci. Gdje žena samo 
strepi pred mužem i boji se njegove šake, tamo nema mira 
i nepomućenog zajedničkog života. Tko svoju ženu tuče, 
veli sv. Ivan Zlatousti, sramoti samog sebe, a ne ženu. 
Vladaj se prema ženi tako, kako bi htio, da se ona vlada 
prema tebi. 

Po nauci Sv. Pisma žena je dužna slušati svoga muža 
u svemu, što nije grijeh. (Ef. 5, 23.) Te riječi ne znače, 
da je žena manje vrijedna od muža ili da nije jednakopravna 
s mužem. I muž i žena imaju jednu besmrtnu dušu, koju 
spasava svaki za sebe istom vjerom, istim sakramentima 
i vršenjem istih zapovijedi. Pred Bogom i pred Crkvom 
oni su ravnopravni, ali nijesu još pred državnim vlastima. 
Muž ima pravo prisiliti svoju ženu, da se posveti čitava 
svojoj obitelji i djeci, a ne da troši svoju snagu i vrijeme 
u druge javne poslove, koji nijesu spojivi sa ženskom na¬ 
ravi, ili ih mogu da vrše njihove neudate drugarice. Ali 
muž nema prava, da dira u ženinu čast ili zasebni miraz, 
koga nije donijela u zajednički život. Ženi će biti kadikad 
teško slušati, ali će biti vrlo korisno, jer će biti manje svađe, 
kletve i grijeha. Mudra će žena znati na lijepi način postig¬ 
nuti i od tvrdoglavog i grubog muža ono, što je potrebno 
za boljitak familije. Ima naime žena, koje se tuže na svoje 
muževe, da su grubi; neka takve dobro promisle, nijesu li 
baš tome same krive. Možda su čangrizave, draže muža, 
hoće uvijek da imaju pravo i svemu prigovaraju ? Takve 
neka se ne čude, ako muž jednom plane i digne ruku, da ba¬ 
rem za čas bude gospodarom u obitelji, koja nosi njegovo 
ime. 

Žena će mužu vrlo ugoditi, ako bude čista. Čista žena 
redi i čisti muža, njegovo odijelo i njegovu radionicu, da joj 
muž u društvu pred drugovima služi na diku i ponos. I 
djeca će joj biti jednostavno obučena, ali uvijek čista, po¬ 
gotovu kad idu u crkvu i školu. U tom smjeru naći će se 

posla u čišćenju kuće od gamadi, prašine, paučine i ostalog, 
što smeta zdravlju i čistoći. Razborita žena uvest će u pore¬ 
daj svoga pokućtva lijep sklad i svježinu, tako da će muž 
rado boraviti u svojoj kući; to je velika dobit za cjelokupni 
obiteljski život. Sv. Pavao zapovijeda ženama, „da budu 
poštene, čiste i dobre kućanice”. 

Vrijedna žena ne će ni sebe zanemariti, već će čistoćom 
tijela i skladnom odjećom ugoditi mužu i dati dobar pri¬ 
mjer djeci. Ali će se kod toga brižno čuvati svake rasipno¬ 
sti i nećudorednosti. Sv. Pavao i ovdje ima dobru riječ 
za žene, kad veli, „da u pristojnom odijelu sa stidom i po¬ 
štenjem ukrašuju sebe, ne pletenicama, ni zlatom ni biserom 
ili haljinama, skupocjenim, nego onako, kako se pristoji 
ženama, koje se posvećuju pobožnosti i dobrim djelima.” 
(Tim. 2, 9.) U vezi s tim riječima žena će biti naročito 
štedljiva u kućanstvu. U svemu neka traži zlatnu sredinu, 
da ne razbacuje i da ne škrtari. Hrana će joj biti ukusna, 
ali ne preobilna i klonit će se suvišnih pozivanja u kuću 
i čašćenja. Sama će vrijednim rukama mnogo stvari zgoto¬ 
viti za kuću, pogotovu što se tiče dječjeg odijela, rubenine 
i raznih drugih kućnih poslova. Tako će marljiva i jedno¬ 
stavna žena, koja ima zlatne ruke, a radi od jutra do mraka, 
niske i visoke poslove, mnogo uštediti kući i dopasti se mužu 
radi svoje radinosti. Na takvu se ženu muž ne će ljutiti, 
ako vidi, da daje sirotinji i prosjaku milostinju u novcu, 
hrani ili odijelu, jer zna muž, da će pomaganje sirote još 
više umnožiti kućno blagostanje i da je dužnost dobre kuće 
potpomoći sirotinju. 

Posebna će biti odlika žene iskrena i duboka pobožnost. 
Ženidbeni život težak je za muža, ali za ženu je taj život 
još teži, jer narodna poslovica veli: Na ženi počivaju tri 
ugla kuće. Valja djecu dobro odgojiti, treba strpljivo podno¬ 
siti muževe hirove, mora se dan za danom zasukati rukave, 
da bi obitelj napredovala. Ljudske sile ne dostaju za takav 
napor. Treba pomoći odozgor. Molitvom se dobiva Božja 
pomoć. Muž teže moli, jer ga teški dnevni posao odvraća 
od pogleda na nebo ; pa zato će ga žena svojom pobožno¬ 
sti nadoknaditi i dati njemu i djeci prekrasan primjer za 
sav život, kako se može rad i molitva spojiti, te kako sav 
blagoslov dolazi od dobrog nebeskog Oca. Neka se ne za¬ 
boravi zajednička jutarnja i večernja molitva sa čitavom 
družinom ; valja pripaziti, da posluga i gospodarica dospiju 
nedjeljom na sv. Misu i propovijed ; za blagdane čitava 
će obitelj poći na zajedničku sv. pričest; obitelj će se posve- 


70 



titi presvetom Srcu Isusovu i revno štovati prečistu Dje¬ 
vicu Mariju. 

Takva žena bit će puna pohvala kod Boga i kod ljudi. 
Sv. Pismo je naziva: „Mudra žena zida svoju kuću, a luda 
raskopava svojim rukama. Vrsna žena vrijedi više nego 
biser. (Priče Salon. 14, 1.; 31, 10.) A naš narod kaže: 
Dobra žena slava je mužu. Dobra žena i praznu kuću čini, 
da je puna. 


RODITELJI I DJECA 

Veza, kojom će roditelji biti povezani uz svoju djecu, 
jest ljubav. Roditeljska ljubav osniva se na zdravoj 
naravi, jer u djeci vidi svoje tijelo i svoju krv, svoju sliku 
i priliku. Ali ta ljubav ima još jaču podlogu i veću vrijednost, 
kad se osniva na zapovijedi i primjeru Kristovu, kojim je 
potaknuo roditelje, da ljube svoju djecu. Njihova djeca 
ujedno su djeca Božja i baštinici kraljevstva nebeskog. 
Ova prirodna i natprirodna ljubav dat će roditeljima obilato 
žive snage, da mogu djecu tjelesno i duhovno odgojiti. 
Dobro odgajati djecu nije laka zadaća. To je daleko teže 
nego sagraditi veličanstvenu palaču ili najmoderniji preko¬ 
oceanski parobrod. U odgoju djeteta valja paziti na dušu 
i na tijelo, a to su dvije umjetnine, od kojih nema na svije¬ 
tu većih. Bog je dao roditeljima dijete po snazi bračne 
ljubavi, a roditelji su dužni dobrim odgojem osigurati dje¬ 
tetu opet povratak k Bogu u nebesa, dušom i tijelom. 

Kako je odurno i nenaravski, ako roditelji mrze na djecu, 
jer im djeca nijesu tobože lijepa i pametna, pa se za njih ne 
brinu ili ih zlostavljaju. Tako ne radi ni nerazumna živina. 
To je grijeh, koji roditeljima donosi prokletstvo Božje. 
Takva jadna djeca zamrznu na roditelje, te ih proklinju 
dušom i jezikom. Baš sakatoj, slabunjavoj i umobolnoj 
djeci neka roditelji posvete najnježniji dio svoje brige i 
ljubavi. Djeca nijesu kriva, da su takva došla na svijet; 
ako je tko kriv, onda su roditelji krivi. 

U drugu bi oprečnu manu pali oni roditelji, koji ne¬ 
uredno ljube svoj porod, pa ga maze i tetoše. Takav postu¬ 
pak redovito škodi tjelesnom razvoju djeteta, a svakako 
škodi njegovoj duši. Zaslijepljeni roditelji ne vide mana i 
zlokobnih pogrešaka djece, pa ih ne opominju i ne kazne. 
Neki roditelji vide mane svoje djece, ali su tako zaljubljeni 
u vlastitu djecu, da ih se boje strogošću pritegnuti pravom 
putu. Takva djeca postaju s vremenom svojeglava, nepo- 

slušna i lako podu stazom grijeha i propasti. A baš su ta¬ 
kva djeca bič i kazna svojim roditeljima. Sv. Pismo veli 
lijepo i otvoreno ovakvim zaslijepljenim roditeljima: „Ne¬ 
ukroćeni konj postaje nepovodljiv i sebi prepušteni sin 
postaje drzak. Mazi sina i bojat ćeš ga se; igraj se s njim 
i žalostit će te. Ne daj mu vlasti iz mladosti. Savijaj vrat 
njegov u mladosti i mekšaj mu bokove, dok je mlad, da ne bi 
možda otvrdnuo i više ti ne vjerovao, pa će ti biti teško 
u duši.” (Crkv. 30, 8.) 

Dobar odgoj je najznamenitija dužnost roditelja. Bog 
ne će tražiti račun od roditelja, jesu li ostavili djetetu na¬ 
sljedstvo, imutak i novac, nego jesu li mu dobrim odgojem 
osigurali vječnu sreću. Čemu se dijete navikne u roditelj¬ 
skoj kući, to će obično i vršiti, kad podraste, jer „kakvu se 
putu nauči mladić, i kad ostari, ne će odstupiti od njega”. 
(Priče Sal. 22, 6.) Naravno, da će kršćanski roditelji odgo¬ 
jiti dijete i kršćanski i požuriti se, da što prije uvedu dijete 
sv. krstom u sv. Crkvu. Ne smije se otezati sv. krstom, jer 
se dijete izlaže pogibelji gubitka vječnog blaženstva, ako 
umre prije krštenja, makar da u pakao ne dolazi. 

Kršćanski odgoj obuhvata tjelesni, vjerski i umni 
odgoj prema opomeni sv. Pavla: „Odgojite svoju djecu 
u nauci i u strahu Gospodnjem.” (Efeš. 6, 4.) 

U tjelesnom odgoju neka vlada zdrav razum, kršćanska 
čednost i uputa razboritog liječnika. 

Da bude dijete jedro, zdrave krvi i čvrstih pluća, neka 
živi u čistom zraku, u vrtu i na dvorištu. Ojačat će mu se 
mišići i živci, ako se dosta naskače, naviče i igra. Ako se radi 
nevremena ili kojeg drugog razloga mora ostati u zatvo¬ 
renim prostorijama, pobrini se, da prostorije budu suhe 
i prozračene. 

U prehrani djeteta pamti, da dijete ne smije nikada 
previše jesti, niti kada poželi, nego u već određeno vrije¬ 
me. Takav običaj osobito koristi urednoj probavi i odgoju 
smisla za red. Liječnici preporučuju djetetu mliječnu hranu, 
jer ima bjelančevine, i razne biljnu hranu i mnogo voća 
radi ugljične kiseline i šećera. Djetetu nije baš potrebno 
davati meso. Ako je dijete žedno, neka pije vodu, čaj bez 
ruma ili mlijeko. Ugrijan piti studenu vodu može biti smrto¬ 
nosno. Tko daje piti djetetu vina, rakije, likera ili piva, gro¬ 
bar je djetetovoj tjelesnoj i duševnoj smrti. Alkohol ispali 
mladi rascvali život, kao što mraz poništi rascvalo plodno 
stablo, jer ubija djetetu živce i mišiće. Takvo dijete slabo 

uči, blijedo je i neotporno, pa zato podvrgnuto svim mo¬ 
gućim bolestima.* 

U mirnom snu se dijete jača. Napršče spava dnevno 
i do dvadeset sati; kasnije, kad se dijete ojača, snizit će se 
potreba samo na deset do dvanaest sati. Neka ti bude pra¬ 
vilo : priuči ga, da rano legne i rano da se digne. San prije 
ponoći jača, a rano dizanje osvježuje. Dijete ne spava golo, 
nego obučeno u oduljoj košulji, nagnuto na desnu stranu, 
a ne na leđa. Glava će počivati na jastuku, koji ne smije 
biti ni visok ni mek. Kod spavanja majka će pregledati, 
da Ii dijete spava spokojno i da li čedno leži. 

Kod odjeće i obuće razumni se roditelji ne će povoditi 
za modom, nego će ih u tome voditi zdravi razum i imuć- 
tvene prilike. Zato valja zabaciti onaj prekratki dječji i 
ženski kroj hlačica i suknjica. Donje i gornje odijelo neka 
ne bude tijesno nego prostrano, da zrak može doći do tijela 
i da tijelo slobodno raste. Odijelo neka bude čisto i čitavo. 
A jer se djeca rado zamažu i razderu haljine, valja ih češće 
preoblačiti i krpati. Uputi dijete na dnevno umivanje obraza, 
ušiju, vrata i ruku. Noge i ostalo čitavo tijelo neka se često 
operu u toploj vodi. Oprati se po svim dijelovima tijela 
nije grijeh, nego zdravo djelo. Grijeh bi bio samo onda, 
kad bi tko htio uzbuditi u sebi spolne strasti i nečiste osje¬ 
ćaje. Iz čitave kuće neka odiše čistoća i red, pa će sin i kćerka 
biti uredni i čisti prema onoj narodnoj: kakav otac, takav 
sin; kakva majka, takva kći. 

Roditelji će mnogo pažnje posvetiti, da dijete poste¬ 
peno, ali stalno dobiva korisno znanje. Ako djetetu zarana 
zahiri um, osvećuje mu se za kasnije. Znanje dolazi preko 
sjetila: sluha, vida, opipa, okusa i njuha. Pusti ga, da mu se 
um bistri dobivanjem dobrih pojmova iz utisaka dobivenih 
preko sjetila. Važan je čas, kad dijete počne izgovarati 
prve riječi. S velikom strpljivošću uči ga točno izgovarati 
svaku riječ, da ne bi mucalo ili gutalo riječi i slogove.Nazi- 
vaj mu pojedine predmete u kući, u dvorištu, u prirodi i 
svemiru, da mu se širi poznavanje materinskog jezika. Po¬ 
vremeno primijetit ćeš, kako se djetetu um budi, jer te pita: 
kako ovo, a zašto ono. Na takve upite odgovaraj mudro 
i rado, da mu ne ubiješ želju za znanjem. Dijete će se mnogo- 
čem naučiti u pametnim kućnim igrama, kao i u igri sa svo¬ 
jim vršnjacima u dvorištu ili vani. Maštu i pamćenje uvježbaj 
mu dobrim pričanjima i lijepim slikovnicama udešenim baš 
za djecu. 

* Pročitaj: V. Deželić, sin: „Socijalno pitanje" str. 7—14 

Kad je dijete već doraslo umno i tjelesno, treba ga pod 
svaku cijenu poslati u školu, da mu se um i srce izobraze 
po stalnom planu i po izobraženim silama. Krivo čine ro¬ 
ditelji, koji kriju svoju djecu i radije ju šalju na kućne po¬ 
slove nego u školu. Nepismen čovjek slijep je kod zdravih 
očiju, a takvom je teško u životu. Ako nemate škole, udru¬ 
žite se i tražite, da vam je gradi državna vlast, i idite joj u 
tome na ruku. Poštujte svoga učitelja ili učiteljicu, te im 
olakšajte teški napor plemenitog zvanja. Oni su vaši zamje¬ 
nici ; zato će savjesni odgojitelji izobraziti vašu djecu po 
kršćanskim načelima, kojima odiše vaš roditeljski dom. 
Teško onom selu i onoj djeci, gdje bi odgojitelji htjeli hraniti 
djecu praznom slamom krivih nauka, mjesto da ih hrane 
vječnim istinama. Vi imate pravo da tražite svim zakoni¬ 
tim sredstvima od vlasti, da se takvi odgojitelji maknu 
iz vaše sredine. 

U našim krajevima je sve donedavna sv. Crkva rado 
dizala škole i u njoj podučavala seljačku i obrtničku djecu. 
Iz njezinih škola razvile su se današnje osnovne (pučke) 
škole i ostale srednje i visoke škole (sveučilišta). Zato joj 
i po povjesnom pravu pripada pravo, da u školi poučaje 
preko svećenika nauk kršćanske vjere. Pogotovu joj takvo 
pravo pripada po naredbi Isusa Krista, njezina božanskog 
Utemeljitelja, kad je kazao crkvenom poglavarstvu: „Idite 
i naučavajte sve narode.” (Mat. 28, 19.). Tu će zadaću Cr¬ 
kva najbolje vršiti, ako u osnovnim školama, koje polazi 
velika većina djece, poučaje djecu u vjerskim istinama. 
U školi će župnik (kapelan) ili poseban svećenik-vjeroučitelj 
(kateheta) dati djeci potpuniju vjersku naobrazbu i uputu 
za život po vjeri, nego što daje kućna pouka. Brižni će ro¬ 
ditelji poučiti riječju i primjerom djecu, da štuju vjero¬ 
učitelja i da marljivo uči iz biblije i katehizma. U tim malim 
knjigama sabrane su vječne istine, koje su došle od samoga 
Boga, te izobrazuju više nego ijedna školska knjiga um i 
srce djeteta. 

Hoćeš li, da ti dijete ne zaostane u školi u vjerskoj 
pouci; hoćeš li, da ti bude vremenito i vječno sretno, počni 
ga vjerski uzgajati već zarana. Roditeljska kuća jest prva 
i najpotrebnija škola za vjeronauk. Što dijete nauči od svog 
oca ili majke, to mu ostaje živo i sveto u duši u najtežim 
časovima, doklegod je živo. 

Dijete ima pravo, da bude vjerski uzgojeno, jer ima naj¬ 
bolju podlogu za vjerski uzgoj, a to je posvetna milost, 
primljena u sv. Krstu. Čim se djetetu stanu buditi sjetila 

i um, započni sa takvim odgojem. Govori mu o štovanju 
dragog Boga, o djetetu Isusu, o njegovoj svetoj Majci 
i dobrom Anđelu Čuvaru. U dijete će unići strah i strahopo- 
čitanje prama svetim stvarima i taj spasonosni strah bit će 
temelj dalnjem odgoju. Da mu o tim svetim osobama go¬ 
voriš, naći ćeš prilike tokom dana onda, kad je dijete slo¬ 
bodno ili kad vršiš kakav posao s njim. Iz razgovora preći 
ćeš odmah do molitve, pa će dijete pomalo snvatiti vezu 
i ovisnost o Bogu i naučit ćeš ga najpotrebitije molitve. 
Mnogo će ti olakšati ovu pouku, ako tvoja kuća bude doista 
lijepo i ukusno ukrašena slikama presv. Srca Isusova, Majke 
Božje i ostalih svetih Zaštitnika, jer će se dijete gledajući 
slike zanimati za njihovo značenje. 

Čim dijete ojača, vodi ga u crkvu na nedjelje i blag¬ 
dane. Za njega će takav polazak biti pravo veselje, a ti se 
posluži tim, da mu protumačiš važnost i značenje blag¬ 
dana, te kako ćeš se vladati kod službe Božje. 

U ranom djetinjstvu treba dijete da se nauči poštovati 
i slušati svoje roditelje. Dijete je već od prirode sklono, 
da ih ljubi i štuje, ali u isto vrijeme rastu s djetetom i sklo¬ 
nosti, da bude svojeglavo, prkosno i neposlušno. Uputi ga, 
ukori ga i ne boj se kazne. Dijete mora vidjeti, da roditeljima 
nije do šale, kad štogod traže ili nalažu. Sva umiljavanja 
djeteta neka te ne odvrate od odlučnosti. Dijete ima vrlo 
dobro oko, da primijeti bilo koju slabu stranu svojih rodi¬ 
telja. Ne žacaj se tjelesnih kazna, na pr. da mu zakratiš 
jelo ili slatkiše, polazak među omiljelo društvo, a upotrebi 
prema potrebi i šibu. Ništa ne koristi kleti, proklinjati 
dijete i dignuti veliku viku, već samo djeluje vrlo štetno, 
budući da sazivaš na njega prokletstvo Božje i učiš ga su¬ 
rovosti i prostoti. Priuči dijete, da sluša iz ljubavi i pošto¬ 
vanja, a ne iz bo azni pred kaznom. Najbolje će roditelji 
odgojiti dijete za Boga, ako dijete bude moglo primijetiti, 
da njegovi roditelji hodaju zapovijedima Božjim. U kući, 
gdje se kune, gdje se opija, gdje se ne polazi na službu Bo¬ 
žju, ne vrše molitve, ne primaju sv. sakramenti, brzo će 
uginuti i ona dječja mladica, koja ima darovima Duha 
Svetoga oplođenu dušu za uspjeh i razvitak najsavršenijega 
života djeteta Božjeg. 

Varali bi se roditelji, ako bi mislili, da je dužnost od¬ 
goja za njih prestala onaj čas, kad su dijete dali u školu. 
Ako roditeljska kuća ne surađuje u odgoju sa školom, sama 
će škola slabo koristiti. U najboljem slučaju napunit će 
djetetu glavu sa znanjem, a ostavit će mu srce prazno. Do- 

bro pripazi, da se dijete priuči učenju i izrađivanju svojih 
zadaća; neka mu drugi ne izrađuje, jer će upasti u lijenost 
i lagodnost. 

Gledaj, kakvo ti je društvo izabralo dijete, jer će sav tvoj 
napor biti uzaludan, ako upadne među društvo, koje kune, 
krade, izbjegava školu, besramno govori itd. Olakšaj vjero¬ 
učitelju njegovo teško zvanje, pa nadgledaj dijete, da li 
ide u crkvu, vodi ga na sv. ispovijed i pričest, te ga priučavaj 
na dnevne zajedničke molitve, na istinitost, na ljubav 
prama bližnjemu i odgajaj u njemu sramežljivost, budnu 
čuvaricu najosjetljivije kreposti čistoće. 

1 iza dovršene škole neka se roditelji mnogo bave sa 
svojom djecom, jer iza svršene osnovne škole zalaze sinovi 
i kćeri u najvažnije i najopasnije mladenačko doba. Treba ih 
dobro uposliti u kućnom i gospodarskom poslu ili povjeriti 
dobrom majstoru za pouku u zanatu. Zabrani im čitanje 
zlih knjiga i novina, polazak plesova i krčma, a preporuči 
im upis u vjerska i kršćanska prosvjetna društva. Bdij nad 
svakim njihovim korakom i preporuči ih zaštiti Božjoj 
svojom molitvom, kao što je činio rano zorom svaki dan 
bogati i pobožni Job. 

Ako roditelji ne mogu sami odgajati djecu, dužni su ih 
povjeriti drugim osobama ili zavodima, koji se bave kršćan¬ 
skim odgojem djece. U slučaju, da roditelji umru, sva duž¬ 
nost odgoja pada na njihove skrbnike (tutore), koje postavi 
sudska vlast. 

U JAVNOM ŽIVOTU 


OPĆINA I DRŽAVA 

I najveća obitelj ne može postojati sama za sebe. Obitelji 
se združuju u općine, a općine u državu, da se postigne obilnije 
i stalnije zemaljsko blagostanje. Ta sklonost k zajedničkom 
državnom životu prirođena je ljudskoj naravi. U početku 
su se ljudi selili po širokoj i nenapučenoj zemlji, od kraja 
do kraja, dok nijesu našli krajeve, koji su im prijali; tu bi 
zasjeli podijeljeni po svojim bratstvima, župama i plemenima. 
Svi ti ljudi istog jezika i istih osjećaja, sačinjavali su narod, 
koji je tijekom vremena pod zajedničkim poglavarem na 
stalnom tlu stvorio svoju državu i domovinu. 

U svakoj, pa i najmanjoj i najjednostavnijoj državi 
ne mogu svi biti jednaki, kao što nijesu ni svi ljudi jednaki 
po svojoj naravi, niti su svi prsti na ruci jednaki. Neke je 
zapala dužnost da upravljaju, a neke da slušaju. Stoga je 
svaka država tako uređena, da ima u njoj poglavara i pod¬ 
ložnika. Vlast državnih poglavara osniva se na volji Bo¬ 
žjoj, jer je Stvoritelj ucijepio u ljudsku dušu neodoljivu 
potrebu, da živi u najsavršenijoj zemaljskoj zajednici. Ta 
zajednica ne može opstojati bez reda i vlasti. Sv. Pavao 
odlučno uči, da je državna vlast od Boga : „Svaka duša neka 
se pokorava vlastima, koje vladaju, jer nema vlasti, da nije 
od Boga.” (Rim. 13, 1.) Pa i Krist Gospodin reče Pilatu: 
„Ne bi ti imao nikakve vlasti nada mnom, kad ti ne bi 
bilo dano odozgo.” (Iv. 19, 11.) Iz toga slijedi, da nije 
država jedini izvor sveukupnih ljudskih prava i dužno¬ 
sti. Prema tome nije ona isključivi sudija naših čina, tako 
isto nije sve, što država zapovijeda, dobro, a što zabranjuje, 
nije uvijek zlo. Božja i naravska ljudska prava nema prava 
ni jedna državna vlast da povrijedi. Ovdje vrijedi pravilo 
iz Sv. Pisma: „Većma se treba Bogu pokoravati nego 
ljudima.” (Dj. Ap. 5, 29.) 

Stvoritelj nije državnu vlast vezao na stalni državni 
oblik. U tome su ljudi posve slobodni, pa se mogu odlučiti 
za republikanski ili monarhijski oblik vlade. U republici 
(kao na pr.: Sjedinjene Američke Države, Francuska, Čeho- 

slovačka) bira narod na stalan broj godina predsjednika, 
a u monarhiji ili kraljevini (Jugoslavija, Engleska, Italija) 
vlada kralj, koga redovito nasljeđuje njegov najstariji sin. 

Sav uređaj državne vlasti mora težiti za tim, da donese 
što više koristi državnoj, domovinskoj zajednici, a po tomu 
i svakom članu. Iz tog uvjerenja rađa se u svakom podlož¬ 
niku ljubav prema domovini, ma da mu je možda domovina 
malena brojem stanovništva ili opsegom : „Domovina kakva 
bila, rođenom je sinu mila.” 

Dužnost je državne vlasti, da se svojski brine za zemalj¬ 
sku sreću i napredak svojih podložnika. Vlast će zaštititi 
građane mudrim zakonima, dobrom i nepodmitljivom 
upravom i sudstvom bez razlike na stalež, vjeru ili stranačku 
pripadnost. Pred zakonom bit će jednako zaštićena svačija 
osoba, sloboda, vlasništvo, čast i vjera. Dužnost je države, 
da se naročito brine, da dobrim zakonodavstvom unapredi 
narodno gospodarstvo, poljodjelstvo, obrte, industriju i tr¬ 
govinu. Također treba da diže raznovrsne škole za nao¬ 
brazbu svojih podanika. 

Krepost i ćudoredne vrline su najdragocjenije duhovno 
dobro i najčvršća podloga državi i državnom životu. Badava 
sva vanjska sila i vanjski nadzor, ako nijesu srce i duša 
građana odgojeni za poštivanje vlasti i vršenje zakona. 
Svaki se zakon dade izigrati, ako nije njegova vrijednost 
doprla do savjesti. Znamo iz povijesti, da je onim časom 
počela propadati država, kad je nestalo kreposti i ćudoređa. 
Kad činovništvo postane podmitljivo, kad prestane sve¬ 
tost i nerazrešivost braka, kad vojska i časništvo prestanu 
držati zadanu riječ i prisegu, onda se državna kola počinju 
valjati nizbrdo, dok se ne razbiju i države nestane. A naj¬ 
bolja podloga, iz koje niču vrline, na kojima se osniva dru¬ 
štveni i državni život (poslušnost, vjernost, pravednost, ne¬ 
sebičnost i t. d.), to je kršćanska vjera. Zato spada među 
prve zadaće suvremene države, da štiti vjeru i potpomaže 
svim silama njezine ustanove, koje idu za tim, da šire ćudo- 
rednost među narodom. 

Da je državna vlast u svom djelovanju za javno dobro 
dužna svratiti osobitu pažnju vjeri, razlog je i to, što i 
država, kao i svaki pojedinac, ima Bogu zahvaliti za svoj 
život i opstanak. Ta će se zahvala najbolje očitovati u iz¬ 
davanju i podržavanju zakona, koji će biti slika pravde 
Boga Trojedinoga. 

GRAĐANSKE DUŽNOSTI 

Dužnostima države prema podanicima odgovaraju 
dužnosti podanika prema državi. Neke su propisane već 
po naravskom pravu, a neke izričitim državnim zakonima, 
te vežu u savjesti. 

Podanik poštuje i sluša državnu vlast u svemu, što se 
ne protivi božanskom i naravskom pravu. Sv. Pismo kaže: 
„Svaka duša neka se pokorava vlastima, koje vladaju... 
ne iz straha pred kaznom, nego radi savjesti.” (Rimlj. 13, 
1. 5.) Kršćanski posluh bit će naročito udešen prema vr¬ 
hovnom svjetovnom poglavaru, koji je po Božjoj odredbi 
(„po milosti Božjoj”) postavljen, da štiti pravo. Crkva od¬ 
ređuje molitve za pravedno vladanje i život vladara. 

Traži li zakon, da podanik čini, što je nepravedno i 
grešno, podanik ne može vršiti taj zakon. Ako je zakon ta¬ 
kav, da podložnik trpi nepravdu, kršćanin će trpjeti nepravdu, 
ali će se i boriti svim dopuštenim sredstvima (novinska borba, 
borba u parlamentu, intervencija kod vrhovnog državnog 
glavara, obilaženje zakona), da se takav zakon makne. 
Crkveni pisac Tertulijan kaže, da su se prvi kršćani molili 
Bogu za careve, koji su ih svaki dan progonili, i da su svaki 
dan prinosili sv. Misu za istog onog cara, koji je svaki dan 
žrtvovao krv njihove braće. Taj je postupak uvijek bio 
uzorom za kršćanski svijet. 

Da država može izvršiti svoju zadaću staranja za opće 
i pojedinačno dobro, ima pravo da traži porez, vojnički 
rok i prisegu. Država dolazi redovito preko poreza do 
novca, bez kojeg nema života u zajednici. Porez odmjeruju 
vlasti na temelju iskazanog dohotka. Protiv nepravednog 
poreza može se žaliti nadležnoj vlasti. Svaki je podanik 
dužan platiti pravedno odmjereni porez i tako doprinijeti 
svoj primjereni dio za snašanje javnog državnog tereta. 
Kad su Židovi pitali Spasitelja: „Je li dopušteno platiti 
caru porez ?”, odgovorio im je: „Dajte caru, što je carevo.” 
(Mat. 22, 17.) Tko dugo zateže platiti porez ili laže kod od¬ 
mjere poreza ili krijumčari te jako oštećuje državne dohotke, 
biva često kažnjen globom i zatvorom. 

Za sigurnost svojih podanika i njihovih dobara od vanj¬ 
skih i nutarnjih neprijatelja treba država vojsku. Vojni 
zakoni nijesu jednaki u svim državama, niti za sve staleže. 
Svaki je obaveznik dužan odslužiti svoj vojni rok. U kraj¬ 
noj potrebi, n. pr. u ratu, obaveznik će i život položiti za 
odbranu svoje domovine. Rat je opravdan, ako neprijatelj 

navali na državu, ili kad nije moguć nijedan drugi način, 
da se obrane istinska prava. Dužnost je svima, da teže 
za općim svjetskim mirom svim dopuštenim sredstvima, 
samo da se otkloni strahovito krvoproliće rata. Rat donosi 
više štete nego koristi u vremenitim i vječnim dobrima. 

Država traži od svojih službenika (vojska i činovnici) 
prisegu ili zakletvu za vjernost u službi, a na sudu za 
istinitost iskaza. To je prisizanje dopušteno po Božjem 
i naravskom zakonu. Tko se krivo zakune, postaje krivo- 
kletnik te griješi pred Bogom i državna ga vlast progoni 
teškim kaznama (robijom). 

Gdje podanici imaju pravo birati ljude za javne službe 
(poslanike, narodne zastupnike, vijećnike, činovnike itd.), treba 
da to izvršuju što savjesnije i gledajući samo na opću ko¬ 
rist i birajući savjesne i spremne ljude. Takvo biračko pravo 
u demokratskim državama prelazi redovito u dužnost, jer 
se u svim navedenim službama radi o vjersko-ćudorednim 
pitanjima, kao što su zaštita Crkve, braka, vjeronauka u 
školi, pravedna podjela poreza. 

Svaki prema svojoj snazi treba da se brine za opće 
dobro po načelu : jedan za sve, a svi za jednoga. Razlika 
u staležu, vjeri i imutku ne smije dati povoda borbama i 
trvenju, nego plemenitoj brizi, da jedan drugom olakšamo 
zemaljski život i omogućimo stalnije spasenje duše.* 

CRKVA 

Osim države postoji na svijetu još jedna zajednica za 
ljude, koju zovemo Crkvom. U tu vjersku zajednicu ulazi 
se valjanim primanjem sakramenta sv. krsta. 

Država se brine za zemaljsko blagostanje, a Crkva 
se duhovna i vječna dobra. Dok država obuhvata samo 
dio ljudi i određeni prostor, dotle je Crkva određena za 
cijeli svijet i za sve ljude bez razlike državne ili narodne 
pripadnosti. Crkvu je osnovao neposredno sam Krist Isus, 
Sin Božji, i dao joj zadaću, da njegovu nauku čuva i naučava, 
da dijeli milost i upravlja vjernicima vodeći ih k vječnom 
spasenju. Da tu uzvišenu zadaću vjernici lakše postignu, 
Krist je odabrao u svojoj Crkvi poglavarstvo (kler), koje 
je posebnim sakramentom sv. reda ovlašteno da upravlja 
sv. Crkvom. 


* Pogledaj: Dr V. Deželić, sin: „Socijalno pitanje" str. 33-61 
(izdanje Društva sv. Jeronima). 

Svaki kršćanin dužan je u svojoj savjesti poštovati, 
slušati i ljubiti sv. Crkvu. 

Dužno poštovanje sv. Crkve ponajprije se 
očituje u tom, da se rado primaju vjerske istine, koje je 
Krist učio, i da se marljivo upotrebljava milost, koja se dijeli 
sv. sakramentima. Nadalje se poštovanje prama sv. Crkvi 
odrazuje u poštivanju crkvenog poglavarstva : pape, biskupa, 
svećenika, jer su oni djelitelji tajna Božjih i preko njih 
primaju vjernici mnogo dobročinstva. Iz zahvalnosti molit 
će se vjernici Bogu, da im dade i uzdrži mnogo dobrih sve¬ 
ćenika. Po mogućnosti oni će svojom novčanom potporom 
i pripomoći odgoju dobrih svećenika u sjemeništu. Prema 
prilikama kraja i prema potvrđenim utanačenjima dužnost 
je vjernika, da doprinose u siromašnim krajevima za uz¬ 
državanje crkvenih poglavara i da im dadu, što su im dužni 
dati, jer veli sv. Evanđelje: „Dostojan je poslenik svoje 
plate ! ”(Luk. 10, 6.) Vremenita obezbijeđcnost klera mnogo 
doprinosi, da se može posvetiti sasvim službi Božjoj i spasu 
duša. Vjernik ne će nikada ogovarati i klevetati svoga sve¬ 
ćenika, pa makar i vidio na svećeniku ljudskih slabosti, 
nego će se kloniti takvog društva, kojih članovi mrze ili pro¬ 
gone svećenstvo. 

Po izričitoj zapovijedi Kristovoj dužni su vjernici 
da slušaju crkvene poglavare. Krist im je dao 
vlast i snagu svoga božanskog ugleda, jer reče: „Tko vas 
sluša, mene sluša, i tko vas prezire, mene prezire.” (Luk. 
10, 16.) Da ne bi bilo kakve sumnje u toj teškoj zapovijedi, 
opominje sv. Pavao ovako vjernike: „Slušajte svoje pogla¬ 
vare i njima se pokoravajte, jer se oni brinu za vaše duše." 
(Hebr. 13, 17.) 

Crkveno je poglavarstvo izdalo mnogo zakona, koji 
se nalaze sabrani u zbirci crkvenog ili kanonskog prava. 
Neki zakoni vrijede za sve vjernike, neki za pojedine bisku¬ 
pije, a neki za pojedine staleže. 

Najopćenitiji zakoni uče se u katekizmu pod imenom: 
pet zapovijedi crkvenih. Crkveni zakoni osobito su dobra 
pripomoć za mlake i slabe kršćane, jer su kao ograda, koja 
ih štiti od ponora. A koriste i ostalima, jer su po Božjem 
nadahnuću tako udešeni, da olakšavaju zemaljski život 
i življenje u ljudskoj društvenoj zajednici. 

Prva zapovijed iznosi prvu zapovijed Božju o svetko¬ 
vanju blagdana. Druga zapovijed određuje način svetkova¬ 
nja zapovijedanih blagdana slušanjem sv. Mise i počinkom 

od teškog tjelesnog rada. Treća zapovijed označuje dane, 
kada ćemo naročito umrtviti svoje tijelo, da ga usposo- 
bimo, da lako čini dobro i izbjegava zlo. Četvrta zapovijed 
daje sredstvo ispovijedi i pričesti, koje ćemo upotrebljavati 
barem jednom godišnje (u uskrsno vrijeme), da se suzdržimo 
u milosti i ljubavi Božjoj. Peta zapovijed, koja govori o 
svečanom svadbovanju, upućuje nas, da se povučemo u 
sebe u dane kozrime i adventa u pokori i izbjegavamo bučne 
zabave i plesove, koji nas odvraćaju od mirnoga i sabranog 
služenja Bogu. 

Kršćanin je dužan ljubiti sv. Crkvu, jer 
mu kao najnježnija majka daje obilatom rukom sve, što 
nam je potrebno za vječnu sreću. Nikad Crkva ne ostavlja 
svoga člana na cjedilu, čim se rodi, prima ga onako slabašna 
u svoje okrilje i prevodi ga po sv. krstu u članstvo Božjeg 
kraljevstva milosti iz ropstva grijeha. Na sv. potvrdi, koju 
je dužan vjernik primiti, izakako je došao razumu u milo¬ 
sti posvećujućoj, utvrđuje ga za svog odabranog vojnika 
i pruža mu Kruh anđeoski, da ga uzdrži u milosti i prijatelj¬ 
stvu Božjem, a ako ih je izgubio, vraća mu ih u sv. pokori 
(ispovijedi). Crkva blagosilja vjerničke ženidbene veze, 
da obiluju djecom i srećom. Na samrtnom času daje bolesniku 
najbolju sv. poputbinu i sv. pomast za teško putovanje u 
vječnost i važne časove samrti. Pa kad su možda umrlog 
vjernika već i rođaci zaboravili, Crkva ga se sjeća još uvijek 
i svakim danom u svojim molitvama u sv. Misi. 

Za podržavanje vrhunaravnog poretka milosti među 
vjernicima postavljen je sakramenat sv. reda, koji se podje¬ 
ljuje muškarcima, koji se umom i srcem pripravljaju (klerici- 
bogoslovi) za primanje sv. reda. Taj sakramenat se prima 
postepeno ; najprije se prime četiri niža stupnja: ključar, 
zaklinjač, čitač i svjećonoša, a zatim četiri viša stupnja: 
pod-dakonat, đakonat, svećeničko i biskupsko dostojanstvo. 

Ali se sv. Crkva kao dobra majka od početka uvijek 
brinula i za vremenita dobra svojih članova i čitavog ljud¬ 
skog roda, da nam olakša boravak u dolini suza. Svojom 
božanskom naukom tako je prosvijetlila čovječji duh, da je 
ljudski um silnim zamahom došao do sve ljepše i savršenije 
spoznaje vječne Istine, stvorio umjetnička djela tako lijepa 
i savršena, koja ne će nikad izgubiti svoju vrijednost i kra- 
sotu. U nauci Crkve smiruje se duh učenjaka i duh jedno¬ 
stavnog čovjeka. 

Svojom ćudorednom naukom digla je Crkva ljude iz 
ponora, kamo ih je strovalilo poganstvo. Ljudskoj težnji 

dala je ona najuzvišeniji cilj — proslava Božja ; opskrbila 
ju je najsnažnijom pokretnom snagom — ljubav k Bogu ; 
hrani je u borbi za pobjedom dobra na sakramentalnima 
vrelima jakosti, koji niču iz njezinog plodnog krila. Mi smo 
tako okruženi njezinim dnevnim dobročinstvima, da jedva 
primjećujemo važnost tog djelovanja Crkve, ali tim jasnije 
možemo prepoznati njezinu plodnost i neumrlost u usre¬ 
ćivanju ljudi kod širenja Crkve među poganima. Odužimo 
se Crkvi za iskazanu ljubav time, da je baš potpomognemo 
u misionarskom radu molitvom i novčanim doprinosima 1 

Koliku je sreću donijela Crkva čovječanstvu, kad je 
radu vratila čast, jer je bila prije sramota raditi težački po¬ 
sao ! Ili kad joj je malo pomalo pošlo za rukom, da dokine 
ropstvo ! Tko je postavio obitelj na najčvršće temelje sreće 
i blagostanja, ako ne Crkva, te je i danas upravo ljubomorno 
čuva i pazi kao zjenicu svoga oka ? Tko je najbolje osigurao 
brigu za djecu, siromahe, za bolesne i iznemogle ili ljudski 
imetak, život i čast, ako ne Crkva svojim bolnicama i od- 
gojilištima te plemenitim zakonima ? Ako se i suvremena 
država trudi, da svojim zakonodavstvom na tom polju 
što više uradi, lako joj je sada u tom pogledu stvoriti i naj¬ 
korisnija djela, jer vidi pred sobom prekrasan primjer Cr¬ 
kve i nehotice stoji u svom zakonodavstvu pod utjecajem 
božanskih i ljudskih zakona Crkve. 

Crkva i država su dvije samostalne 
i neovisne vlasti, jer svaka od njih ima svoj zasebni 
cilj i zasebna sredstva, nužna za postignuće cilja. I cilj 
Crkve kao cilj države jest služiti i koristiti čovječanstvu. 
Stoga će Crkva i država mirno živjeti jedno uz drugo i prija¬ 
teljski jedan sa drugim raditi na korist ljudskog roda i slavu 
Božju. Država treba Crkvu, da građane odgoji ćudoredno, 
da budu savjesni, pošteni, pravedni i puni ljubavi prema 
bližnjemu. Crkva treba pomoć u zaštitu države kod dijelje¬ 
nja vjerske pouke u školama i u vojsci, za izobrazbu i vre¬ 
menitu pomoć dušobrižnika. Takva blagotvorna veza 
između Crkve i države javlja se odmah, čim se Crkva slo¬ 
bodna pomolila na svijetu iza Konstantinova proglasa, 
te se utvrđuje mudrim zakonima Karla Velikog. U našim 
hrvatskim krajevima vladao je najljepši sklad među Crkvom 
i državom za doba vladara narodne krvi. Kasnije su neki 
pokušali da prekinu tu vezu. Svaki takav pokušaj škodio je 
Crkvi, a još više državi; i zato ga valja osuditi i pobijati. 
Nasilno je prekinuta veza između Crkve i države utjecajem 


6 * 

slobodnih zidara u Francuskoj, Portugalu i Meksiku.* 
Mirnim putem odvojena je Crkva od države u Sjevero- 
američkim Državama već kod njihova postanja, što je 
katoličkoj Crkvi donijelo ravnopravnost pred zakonom 
sa protestantima. U Italiji i Austriji katolička je Crkva 
državna vjera. U Jugoslaviji je katolička Crkva po ustavu 
priznata i ravnopravna ostalima vjeroispovijestima. 

školsko je pitanje redovito ona točka, gdje nepozvani 
stanu mutiti skladni odnošaj između crkvene i državne vla¬ 
sti, jer su obje vlasti baš u pitanju svog podmlatka najviše 
zabrinute. Ako bacimo letimični pogled na razvoj školstva, 
primijetit ćemo odmah, da su se u pogansko doba mogli 
školovati samo bogataši i velikaši. Crkva je proglasila, da 
su svi ljudi pred Bogom jednaki i primala u pripravi za 
krst i vjersku pouku (katekumenat) sve ljude željne sv. 
krsta bez razlike roda i imetka. Iz tih katekumenata 
razvile su se župske i kaptolske škole. Kad su se podigli sa¬ 
mostani, otvorile su se i samostanske škole, u kojima su se 
školovala za sva zvanja najviše djeca seljačkoga roda. Kad 
su Hrvati primili sv. krst, doveo je Ivan Ravenjanin mnogo 
svećenika u naše krajeve, koji su bili prvi učitelji. Tako su 
radili i braća sv. Ćiril i Metodije. Iza veličanstvenih križar¬ 
skih vojna počeli su i gradovi uz pomoć Crkve da podižu 
vlastite škole, ponajviše visoke škole (sveučilišta), na kojima 
su svećenici bili glavni profesori. Naše najstarije i prve 
gimnazije u Lepoglavi, na Rijeci, Zagrebu, Požegi, Varaž¬ 
dinu, Osijeku, u Travniku osnovala je Crkva. Uz male 
promjene ostalo je sve tako do XVIII. i XIX. stoljeća, 
kada je država stala preuzimati škole u svoje ruke i uvela 
obavezno pohađanje škole. 

Kod nas je bio dosada zakoniti običaj, da učenici i 
učitelji budu iste vjere radi boljeg i jedinstvenijeg odgoja. 
Nauk vjere redovito su obučavali svećenici, a katkada i 
svjetovnjaci, ali samo uz izričitu dozvolu crkvenog pogla¬ 
vara. Crkva ima još i sada svojih škola (oshovne, zanat¬ 
ske, gimnazije, preparandije i sveučilišta), u koje je redo¬ 
vito slobodan ulaz svim đacima bez razlike vjere. Neki teže 
i za tim, da se Crkvi oduzme vlast osnivati takve škole, 


* Porazno djelovanje slobodnih zidara (masonerije), crtaju 
brošure: „Što je masonerija" i „Razvitak naše masonerije". Iz¬ 
dala ih je Modema Socijalna Knjižnica (MOSK)-Zagreb. Ukratko 
je protukršćansko djelovanje slobodnih zidara prikazano i u knji¬ 
žici „Kuda srlja čovječanstvo", koju je napisao dr Stjepan Bak- 
šič u nizu Jeronimskih brošura po dinar. 

a iz državnih škola da se izbaci nauk vjere i uvede nauk o 
građanskim vrlinama. S takvom školom ne mogu kršćanski 
roditelji nikad biti zadovoljni i svaka navala na prava 
Crkve rađa nemilim trzavicama i sve većim razdorom u 
narodu.* 

Pravo Crkve u osnivanju škola osniva se nesamo na 
povijesti prošlosti školstva, nego i na riječima njezinog 
utemeljitelja Isusa Krista : „ Idite i naučavajte sve narode.” 
U tim riječima osobito je uključeno isključivo pravo Cr¬ 
kve na poduku u vjeri kao i pravo da traži, da se u drugim 
predmetima ne daju djeci prividna nauka, koje su protivne 
njezinim vjerskim istinama. 

Država ima pravo, da uvede obvezatni polazak škola 
i da traži određenu količinu znanja od svojih podanika. 
Jer sa neznalicama i nepismenjacima muči država i dru¬ 
štvo tešku muku. Da li će se to znanje postići na državnim 
ili nedržavnim školama, slobodnoj će državi biti to svejedno. 
Ali zato ima država pravo da pregledava rad na nedržav¬ 
nim školama u pogledu gradiva, discipline (stege) i zdravlja. 

Šalji marljivo svoje djecu u školu. Ako možeš, pošalji 
ih na srednje i stručne škole te naročito pripazi, da njihov 
vjerski odgoj bude pravilan i potpun. Preporuči ih učitelju 
vjere, a ako ih školaš daleko od svoje obitelji, smjesti ih 
u katolički odgojni zavod ili dobru kršćansku obitelj. A 
sam teži za daljnjom naobrazbom iz dobrih knjiga, da budeš 
spreman sin ili kći svoje sv. Crkve i svoga naroda. 

VREMENITA DOBRA 

Vremenita dobra ili zemaljsko blago treba također 
da čovjeku služi, da postigne vječno spasenje. Zato mu je 
Gospodin dao svu zemlju i sve, što je na njoj: „Napunite 
zemlju i vladajte njom.” (1. Mojs. 1, 28.) Iako je čovjek 
vlasnik zemaljskih dobara, ipak sve uživa samo kao dar 
dobrog Boga, za koji će svaki pojedinac položiti račun 
na sudnji dan. Potrebno je stoga, da čovjek u stjecanju i 
upravljanju vremenitim dobrima ne izgubi svog konačnog 
određenja. A prijeti baš opasnost i onima, koji obiluju ze¬ 
maljskim dobrima, kao i onima, koji oskudijevaju, da pri 
tim vremenitim brigama izgube s vida svrhunaravski cilj 
svog života. Takvima je Spasitelj doviknuo: „Ne brinite 
se za svoj život, što ćete jesti, ni za tijelo svoje, u što ćete 
se obući. Ištite dakle najprije kraljevstvo Božje i pravdu 

* Pogledaj: Dr V. Deželić, sin: „Socijalno pitanje" str. 29. 

njegovu, a sve ovo će vam se dodati.” (Mat. 6, 25. 33.) A 
što koristi čovjeku, da zaposjedne i učije čitav svijet, ako 
svojoj duši naudi, jer ćemo na drugi svijet ionako doći 
praznih ruku, kao što smo se siromašni rodili ? 

Božji zakon ne brani, da pravednim načinom težimo 
za bogatstvom i imetkom, jer i bogat čovjek može mnogo 
dobra učiniti na slavu Božju. Ali Spasitelj upozorava apo¬ 
stole iza razgovora sa bogatim mladićem, da se čuvaju 
priljubiti se i vezati se uz bogatstvo, jer će takvi teško spa¬ 
siti dušu. (Mat. 19, 23, 24.) Najbolje je za čovjeka, ako 
nije bogat ni siromah, nego da ima ono, što je potrebno 
za život. Za tim je težio Salamon u svojoj velikoj slavi i 
bogatstvu: „Siromaštva ni bogatstva ne daj mi; daj mi samo, 
što je potrebno za život.” (Priče Sal. 30, 7.) 

Crkva je u svim prilikama svojim ćudorednim uplivom 
na zakonodavstvo i svojom javnom i posebnom dobrotvor- 
nošću (karitativni rad) pobijala nezasitnost bogataša i 
olakšavala življenje sirotinji. U zadnje vrijeme oteščan je 
život radničkom staležu, koji je uslijed naglog razvitka 
industrije pao pod gospodarsku i duhovnu ovisnost od svog 
gospodara. Došlo je do toga, da se radnik ne smatra čo¬ 
vjekom i bratom pred Bogom nego radnim strojem, koji 
valja izrabiti do zadnjih sila. Njegova je plaća jedva tolika, 
da može iz dana u dan prehraniti sebe ili svoju obitelj, ali 
ne može da stavi što na stranu za slučaj bolesti i nemoćne 
starosti. Uz tjelesnu bijedu srasla je i duševna ; osiromašeni 
i ogorčeni radnik zanemaruje službu Božju i sakramente 
te se lako podaje bludu i pijanstvu. 

Osobito su digli svoj glas za pravdu Božju radnom na¬ 
rodu pape Leon XIII., Pijo XI., biskup Ketteler i svećenik 
dr Ivan Krek. Vrhovno je kršćansko i naravsko pravo: 
svakomu svoje! Poslodavci neka obuzdaju svoju lakomost 
i samoživost, te neka ne izrabljuju i prenapinju radnu snagu 
čovjeka. Mora se dokinuti noćni rad mladeži i žena, uvesti 
odmor u podne i nedjeljni počinak. Vrijeme rada ne će biti 
za sve vrste rada jednako dugo; osamsatni rad bit će kao 
mjerilo. Plaća neka bude dostojna čovjeka i neka mu omo¬ 
gući, da provodi obiteljski jednostavni, ali ne oskudni ži¬ 
vot. Crkva se poziva na Sv. Pismo i naziva oduzimanje i 
skraćivanje zaslužene plaće u nebo vapijućim grijehom: 
„Evo uskraćena plaća radniku viče k Bogu.” (Jak. 5, 4.) 

Ali kršćanska pravednost traži i od radnika, da savje¬ 
sno vrši svoj posao i da ne pretjeruje u svojim zahtjevima. 
Naročito je grešno stupati ili siliti druge, da stupe u organi- 

zacije, kojih se vjerska i nećudoredna načela protive kr¬ 
šćanstvu, te nepotrebno obustavljati rad (štrajk), jer time 
ponajviše štetuje radnik sam sebi, a dovodi u opasnost 
red i poredak u društvu i državi. Radnik neka štedi bijele 
novce za crne dane i neka provodi uredan obiteljski život. 
Kod nas ima radnička kršćanska strukovna organizacija 
Radnički Strukovni Savez u Zagrebu, koja izdaje i svoje 
glasilo „Socijalna Pravda”. 

Kršćanska dobrotvornost osniva se na 
riječima božanskog Spasitelja: „Siromahe ćete imati uvijek 
među vama,” (Mat. 26, 11.) i na zapovijedi o ljubavi bliž¬ 
njega, koja je sastavni dio te ljubavi prema bližnjemu. 
Svi, koji mogu, dužni su sudjelovati u kršćanskoj dobro- 
tvornosti, jer će inače biti isključeni iz kraljevstva Božjeg: 
„Bio sam gladan i niste me nahranili... što ste učinili 
najmanjem od moje braće, kao da ste meni učinili,” veli 
Krist. (Mat. 25, 42.) Kad bi se svi zauzimali po mogućnosti 
za bijednike i nevoljnike, brzo bi se riješio veliki dio t. zv. 
socijalnog pitanja. Kršćanska dobrotvornost zalaže se osobito 
za siročad, za napuštenu i ugroženu mladež, za siromahe, 
bolesnike i svakovrsne nevoljnike. Upravo je čudesno dje¬ 
lovanje, što ga u tom smjeru vrši Crkva preko svojih svetaca 
i redova.* 

0 zahtjev pravednosti lako se griješi, ako pravedno 
ne isplatiš izvršeni posao, ili ako ne vršiš savjesno svoju 
radnu dužnost. 

0 djelotvornu ljubav prema bližnjemu ogrešuje se svatko, 
koji ne pomaže onoliko, koliko može, bližnjega u nevolji, 
ili sam prima bez ozbiljne potrebe pomoć i tako otima pri¬ 
pomoć, koja je daleko potrebnija drugome. Treba se čuvati 
lijenosti i marljivo raditi, pa će biti manje bijede u svijetu. 
Mnogi se boje rada i izbjegavaju ga te padaju ua tuda leđa 
i brigu. 

Štedljivost je osobito potrebna krepost, jer čuva 
čovjeka, da mu nikad ne ponestane potrebitog blaga. Oso¬ 
bito su dužni štedjeti otac i majka: „Tko prezire sitnice,” 
veli Sv. Pismo, „pomalo propada.” (Crkv. 19, 1.) 

Štedljivost ne smije preći u škrtost, jer škrtac veže srce 
uz prolazno blago takvom silom, da radije trpi oskudicu 
i bijedu u potrebnim stvarima, nego da utroši novac svoj. 

Dopušteno je i preporučuju se primjereni izdaci za 
daljnju naobrazbu, za dobro knjige, časopise i novine te 

* Pročitaj: „Obrana vjere”, poglavlje o životnoj snazi kato¬ 
ličke Crkve, str. 101. Izdanje Društva sv. Jeronima. 



ulaganje novca u kršćanske novčane zavode za izvanredne 
potrebe. Škrtost se najbolje pobija podatljivošću sirotama, 
dobrotvornim zavodiima i uredbama korisnim ljudskom 
društvu.* Darovnicom ili propisno sastavljenom oporukom 
(vlastiti potpis ili pred dva svjedoka) predaje se imetak 
nasljednicima. Kod oporučenja neka se pravedno postupa 
prema krvnim srodnicima, ali neka se ne zaboravi pomoći 
crkvene i narodne zadužbine. 

PRIVATNO VLASNIŠTVO 

Oduvijek su ljudi bili nejednaki u posjedovanju vreme¬ 
nitih dobara. Netko ima više, a netko manje ; jedni su bogati, 
da imaju obilje svega, a drugi oskudijevaju ili moraju te¬ 
škim radom da steknu, što je za dnevni život potrebno. 
Naravno, da se kod ovih zadnjih porodila želja, da bi bilo 
bolje, ako bi se novac i zemlja podijelila u jednake dijelove 
na sve ljude. Cim bi nestalo privatnog vlasništva, nestalo 
bi nevolje i nesreće na svijetu, umuju i zaključuju takvi. 

Kršćanska nauka uči, da čovjek može i treba da ima 
svoju zasebnu imovinu t. j. privatno vlasništvo. Da može 
čovjek živjeti, potrebno mu je odijelo, hrana i stan. Ako bi 
mu tko drugi mogao bez povrede pravde uzeti bilo koju 
od tih triju stvari, onemogućio bi mu življenje. Zato odijelo, 
hrana i stan mora biti privatna svojina svakog čovjeka, 
da ih može upotrebiti, kako treba. 

Lijepo razlaže dr Deželić u svom već spomenutom dje¬ 
lu :** „Čovjek i po svojoj prirodi želi da nešto ima kao svoje 
i u tu će s v o j i n u drage volje ulagati mnogo rada i brige, 
i tom će se još radovati. Čovjek se razlikuje od životinje 
i u tome, što misli na budućnost, pa želi, da neka dobra 
budu trajno njegova i njegove porodice." Smisao za svojinom 
javlja se kod djece već u ranoj dobi: svako brzo pokazuje, 
da pozna riječ „moj”. Ta težnja za ličnom svojinom raste 
sa sviješću djeteta i ne da se uništiti, sve dok se ljudski 
rod iz osnova ne izmijeni. 

Vrhovni crkveni poglavari pape Leon XIII. i Pijo XI. 
u svojim pismima katoličkom svijetu zauzeli su se za pravo 
razumnoga privatnoga vlasništva.*** 

• Kako crkva upotrebljava svoj imetak, pročitaj: „Obrana 
vjere", str. 97. 

•* Dr V. Deželić: „Socijalno pitanje." Izdanje Sv. Jeronima 
god. 1926. 

*** Vidi knjižicu „Za obnovu socijalnog poretka", izdanje 
MOSK-Zagreb. 

Čovjek nije sam na svijetu, jer bi sam propao prema 
onoj narodnoj: „Sam čovjek gotov đavao”, ili „Od jedne 
pčele nema meda”. Priroda, vođena Božjim zakonima, 
dala mu je u pomoć osim razuma još i d r u š t v o. Svi su 
ljudi uvijek živjeli, žive i živjet će u skupu, zajednici, dru¬ 
štvu. Bez društva, gdje jedan drugomu pomaže, ne bi čovjek 
mogao zadovoljiti potreba svoga života. Narod kaže: „Drvo 
se o drvo naslanja, a čovjek o čovjeka.” 

Uslijed sklonosti ljudske naravi prama zajedničkom 
životu nije pravo privatnog vlasništva neograničeno pravo, 
koje isključuje svako drugo pravo. Privatno vlasništvo ome¬ 
đeno je potrebama zajedničkoga života. Duhovna dobra: 
sloboda, pravednost i ljubav moraju biti pristupačna sva¬ 
kom razumnom biću, a i vremenita dobra kao: 
voda, more, šume, pašnjaci i t. d. bit će pristupačni svakome, 
koji ih treba, i ako radi poretka upravlja s njima viša vlast 
(kolektivna dobra). Državna je vlast prva pozvana da štiti 
pravo privatne svojine, ali je jednako dužna da budno pazi, 
da se privatnom svojinom ne nanosi šteta općem blagosta¬ 
nju. Poštujući prirodne i Božje zakone država će mudrim 
zakonima učiniti, da vlasništvo koristi cjelini. Ipak je jasno, 
da državi nije slobodno, da tu službu obavlja po miloj volji. 
Uvijek treba da ostane netaknuto prirodno pravo privatnoga 
posjeda i oporučnog prenošenja imovine. Dovodeći u sklad 
vlasništvo sa potrebama općeg dobra nije država neprijate- 
ljica nego prijateljica privatnim gospodarima. Tim svojim 
zahvatom u privatno pravo vlasništva, država se snažno 
opire, da iz privatnog posjedovanja imovine ne nastanu 
nesnosne poteškoće ili čak prava pogibelj. Pravna država 
ne ukida, nego štiti privatnu imovinu, a privatna vlasni¬ 
štva ne slabi nego jača. 

„Društvo (država) mora tako opteretiti svoje članstvo 
društvenim teretima i tako dijeliti društvena dobra, da omo¬ 
gući, koliko je moguće, svima pojednako blagostanje. U 
uređenom društvu ne smije biti društvene bijede i siromaštine. 
Ako dakle koji stalež suviše pati, mora mu društvo više po¬ 
magati t. j. umanjiti terete, a povećati pomoć. Ako se rekne: 
neka svako nosi podjednako terete, to uistinu svatko nosi 
tek onda jednaki teret kao breme, ako ga nosi jednako 
s obzirom na svoju snagu ; to jest: tko je jači (zdraviji, 
umniji, bogatiji), više, a tko je slabiji, manje. Ako se veli : 
neka se svakome dade jednako, to će reći: tko je potrebniji, 
treba ga više pomagati,” lijepo razlaže slovenski učenjak 

dr A. Ušeničnik. Kad društvo (država) pomaže slabije 
staleže, nije to čin milostinje, nego dužne pravednosti. 

Rad nije jedino vrelo vrijednosti i imutka, ali bi tre¬ 
balo nastojati, da postane glavni izvor stjecanja imovine. 
Svatko dobro znade, da nikada nijedan narod nije iz nesta¬ 
šice i siromaštva dosegao bolji i viši položaj, osim ako je 
uložio silan rad svih svojih članova, jednako onih, koji 
kod rada zapovijedaju, kao i onih, koji zapovijedi izvršuju. 
Dakako da Stvoritelj svijeta nije u svojoj dobroti dao 
čovječanstvu naravno bogatstvo i sredstva t. j. pomoć i 
snagu naravi, bili bi i najveći napori ljudskog rada uzaludni 
i beskorisni. 

Uslijed protuvjerskog i protucrkvenog duha mudraca 
iz XV111. stoljeća zagospodovalo je gospodarskim svijetom 
slobodnjaštvo (liberalizam) i proglasilo je vrhovnim pravi¬ 
lom stjecanja slobodu sebičnosti. Iz sebičnosti 
razvilo se najgadnije zlo današnjosti: požuda za novcem, 
kapitalom t. j. kapitalizam. S kapitalizmom nadošla 
je ruku o ruku silovitost, nasilje, želja za neograničenom 
vlašću (imperij) — imperijalizam. Veliki kapitalisti 
nastoje, da sve izvore obogaćivanja zgrabe u svoje ruke i 
da ujedine (monopol) njihovo iskorišćivanje uklonivši tak¬ 
mace. Onda po volji određuju cijenu robi. Da bolje okuju 
rod ljudski u svoju vlast, kapitalisti sklapaju ogromne 
saveze, koji se zovu koncern, kartel ili trust. Uslijed takve 
kapitalističke povezanosti tri četvrtine svih radnika, tvor¬ 
nica, željeznica, rudokopa i željeznica na svijetu pripadaju 
jednom malomu broju ogromnih kartela. Štogod je proiz¬ 
vedeno, sve dospjele plodove rada i kapitala kapitalizam 
je prisvojio sebi, a radniku je ostavio jedva toliko, koliko 
mu je trebalo, da se okrijepi i prikupi snage.* Kapitalizam 
je tvrdio, da po nekom nesavladljivom naravnom zakonu 
sav zgrnuti dobitak pripada imućnicima i da su po istom 
zakonu radnici predani kao plijen vječnoj nestašici ili pri¬ 
vezani na veoma bijedan život (proletarijat). Tom naukom 
stvoren je jaz i borba među staležima t. zv. klasna borba. 

Rad i kapital upućeni su jedan na 
drugoga: nijedno ne može bez drugoga ništa izvršiti, 
jer ne može postojati kapital bez rada niti rad bez kapitala. 
Zbog toga je sasvim krivo pripisivati sav dobitak samom 
kapitalu. Jednako je zamamno, ali izmišljena zabluda, 


* Vidi opširnije: Dr B. Perović, Kapitalizam, izdao MOSK, 
pa dr Deželić, Socijalno pitanje, izdalo Društvo sv. Jeronima. 

da sav dobitak pripada radniku oduzevši jedino trošak 
i gubitak kapitala. Svakome treba dati njegov dio dobara, 
tako da se razdioba stvorenih dobara vrši u skladu sa pro¬ 
pisima općeg dobra, odnosno socijalne pravednosti. 

Borba klasa mora prestati i svaki se građanin mora 
trsiti, da bi se odstranio razdor među suprotnim staležima, 
a razbudio i podigao složni rad svih korporacija. 
Ova riječ znači, da se radnici i gospodari ili bolje pripadnici 
istog obrta, istoga zvanja organiziraju u posebne socijalne 
organizacije. Ljudsko društvo bilo bi onda kao živo tijelo 
sastavljeno iz tih nižih dijelova. Na taj način uredilo bi se 
narodno gospodarstvo u budućnosti, da služi na zajedničku 
korist svih slojeva i staleža. Osnovni zakoni tih korporacija 
bila bi socijalna pravda i socijalna ljubav i oni bi porušili 
razularenu slobodnu konkurenciju kapitala i današnju 
samovlast banaka i kartela. 

Socijalizam i komunizam niječu pravo 
na privatno vlasništvo. Dok socijalisti prenose pravo vla¬ 
sništva na državu, komunisti hoće da je sve vlasništvo sve¬ 
opće ljudske zajednice (komuna). Jedna i druga struja 
imaju zajedničkog oca u Židovu Karlu Marksu (god. 1866.), 
uspiruju mržnju među staležima i žele klasnom borbom 
dovesti proletarijat do vlasti (diktatura proletarijata). 
Zabacuju vjeru u javnom i privatnom životu i u prekogrobni 
život; čovjek im je savršenija životinja i proizvod svoga 
okoliša i gospodarskog stanja (povjesni materijalizam). 
Svi komunisti i socijaliste imadu isti konačni cilj, ali se 
razlikuju u sredstvima i načinu rada. Oni, koji se drže strogo 
svoga učitelja Marksa te hoće svijet obnoviti nasilnom 
revolucijom (prevratom), zovu se revolucionarni komunisti 
(marksisti, boljševici) i članovi su t. zv. Treće (moskovske) 
internacionale, kojoj je bio glava Lenjin, a sada je 
Staljin. Socijalisti misle, da do gospodstva proletarijata 
treba ići polagano radom u saboru, socijalnim zakonodav¬ 
stvom i reformama sadanjeg stanja. Oni sačinjavaju t. zv. 
Drugu internacionalu. Socijalisti malo pomalo zalaze 
kao jednokrvna braća u tabor komunista. Obje struje po¬ 
kazuju neobično veliki broj Židova među svojim vođama. 
Dakako da ti ne oskudijevaju u ničemu. Tamo, gdje su do¬ 
šli na vlast, uveli su najgoru strahovladu, militarizam, uki¬ 
nuli pravo glasa, borbu za koru kruha, poništenje narodnog 
osjećaja i povijesti. Ćudoređe je palo, radnicima dadoše 
puške u ruke, krađe i utaje na dnevnom su redu, samouboj¬ 
stvo u svim slojevima hara kao kuga, a nikome, osim iza- 

branim vlastodršcima, nije bolje. Nevidljiv gospodar — 
kapitalizam — zaulario je i sve socijalističke i komunističke 
ustanove i ne da im dahnuti. Socijalizam i komunizam 
su nemoćni, da se riješe njegovih okova, jer zabacuju istin¬ 
sku pravdu i iskrenu ljubav; to su jedine sile, koje ruše 
kapitalizam, a tih nemaju radnički pokreti, kojima je du¬ 
hovni otac Karlo Marks.* 

NEPRAVEDNO STJECANJE PRIVATNOG 
VLASNIŠTVA 

Nepravedno se stječe privatno vlasništvo obično ovim 
djelima: 

Krađom (razbojstvom, pronevjerenjem), kad se potajno 
i proti volje vlasnika oduzima ili pronevjeri njegova stvar, 
što je veći i dragocjeniji ukradeni predmet, veći je i grijeh. 

Prijevarom, kad lukavo upotrebi tuđe neznanje, 
da ga tko ošteti. (Kriva mjera i vaga, lažni novac i t. d.) 

Grabeže m, kad se silom otima vlasniku imetak. 
Osobito je grešno oteti Crkvi, jer je to svetogrđe. 

Lihvom, kad se za uzajmljene stvari ili novac traže 
veliki kamati; ili uopće, kad upotrebljuješ tuđu nesreću, 
da se okoristiš. 

Zakraćivanjem zaslužene plaće, kad se uskra¬ 
ćuje ili zakida pogođena plaća. 

Ti načini stjecanja grešni su i veličina grijeha ovisi 
o veličini nanesene štete. Sv. Pismo kaže: „Ne kradi 1” 
(2. Mojs. 20, 15.); a i naravni zakon brani takva djela; 
jer kao što mi ne damo, da tko dira u naša prava, tako ne 
smijemo vrijeđati ni mi tuđa. 

Narod kaže: Oteto — prokleto; bolje i malo s blago¬ 
slovom, nego i dosta s prokletstvom. 

Nepravedno stečenu stvar (ili u novcu) valja vratiti 
vlasniku i nadoknaditi mu sve, što je uslijed otimanja šte- 
tovao. „Grijeh se ne oprašta,” veli sv. Augustin, „ako se 
ne povrati, što je oteto, kad se može povratiti.” 

Nije grijeh, ako tko potajno uzme svoju stvar, na koju 
ima bezuvjetno pravo, a nema drugog načina da do nje 
dođe i na nevinog da ne pane sumnja. 


• Opširnije vidi u Deželićevoj knjigi: „Socijalno pitanje”, 
stranica 3, 29, 40 i 82. 

Privatno vlasništvo štite i građanske vlasti sa poli¬ 
cijom i sudom, ali najbolja mu je zaštita kršćanski izgra¬ 
đena savjest. 

Zakonito se stječe vlasništvo uz rad i baštinjenjem, 
a obično i ugovorom. 

Ugovor (pogodba) stvara se, kad se dvojica ili više 
njih dogovore i odluče, da će jedan drugome nešto dati 
ili učiniti. Ugovor mogu sklopiti samo ljudi, koji su pri sebi 
i slobodni, a svoju volju očituju jasno i nesumnjivo. Ugo¬ 
vor ne vrijedi, ako je po sredini kakva prijevara ili se ugo¬ 
vara nešto, što povređuje ćudoredni zakon. Valjana po¬ 
godba veže u savjesti, doklegod ju je moguće izvršiti. Viša 
vlast može ukinuti pogodbu. 

Pogodba prestaje vezati, kad je izvršena ili kad nije 
moguće izvršiti ugovoreno bez ičije krivnje ili kad ugovara- 
telji svojevoljno i dogovorno ukidaju pogodbu. Najobičnije 
su vrste ugovora: kupovanje, prodavanje, jamčenje, osi¬ 
guranje, oklada i igre. 

Izgubljene stvari valja prvom prilikom vratiti vlasniku. 
Ako ga ne poznaš, predaj stvar župnom uredu. Iza godinu 
dana nađeni predmet pripada nalazitelju, ako se u to vrijeme 
ne prijavi vlasnik. 

SAVRŠENSTVO U BOGU 

U Evanđelju nalazimo uz zapovijedi također i savjete, 
koje je Krist samo preporučio, da ih vršimo, ako želim, 
postići obilniju nagradu na ovom i na drugom svijetu. Zao 
povijed nalaže ono, što je dobro i lakše, a savjet preporuča- 
što je bolje i savršenije, ali i teže. 

Savjeta ima u Evanđelju mnogo, ali su glavna tri sa¬ 
vjeta : čistoća, siromaštvo i poslušnost. Ta se tri savjeta 
opiru onim trim požudama ljudskog srca, koje mogu biti 
vrlo opasne za vječno spasenje čovjeka. Sv. Ivan nabraja 
ih ovako: „Sve, što je na svijetu, želja je tjelesna, želja 
očiju i oholost života.” (1. Iv. 2, 16.) Bludnost, želja za 
bogatstvom i oholost tolike je već ljude sunovratila u 
vječni ponor. 

Svaki kršćanin bori se proti nabrojenim požudama, 
kadgod se odriče dozvoljene naslade, kad se dobrovoljno 
ponizuje snoseći nepravedne prigovore ili kad daje milo¬ 
stinju nemoćniku. Ali potpuno vrše savjete redovnici i re¬ 
dovnice, koji se zavjetom vežu na vršenje savjeta i izabiru 
savršeniji stalež stupajući u red odobren od Crkve. 

Temelje redovništva položio je božanski Spasitelj 
za vrijeme svog javnog naučavanja. Siromaštvo 
svjetuje riječima: „Ako hoćeš biti savršen, idi, prodaj sve, 
što imaš, i podaj siromasima, i imat ćeš blago na nebesima ; 
i dođi, idi za mnom.” (Mat. 19, 21.) Čistoću hvali u 
govoru o ženidbi: „ Ima ih, koji se odriču ženidbe radi kra¬ 
ljevstva nebeskog; koji može razumjeti, neka razumije." 
(Mat. 19, 22.) Poslušnost se sastoji u odricanju svoje 
volje: „Dođi i hodi za mnom; tko hoće biti moj učenik, neka 
se odreče samog sebe.” (Mat. 19. 21. i Mar. 8, 34.) 

Isus Krist dao nam je najljepši pri¬ 
mjer savršenog kršćanskog života. Izbija 
ta ljepota njegova života iz vladanja prema Bogu, prema 
bližnjemu i prema samome sebi. 

Isus sluša nebeskog Oca i uvijek se podvrgava nje¬ 
govoj volji. Radi volje Očeve dolazi siromašan i zaborav¬ 
ljen na svijet, te kao dvanaestgodišnji dječak kaže: „Zar 
nijeste znali, da moram biti u kući oca svojega ?” (Luk. 
2, 42.) Spasitelj sluša svoje roditelje do navršenih trideset 
godina, a onda u javnom životu živi i djeluje, kako hoće 
nebeski otac. Ta ga je poslušnost dovela na drvo križa ; 
zadnji samrtni čas dovršuje pokornošću Ocu: ,,U ruke 
Tvoje predajem duh svoj." Krist je revno radio za slavu 
Božju. Ogorčeno tjera svetogrdnike iz hrama Oca nebeskog, 
propovijeda o njemu, slavi ga svojim čudesima i polazi 
u smrt, da ocu vrati pogrđenu čast. Krist ljubi nebeskog 
Oca i rado razgovara s njim u molitvi. Njegova je moli¬ 
tva česta i srdačna, te je čitave noći probdio u molitvi. 

Isus je uzor i u vladanju prema samom sebi. Spa¬ 
sitelj ljubi i vrši čitav život siromaštvo. Ono ga 
prati od tvrdih jasala do još tvrđeg križa. 

Kolika je bila njegova poniznost! Pomno je sa¬ 
krivao sve odlične vrline svoje čovječanske i božanske 
naravi. Dražest i ljepotu svoje mladosti i svoju čudotvornu 
moć skrio je u neuglednu radionicu svoga hranitelja. 

Veći je dio svog života proveo u neuglednom i pro¬ 
stom poslu, jer je vlastitom rukom htio da zaradi sebi 
kruh. Preporođeni među svim stanovnicima zemlje, najvjer¬ 
niji je drug i prijatelj naroda. 

I još u mnogim drugim krepostima odlikovao se Isus. 
Ljubio je istinu i za istinitost svoje nauke pošao je u 
smrt. Prekorava bez obzira svako licemjerje i pretvaranje, 
da se ne okuži narod. Poslušan je bio svjetovnoj vlasti 
u tolikoj mjeri, da je kod optužbe prema vlastima na ra- 

spravi pred Pilatom jedino pobijao i odbio tu klevetu. Nje¬ 
gova strpljivost bila je prema učenicima velika, a 
prema neprijateljima tolika, da je začudila i njegove pro¬ 
tivnike kao na pr. Heroda, te bila povodom, da su mu nano¬ 
sili još gore muke. 

Najobičnije zovu evanđelisti božanskog Spasitelja S i- 
nom čovječjim. U tim je riječima najbolje ocrtan 
njegov odnošaj prema ljudima. „Pokazala se među nama 
dobrota i čovjekoljubivost našeg Boga i Spasitelja," piše 
sv. Pavao (Tit. 3, 4.) o Isusovoj brizi i ljubavi prema lju¬ 
dima. „On je dobar," govorili su ljudi (Luk. 7, 12.), i to 
prema svima. Bio je dobar prema bogatima i htio im 
je donijeti mnogo dobra, jer i oni imaju besmrtnu dušu 
i trebaju se spasiti. Ali ih je sažaljivao radi bogatstva i opo- 
minjao, da ne izgube u obilju svoju dušu. Tako je čovjeku 
dvorjaninu izliječio dijete, a časniku vjernoga slugu. Bio je 
dobar sirotama, nevoljnima, unesrećenima i bolesnim, 
koji su bili glavno područje njegova rada, pa prema grešni- 
c i m a, koji su najnesretniji i najviše sažalenja vrijedni, 
jer svijet nema za njih pomoći i lijeka. Ta je ljubav prema 
grešnicima i slabićima bila tako velika, da su mu neprija¬ 
telji radi toga dobacivali najpogrdnije izraze. A baš je prema 
svojim neprijateljima bio najblaži i najobzirniji, jer im je 
iskazivao jedino dobročinstva. Rekao im je jednoć, kad su 
ga nakon svih čudesa i lijepe pouke htjeli kamenovati: 
„Mnogo sam vam dobra učinio, radi koga me hoćete kame¬ 
novati ?” (Iv. 10, 32.) I nijesu mu Židovi mogli zanijekati 
iskazana dobročinstva. 

Kod naučavanja u pustom kraju nije zaboravio, da su 
mnogi u slušanju ogladnjeli, i tvori čudo, da ih nahrani. Kad 
je susreo pogreb mladića iz Naima, predočio je sebi živo bol 
žalosne majke i vraća joj živa sina; u veselju i radosti 
uskrsnih dana (pashe) nije zaboravio bolesnike, nego i izlje- 
čuje najtežeg bolesnika, koji je već 36 godina bolovao. 

Sv. Petar poziva sve vjernike, da vjerno slijede Isusov 
primjer: „Dao vam je primjer, da idete njegovim stopama." 

Tko nasljeduje Krista, uživat će već na ovom svijetu 
u sebi mir i utjehu i ne će uzmaknuti ni pred najjačim kuš¬ 
njama i nevoljama. Na smrtnom času takav će sretnik biti 
ojačan sv. sakramentima i s puno čvrste nade gledati u svoj 
svršetak. Ući će u nebo, da združen s anđelima i svetima 
gleda i uživa u Bogu. Na sudnjem danu njegovo će ime biti 
opravdano pred svijetom, a tijelo će ući u nebesku slavu. 

Rožić: Ave vlctor, slavospjev papinstvu Din 15. — 
Rusan : Gospa Remetska (ilustr.) .... Din 5.— 
Soljačič : Bijeli Svetac (sv. Dominik) . . Din 5.— 

Spilctak : Papa PIJo XI.Din 2.— 

Divot izdanje .Din 20.— 

Safar: Majka Božja Bistrička.Din 3.— 

Sarić : Evanđelist:!. Bežično doba . . Din 12.— 

II. Uskrsno doba . Din 12.— 

III. Duhovsko doba . Din 12.— 

Sarič: Katolik na djelu.Din 4.— 

Segvič : Doživljaji sv. Jeronima .... Din 3.— 
štadler: život Gospodina naiega .... Din 12.— 
Vanino: Povijest crkve katoličke . . . Din 15.— 
Vimer: Isus Krist I. Skroviti život . Din 20.— 

(sa slikama) II. Javni život . . . Din 20.— 

III. Smrt i slava . . Din 20.— 
Sva tri dijela zajedno.Din 50.— 


Svaka knjiga uvezana stoji 10.— dinara vile. 

Hrvatsko Književno [ 
< Društvo sv. Jeronima | 

j Zagreb, Trg Kralja Tomislava br. 21 | 




















